Kunnaa eku aammunge shakuvaathah ves funijehijje | Mihaaru\nކުންޏާ އެކު އާންމުންގެ ޝަކުވާތައް ވެސް ފުނިޖެހިއްޖެ\n02 އޯގަސްޓް 2017\nބިދޭސީން އިއްޔެ އިން ފެށިގެން ކުނި އުކުން ހުއްޓާލައިފި އެވެ. ގޭގޭގައި ހުރި ކުންޏަކާ ހަވާލުވީ ވޭސްޓް މެނޭޖްމަންޓް ކޯޕަރޭޝަނުންނެވެ. މާލޭގެ 27،000 ގޭބިސީގެ ތެރެއިން ކުނި އުކަން މިހާތަނަށް ރަޖިސްޓްރީ ކޮށްފައި ވަނީ 10،000 ގޭބިސީ އެވެ. ބާކީ 17،000 ގޭބިސީގެ ކުންޏާ ދޭތެރޭ ޒިންމާވާނީ ކާކު ހެއްޔެވެ؟\nޝަކުވާތައް ފުނިޖެހިފައި މިއޮތީ ސޯޝަލް މީޑިއާގަ އެވެ. ގެތަކުގަ އެވެ. އޮފީސްތަކުގަ އެވެ.\n"އަހަރެމެން ގޭގައި ކުނި މިއޮތީ ފުނިޖެހިފައި. ވެމްކޯ ކޮބާ؟" އެކަކު ފޭސްބުކްގައި ލިޔެފައި ވެ އެވެ.\nހަގީގަތަކީ، އިއްޔެ އިން ފެށިގެން ވެމްކޯ މި ކުރިމަތިލީ ވަރަށް ބޮޑު ކަމަކާ ކަމެވެ. މުޅި މާލޭގެ ހުރިހާ ގޭބިސީއަކުން ކުނި އުކާލުމަށް ވެމްކޯ އިން ފޫގަޅައި، އިއްޔެއިން ފެށިގެން ބިދޭސީންނަށް ކުނި އުކުން ވަނީ މަނާކޮށްފަ އެވެ. މީގެ ކުރިން ގޭގެއިން ކުނި އުކުމަކީ ހާސްކަމެއް އޮތް ކަމެއް ނޫނެވެ. ގިނަ ގެތަކުން 100 ވަރަކަށް ރުފިޔާ ދީފައި ބިދޭސީއެއް ލައްވައި އެކަން ކުރުވަމުން ދާތާ، އެއްވެސް މައްސަލަތަކެއް ކުރިމަތި ނުވެ އެތަކެއް އަހަރެއް ވެއްޖެ އެވެ. އެހެން ނަމަވެސް، ވެމްވޯއިން މި ވިޔަފާރީގެ ތެރެއަށް ވަދެ، މުޅި މާލޭގެ ކުނީގެ ކޮންޓްރޯލް އެ ކުންފުނީގެ އަތްދަށަށް ގެންދިއުމާ އެކު އިއްޔެ އާއި މިއަދު މިއޮތީ ހުސް ޝަކުވާ އެވެ.\n"އެންމެ ފަހުން މިއަދު އޮފީހުގައި އިނދެފައި ހިތަށް ކެތް ނުވެގެން މިއައީ ކުނިކޮތަޅު އެއްލާލައިފައި،" އޮފީހެއްގައި އުޅޭ އަންހެނަކު ބުންޏެވެ.\nރުޅި ގަދަވެފައި ހުރި އެހެން މީހަކު ސޯޝަލް މީޑިއާގައި ބުނީ މިވަރުގެ ކުދިކުދި ކަންތައްތަކުގައި ވެސް ސަރުކާރުން މި ޖައްސަނީ "ދުއްޕާން" ކަމަށާއި ގައުމުގައި ރަނގަޅަށް ތަރުތީބުވެފައި ހުންނަ ކަންތައްތައް ވެސް މިދަނީ ގޯހުން ގޯހަށް ކަމަށެވެ.\nކުނި އުކާލުމަށް މީހަކު މިއަދު ރަޖިސްޓްރީ ކުރަނީ: ގިނަ ބަޔަކު ރަޖިސްޓްރީކުރީ އެންމެ ފަހު ވަގުތު -- ފޮޓޯ: ހުސެއިން ވަހީދު/ މިހާރު\n"މި ދައްކަނީ ކުނީގެ ވާހަކަ. ގޭތެރޭގައި ކުންޏެއް ނުބެހެއްޓޭނެ އެ މީހުންނަށް [ވެމްކޯ އަށް] އާދެވޭހާ އިރެއް ވަންދެނެއް،" އޭނާ ބުންޏެވެ.\nއާންމުންގެ ތަފާތު ޝަކުވާތައް އެބަހުއްޓެވެ. އޭގެ ތެރެއިން ބައެއް ކަންކަން "މިހާރު"އިން ވެސް ޗެކްކުރި އެވެ. އެއް ކަމަކީ ފޯނު ނުނެގުމުގެ މައްސަލަ އެވެ. އެތާނގެ ހޮޓްލައިން 1666 އަށް ގުޅާއިރު އޮންނަނީ ބިޒީވެފަ އެވެ. ރޭގަނޑު ދަންވަރު ގުޅިޔަސް އެ ނަންބަރު އޮންނަނީ އެންގޭޖްވެފަ އެވެ.\n"މި ވޭތުވެދިޔަ ދެ ތިން ދުވަހުގެ ތެރޭގައި އެ ނަންބަރަކުން ފޯނެއް ނުނަގާ،" އެކަކު ބުންޏެވެ.\nމައިގަނޑު ދެ ވަނަ ޝަކުވާއަކީ ހުރިހާ ކަމަކަށް ތައްޔާރު ނުވެ އޮވެމެ، ބިދޭސީން ލައްވާ ކުނި އުކުން މަނާކުރުމެވެ. އެހެންވެ، އެއްވެސް ބިދޭސީއަކު މިހާރު ކުނި ކޮތަޅެއް ނުއުފުލަ އެވެ.\n"އަހަރެމެންގެ ގެޔަށް އަންނަ މީހާ މިދިޔަ މަހުގެ 31 ގައި ބުނެފި މުސާރަ ދޭށޭ ދެން ނާދެވޭނެއޭ ޕޮލިހުން ހިފަހައްޓާނެއޭ،" ގެއެއްގައި އުޅޭ އަންހެނަކު ބުންޏެވެ. "އެ ހިސާބުން އަދި މި ރޭކާލީ އަހަރެމެން ވެސް ރަޖިސްޓްރީކުރަން ޖެހޭކަން. މި ދެ ދުވަސް މިދިޔައީ ކުނި އުކޭނެ ގޮތެއް ނެތް. މިގޭގައި ނެތް ފިރިހެނެއް ވެސް. ދެން ޖެހޭނީ ހުޅުމާލޭގައި އުޅޭ އަހަރެންގެ ކޮއްކޮ މާލެ ގެނެސްގެން އޭނާ ލައްވާ މިކަން ކުރުވަން."\nމި މައްސަލަ މާލޭގައިި އޮތީ ވަރަށް ބޮޑުވެފަ އެވެ. ބައެއް ގެތަކުގައި ޑަސްބިންތައް ހުރީ ފުރިފަ އެވެ. އެނގިފައިވާ ގޮތުގައި ވޭތުވެދިޔަ ފަސް، ހަ ދުވަހުގެ ތެރޭގައި އެތައް ބަޔަކު ރަޖިސްޓްރީކުރި އިރު އެ ގެތަކުގެ ކުނި އުކާލެވޭކަށް އަދި ނުފެށެ އެވެ. އެހެންވެ، ބައެއް ގެތަކުން މަގުމައްޗަށް ކުނި އުކަމުންދާ ކަމަށް ވެސް ވެ އެވެ.\n"މާލެތެރެ މިފަހަރު ކުނިވާނެ. ކޮންމެކޮންމެ މީހަކު ކުނި އުކާކަށް ނުދާނެ،" ފޭސްބުކްގައި މީހަކު ލިޔެފައި ވެ އެވެ.\nކުނި އުކުމަށް ޓަކައި، އާ ގަވައިދެއް ހަދައި އިއްޔެ އިން ފެށިގެން އަމަލުކުރަން ފެށުމާ އެކު ކުރިން އޮންނަހެން އެހާ ފަސޭހައިން އަމިއްލަ އަށް ވެސް ކުނި އުކާލެވޭކަށް ނޯވެ އެވެ. އެކަމަށް ވަކިން ރަޖިސްޓްރީ ކުރަން ޖެހެ އެވެ. މިއީ ވެސް އާންމުންނަށް ކުރިމަތިވި އިތުރު ތަކުލީފެކެވެ. އިއްޔެ އާންމު އެތައް ބަޔަކު އަމިއްލަ އަށް ކުނި އުކާލަން ދިއުމާ ގުޅިގެން ކުނި ކޮށި ސަހަރައްދު އޮތީ ވެސް ބާރުބޮޑުވެފަ އެވެ. ބައެއް މީހުން މަލާމާތް ކުރަމުން ގޮތުގައި "މިއޮތީ ވާ ކަމެކެވެ."\n"ކުނި އުކަން ވެސް މި ޖެހެނީ ރަޖިސްޓްރީ ކުރަން. ކޮންމެ ކަމެއް ވެސް އޭގައި އޮންނަ އެންމެ އުނދަގޫ ގޮތް މި އޮންނަނީ،" އެކަކު ބުންޏެވެ. "ހުރިހާ ކަމެއް ހުއްޓާލައިފައި ޖެހެނީ އަނެއްކާ ވެސް ތިކަމަކާ ބޯގާނަން."\nމި ހުރިހާ ޝަކުވާތަކެއް މިހެން ހުއްޓަސް ވެމްކޯގެ ވާހަކަ ތަފާތެވެ. އެ ކުންފުނީގެ އިސް ބޭފުޅަކު މިއަދު ވިދާޅުވި ގޮތުގައި މި ވަރުގެ ބޮޑު ކަމެއް ފެށިއިރު ހީކުރި ވަރަށް ވުރެ މައްސަލަ މަދެވެ. އަދި ހުރިހާ ގެއަކުންހެން ރަޖިސްޓްރީ ކުރީ އެންމެ ފަހު ވަގުތު ކަމަށް އޭނާ ވިދާޅުވި އެވެ.\nކުނިކޮށި ސަރަހައްދު: ކުނި އުކަން ނުދާ އެތައް ބަޔަކު މިއަދު ކުނި އުކަން ދާން ޖެހުނު -- ފޮޓޯ: ހުސެއިން ވަހީދު/ މިހާރު\n"އެހެންވެ ވޭތުވެދިޔަ ހައެއްކަ ދުވަހުގެ ފޯމްތައް އަޅުގަނޑުމެން މިދަނީ ޕްރޮސެސްކުރަމުން،" އޭނާ ވިދާޅުވި އެވެ. "އެ ފަރާތްތަކުން އަމިއްލަ އަށް ކުނި އުކަން އަޅުގަނޑުމެން މިދަނީ ވަގުތީ ކާޑެއް ދޫކުރަމުން."\nއެކަމަކު އެނގިފައިވާ ގޮތުގައި އެ ކާޑު ނެތަސް ކުނި އުކާލެވެ އެވެ. ބައެއް މީހުން ގޮސް، "ކާޑެއް ނެތޭ، މިހިރީއޭ ކުނިކޮތަޅު، ކަލޭމެން ހަދާނެ އެއްޗެއް ހަދާށޭ" ކިޔާފައި ކުނިކޮށީގައި ބަހައްޓާފައި ދާ ކަމަށް ވެ އެވެ.\nވެމްކޯގެ އޮފިޝަލް ވިދާޅުވި ގޮތުގައި މި ހުރިހާ ކަމެއް ހަމައަކަށް އެޅި، މުޅި މައްސަލަ ހައްލުވާން ނަގާނީ ކުޑަ ދުވަސްކޮޅެކެވެ.\n"އިއްޔެ އާއި މިއަދުގެ ތަޖުރިބާ އަށް ބަލާއިރު އަޅުގަނޑުމެންނަށް ޔަގީން މިކަން ކާމިޔާބުވާނެ. އަޅުގަނޑުމެންނަށް މުޅި މާލޭގެ ކުނި އުކާލެވޭނެ. އަލަށް ރަޖިސްޓްރީކުރި ބައެއް ތަންތަނުގެ ކުނި ވެސް އިއްޔެ އުކިން،" އޭނާ ވިދާޅުވި އެވެ.\nއެކަމަކު އާންމުން އެކަމެއް ގަބޫލެއް ނުކުރެ އެވެ. ކަމެއް ހުއްޓުވާލާ އިރު، އެކަމަށް ތައްޔާރުވެފައި ނެތް ކަމަށް އާންމުން ގަބޫލު ކުރެ އެވެ. ބައެއް މީހުންނަށް ވެމްކޯއިން ދިންް ޖަވާބުން އެ މީހުން ތިބީ މާ ރުޅިގަދަ ވެފަ އެވެ.\n"ބުނީ ކުރިއަށް އޮތް ހަފުތާއެއްހާ ދުވަސް ވަންދެން އަމިއްލަ އަށް ކުނި އުކާލާށޭ... މި ދެން ބޮޑު ކަމެއްނު!"\nކުނި ވެމްކޯ ވޭސްޓް މެނެޖްމެންޓް "މިހާރު" ވީޑިއޯ މާލެ\n93 ކޮމެންޓް, 158 ރިއެކްޝަންސް\n3 މަސް ދިން އިރު ރަޖިސްޓްރީ ނުކުރީ ކީއްވެ؟؟\nބަންގާޅީން ގިނަވެގެންވެސް އެއްޗެހި ގޮވާ. ރަނގަޅު ހަމަ އެއްގޮތެއްވެސް ނެތެއްނު. ކެތްތެރިކަމުގެ އަސަރުވެސް ނެތީ ދޯ.\nމާލެތެރެ ގޮނޑު ވާކަށް ނުޖެހޭ! ކުނި އުކުމަކީ ކޮންމެ ގޭބިދީސީއެއްގެ ވެސް ޒިންމާއެެއް!\nރަގަޅު. އެހެންވީމަ އަހަރެންގެ ގެއިން ކުނިއުކަން ދާނީ ކާކުކަންވެސް އެގޭނީ އަހަންނަށް. ބޭރުމީހަކަށް ފައިސާދީގެންވިޔަސް ހިލޭވިޔަސް ކުނިއުކަން އޭނާފޮނުވީމަ ކުނިއުކާ ސަރަހައްދަށް އޭނައަށް ވަދެވެންޖެހޭނެ. އެސަރަހައްދަށް ނުވަދެވެންޏާ ކުނިއަޅާނީ ވަނުމުގެ ހުއްދަ އޮންނަ ހިސާބަކަށް.\nތައްޔާރެއެް ނުވޭ ރަނގަޅަކަށް. ވަރަށް ކަޑަ މެނޭޖްމަންޓް\nއެއްމަސް ކުރިން ރަޖިސްތަރް ކުރިން އަދިވެސް ނައިސްގެން މިއުލެނި ސައިކަލެއްވެސް މިގެ ނުހުރެ\nރަޖިސްތްރީ ކުރުމުގެ ބޭނުމެއްނެތް. ކޮންމެ ގެއެއްގެ ކަރަންޓް ބިލަށް ކުނިއުކުމުގެ ޗާޖް އިތުރުކޮށްލާފަ ހުރިހާގެޔަކުން ކުނިނަގަމުން ގެންދެބަލަ. ވަރަށް ސިމްޕަލް.\nއެކި ސިފަ ސިފައިގާ ތިޔަ ކުރަނީ ހަމަ އެންމެ ޝަކުވާއެއް. އެއީ ވެރިކަން ބީވުމުގެ ހިތްދަތި ޝަކުވާ.\nދުނިޔޭގެ ކުރިއަރާފައި ވާގައުމުތަކުގައި ކުރާކަމެއް ބިލްކުރާގޮތަށް މުނިސިޕަލްސާވިސް ދިނުމަކީ. މިގައުމަކީ އަދި އެމިންވަރަށް ކުރިއަރާފައިވާ ގައުމެއްވެސްނޫން. އެހެންސް މިސާވިސް ދިނުން އެއްމެ ރަންގަޅު. އެކަމަކު މިގައުމުގައި މިކަން މިކުރަނީ ރައްޔިތުނަނަށް ފޯރުކޮށްދޭ ސާވިސް އެއްގެ ގޮތުގައެއްނޫން. މިއީ ރައްޔިތުން ސީދާ ފެލާލުމުގެ ގޮތުން ކުރާކަމެއް. މިހެން ދަންނަވާލަން މިޖެހުނީ ވިޔަފާރިއާއި ރައްޔިތުންނާއި މިއޮންނަނީ ގުޅި ލާމެހިފައި. ތަކެތީގެ އަގުބޮޑުވާނަމަ ރައްޔިތުންގެ ޖީބަށް ބުރައަރާނެ. އަޅުގަނޑަކީ ކުޑަކެފޭއްހިންގާމީހެއް. މިކެފޭގެ ކުނިއުކުން އޮންނަނީ މާލޭގައި އެޚިދުމަތްދޭ އަމިއްލަބަޔަކަށް ދީފައި މަހަކު 800/- ރުފިޔާއަށް އެއީ ގާތްގަނޑަކަށް އެވަރެޖްކޮށް4ޑަސްބިން ކޮތަޅު ރެއަކަށް. މިހެން އޮއްވާ ކުނިއުކާލާސަރަހައްދުން ލޮރީއަށް ބޮޑު އަގު ޗާޖްކުރަން ފެށިފަހުން އެމީހުން އިތުރުކުރީ 200/- އެވަރުންވެސް އެމީހުން އެކަންކުރަނީ ފައިދާވާތީ. ނަމަވެސް މިހާރު މިކިޔާ ވެމްކޯގައި ރަޖިސްޓްރީ ވެގެން މިމަހު 1 ގައި ދެމީހަކު މިއަންނަނީ ސާވޭކުރަން. އެސާވޭގަ އެހީ ދުވާލަކަށް ކިހާވަރެއްގެ ކުންޔެއްތޯ އުކާލަނީ؟ ދެން ކޮބައިތޯ ކޮތަޅުގެ ސައިޒަކީ؟ ދެން އަޅުގަނޑުބުނިން އަދައަިގެ ޑަސްބިން ކޮތަޅުގެ4ކޮތަޅޭ. ދެން ހިސާބު ޖަހާލާފައި ބުނަނީ 5250/- . އަޅެ މިއީ ދެން ފުކެއް ބޮޑުވަރު ނޫންތޯ. ދެން އޮތީދެގޮތް އެއްގޮތަކީ ކެފޭބަނދުކޮށްލުން އަނެއްގޮތަކީ ކާބޯތަކެތި އަގުބޮޑުކުރުން. 1000 ރުފިޔާއަށް އުކާލާކުނި 5250 ވީމާ މީ ސީދާ ރައްޔިތުން މަރާލުން.\nތީ ކަލޭ ވީމާ ހެދި ގޮތެއް. އަހަރެންގެ ކެފޭއިންވެސް އެބަ ކުނި އުކަން. ޔިހެނެއް ނޫން ކަންތައް އޮތީކީ. ކަލެއާ ޖައްސާލީ ކަމަށް ވާނީ.\nތިބުނާ ކުރިން ކުނިއުކާ އަމިއްލަފަރާތުގެ ކުނި ޕިކަޕް ދިޔަ މަގަކަށް އަނެއްދުވަހު އެރިޔަސް ދުވާނީ ކުނިވަސް. ކުނިތަކުގެ ދިޔަ މުޅިމަގަށް އަޅަމުން ދަނީ. އަރިމަތިން2ފިލާ ޖައްސާލެވުނީމަ ދެން ހެޔޮ ކިތައްމެ ނުބައިވަހެއް ދުވިޔަސް.\nކޮންމެ ކަމެއްގައި ސަރުކާރު ގޯސް ކުރުން ނޫން ކަމެއްއޮވޭތަ. ޜަޖިސްޓްރީ ކުރަން ޖެހޭކަން އިއުލާން ކުރީ ޖުލައިމަސް ނިމުނީމަކަ ނޫން. އަހަރުމެން ދިވެހިން މުވައްސަސާތަށް ނޫނީ ސަރުކާރު މި ގޯސްވަނީ ތިމާގެ ދަރި މަސްތުވާތަކެތި ބޭނުން ކުރިއަސް ،ބިލް ނުދައްކައިގެން ހިދުމަތެއް މެދުކަޑާލިއަސް އަދި ބިލް ގެ މުއްދަތު ހަމަވެގެން ޖޫރިމަނާކުރިއަސް މިއީ ތިމާމެން ޒިންމާއެއް ނެތްކަން ދެއްކުން ނޫން ކަމެއްނޫން\nދޮންކަލޯ ތި ކިޔޭ އެއްޗެއް އެބަ އެނގޭތަ؟ރަޖިސްޓަރީ ކޮށްފައިވާ ތަންތަނަށްވެސް ވަގުތަށް ނުދާ ވާހަކަ ހަބަރުގައި ލިޔެފައި އެ އޮތީ. އެހެން އެ ކަންތައް ދިމާ ވާނީ ވެމްކޯގެ އެ 10000 ގޭބިސީގެ ކުނި އުކޭ މިންވަރަށްވެސް ރިސޯސްތައް ނެތީމަ. އަދި 27000 ގޭބިސީ ރަޖިސްޓަރީ ކުރަން ފޫ ގަޅާލާފަ އެބަ އުޅެއެއްނު. އަ*ގާތަށް ވަދެވޭނީ.\nސާބަސް. ތިބުނީ ރަނގަޅަށް\nކުރީ އޮންނަގޮތުން ކުނިން ޖީބަށްލާނެ އެއްޗެއް ނުލިބޭ އޭރު ކުނިންލިބޭ ހުރިހާ އެއްޗެއްވެސް ބަންގާޅީންގެ ޖީބަށް ލަމުންދިޔައީ މިހާރަކު އެގޮތަކަށް ނުވާނެ މިކަމުންވެސް ބޮޑުންގެ ޖީބަށް ބަރުނުވެ ނުދާނެ..


Scotland balikoh group ge2vanaiagai Croatia knockout burah | Mihaaru\nސްކޮޓްލެންޑް ބަލިކޮށް ގުރޫޕުގެ ދެ ވަނައިގައި ކްރޮއޭޝިއާ ދެވަނަ ބުރަށް\nކްރޮއޭޝިއާ ކުޅުންތެރިން އުﷲާ ފާޅު ކުރަނީ --- ފޮޓޯ: އޭއެފްޕީ\n23 ޖޫން 2021 - 02:12\nގްލާސްގޯ (ޖޫން 23) - ސްކޮޓްލެންޑްގެ މައްޗަށް 3-1 ގެ ނަތީޖާ އަކުން ކާމިޔާބު ހޯދައި، ގްރޫޕް ޑީގެ ދެ ވަނަ މާގަމު ހޯދައި ކްރޮއޭޝިއާ ދެ ވަނަ ބުރަށް ދަތުރު ކޮށްފި އެވެ.\nމެޗުގައި ފުރަތަމަ ލީޑު ނެގީ ވެސް ކްރޮއޭޝިއާއިންނެވެ. އެ ޓީމުގެ ލަނޑު ނިކޮލާ ވްލަޝިޗް ކާމިޔާބު ކުރީ އީވާން ޕެރިޝިޗް ދިން ބޯޅައިންނެވެ.\nބޮޑު މުބާރާތެއްގައި 23 އަހަރު ފަހުން ވާދަ ކުރި ސްކޮޓްލެންޑަށް، ފްރާންސްގައި 1998 ގައި ބޭއްވި ވޯލްޑް ކަޕްގައި ކެމެރޫން އާ ދެކޮޅަށް ޖޫން 23 ގައި ކުޅުނު މެޗުގައި ލަނޑު ޖެހި ފަހުން، ސްކޮޓްލެންޑް ބޮޑު މުބާރާތެއްގައި ލަނޑު ޖެހީ މިރޭ ކުޅުނު މެޗުގަ އެވެ.\nކޮރޮއޭޝިއާ ކޮޅަށް ސްކޮޓްލެންޑްގެ ލަނޑު 42 ވަނަ މިނެޓްގައި ޖެހީ ކެލުމް ވިލިއަމް މެގްރެގާ އެވެ. ކްރޮއޭޝިއާގެ ކުޅުންތެރިން ދީފާއު ކުރި ބޯޅަ ރީބައުންސް ވުމުން މެގްރެގާ ވަނީ އޭރިއާގެ ބޭރުގައި ހުރެފައި އެ ބޯޅަ ގޯލްގެ ތިރީ ކަނަށް ވައްދައިލައިފަ އެވެ.\nކްރޮއޭޝިއާއަށް މެޗުގެ ލީޑު ނަގައިދިން ލަނޑު ކެޕްޓަން ލުކާ މޮޑްރިޗް ޖެހީ 62 ވަނަ މިނެޓްގަ އެވެ. އޭނާ ވެސް ލަނޑު ޖެހީ އޭރިއާގެ ބޭރުން ފޮނުވާލި ބޯޅައިންނެވެ. ކްރޮއޭޝިއާގެ ތިން ވަނަ ލަނޑު އީވާން ޕެރިޝިޗް ކާމިޔާބު ކުރީ މޮޑްރިޗް ނެގި ނޯނަރު ބޮލުން ގޯލްގެ ތެރެއަށް ވައްދާލައިގެންނެވެ.


މި މިނިސްޓްރީގެ ތިރީގައިމިވާ މަޤާމަށް އިޢުލާން ކުރަމެވެ.\nއެޑްމިނިސްޓްރޭޝަން އެންޑް ފައިނޭންސް ސެކްޝަން\nމިނިސްޓްރީ އޮފް އިކޮނޮމިކް ޑިވެލޮޕްމަންޓް/ މާލެ\nމަހަކު -/8835 ރުފިޔާ\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުގެ މަތިން ބޭސްފަރުވާގެ ޙިދުމަތް.\nވަޒީފާ މަސްއޫލިއްޔަތާއި ވާޖިބުތައް:\nހިޔުމަން ރިސޯސް ، ޕްރޮކިއުމަންޓް، އެޑްމިނިސްޓްރޭޓިވް ސަޕޯޓް ޔުނިޓް އަދި އިންޕޮމޭޝަން ޓެކްނޮލޮޖީ ޔުނިޓްގެ ދަށުން ކުރަންޖެހޭ އެންމެހާ މަސައްކަތްތައް ހިންގާ ބެލެހެއްޓުން\nމިނިސްޓްރީ ހިންގުމަށްޓަކައި، މިނިސްޓްރީގެ އެންމެހާ ސެކްޝަންތަކުން ކުރަންޖެހޭ މަސައްކަތްތައް ހަލުވިކަމާ އެކު ކުރިއަށް ގެންދިއުމަށް މަގުފަހިކޮށްދިނުން.\nއެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް/ އައި.ޓީ/ލޯ އަދި ފައިނޭންސްގެ ދާއިރާއަކުން ދިވެހިރާއްޖޭގެ ޤަޢުމީ ސަނަދުތަކުގެ އޮނިގަނޑު ލެވެލް 5ގެ ސަނަދެއް ހާސިލްކޮށްފައިވުމާއެކު، އެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް/ އައި.ޓީ/ލޯ އަދި ފައިނޭންސްގެ ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން،\nއެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް/ އައި.ޓީ/ލޯ އަދި ފައިނޭންސްގެ ދާއިރާއަކުން ދިވެހިރާއްޖޭގެ ޤަޢުމީ ސަނަދުތަކުގެ އޮނިގަނޑު ލެވެލް 6ގެ ސަނަދެއް ހާސިލްކޮށްފައިވުމާއެކު، އެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް/ އައި.ޓީ/ލޯ އަދި ފައިނޭންސްގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން،\nއެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް/ އައި.ޓީ/ލޯ އަދި ފައިނޭންސްގެ ދާއިރާއަކުން ދިވެހިރާއްޖޭގެ ޤަޢުމީ ސަނަދުތަކުގެ އޮނިގަނޑު ލެވެލް7ގެ ސަނަދެއް ޙާސިލްކޮށްފައިވުމާއެކު، އެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް/ އައި.ޓީ/ލޯ އަދި ފައިނޭންސްގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nވަޒީފާއަށް އެދޭ ފޯމު މި (މިނިސްޓްރީ އޮފް އިކޮނޮމިކް ޑިވެލޮޕްމެންޓް) ކައުންޓަރުން ލިބެން ހުންނާނެވެ. އަދި މި އިދާރާގެ (www.trade.gov.mv) ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ (12 އޮކްޓޯބަރ 2017 ވާ ބުރާސްފަތި ދުވަހުގެ 13:30ގެ ކުރިން، މިނިސްޓްރީ އޮފް އިކޮނޮމިކް ޑިވެލޮޕްމެންޓް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، ( [email protected] )\nއެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމަޤާމަށް މީހަކު ހޮވުމަށް ބާއްވާ އިންޓަރވިއު އާއި އިމްތިޙާން އޮންނާނެ ތަނާއި، މުއްދަތު:\n- މިމަޤާމަށް މީހަކު ހޮވުމަށް ބާއްވާ އިންޓަވިއު އަދި އިމްތިޙާން އޮންނާނީ ، އެޕްލިކޭޝަން ހުށައެޅުމަށް ކަނޑައަޅާފައިވާ އެންމެފަހު ތާރީޙުން ފެށިގެން 1 ނުވަތަ2ހަފްތާ އާއި ދެމެދު، މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚުތަކުގައި އިންޓަވިއުއަށް ހާޒިރިވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10އަށް ވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10ފަރާތް ޝޯޓްލިސްޓް ކުރެވޭނެއެވެ.\nމަޤާމަށް މީހުން ހޮވުމަށް ކަނޑައެޅިފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން 30% އަށްވުރެ މަތިވާންޖެހޭނެއެވެ.\n- ސިވިލް ސަރވިސްގެ ވަޒީފާ އަށް އެދޭ ފޯމު މި މިނިސްޓްރީގެ ކައުންޓަރުން ބަންދު ނުން ކޮންމެ ދުވަހަކު 08:00 ން 14:00 އަށް ލިބެން ހުންނާނެއެވެ. އަދި މި ފޯމު މި މިނިސްޓްރީގެ ވެބްސައިޓް www.trade.gov.mv އިން ލިބެން ހުންނާނެއެވެ.\n- މީގެ އިތުރުންވެސް މަޢުލޫމާތެއް ސާފްކުރައްވަން ބޭނުންވެލައްވާނަމަ، މި މިނިސްޓްރީގެ ނަމްބަރ: 3333174،3333160 އަށް ގުޅުއްވުމުން ނުވަތަ [email protected] އަށް މެއިލް ކުރެއްވުމުން ލިބިލައްވާނެއެވެ.\n03 އޮކްޓޫބަރު 2017\nޕަބްލިޝްކުރި ތާރީޚު: 03 އޮކްޓޫބަރު 2017\nޕަބްލިޝްކުރި ގަޑި: 14:07\nސުންގަޑި: 03 އޮކްޓޫބަރު 2017 13:30


ޚަބަރު - ހައްދުންމަތީ މުންޑޫ ކައުންސިލް\nއެމްޓީސީސީގެ ސީއެސްއާރުގެ ދަށުން މުންޑޫގައި ކުރަން ހަމަޖެހިފައިވާ މަސައްކަތް ކުރުމަށް ސައިޓް މޮބިލައިޒްކޮށްފި\n25 December, 2021 25 December, 2021 admin\t0 Comments\nއެމްޓީސީސީގެ އިޖްތިމާއީޒިންމާގެ ދަށުން މުންޑޫގެ މަގުތަށް ލެވެލްކުރުމާށާއި ޘުމާނީކާރިސާގައި ހަލާކުވެފައިވާ އިމާރާތްތައް ހުރި ސަރަހައްދުތައް ސާފްކޮށް ރަށުގެ އަޑިގުޑަންވެފައި ސަރަހައްދުތަކަށް ފަސްއާޅާ އެއްވަރަުކުރުމުގެ މަސައްކަތް ކުރުމަށް\nނޭޝަނަލް ވަން ސްޓޮޕް ސަރވިސް” ގެ ޚިދުމަތް ޤާއިމުކުރުމަށް ވަޒީރުންގެ މަޖިލީހުން ނިންމަވައިފި\nސަރުކާރުގެ އެކި އިދާރާތަކުން ވިޔަފާރިތަކާއި، އާއްމު ރައްޔިތުންނަށް ފޯރުކޮށްދޭ ޚިދުމަތްތައް، އެއް ފުރާޅެއްގެ ދަށުން ފޯރުކޮށްދިނުމަށް “ނޭޝަނަލް ވަން ސްޓޮޕް ސަރވިސް” ގެ ޚިދުމަތް ޤާއިމުކުރުމަށް ވަޒީރުންގެ\nހައްދުންމަތި (ލ) އަތޮޅުގައި ހިމެނޭ ތިމާވެށީގެ ގޮތުން ޚާއްޞަ6ސަރަހައްދެއްކަމަށްވާ ލ. ގަމު ބޮޑަ ފެންގަނޑަ ސަރަހައްދާއި، ލ. މާބައިދޫ ކޯރާއި ފުށީ ކަނޑު ސަރަހައްދާއި،\nއައިވައިޑީ 2021 ކަޕްގެ ޗެމްޕިއަންކަން މުންޑޫ ޒުވާނުންގެ ޖަމްޢިއްޔާއިން ހޯދައިފި\nއައިވައިޑީ 2021 ކަޕްގެ ޗެމްޕިއަންކަން މުންޑޫ ޒުވާނުންގެ ޖަމްޢިއްޔާއިން ހޯދައިފި ހައްދުންމަތީ އިސްދޫ ޔޫތު ޑިވެލޮޕްމަންޓްއިން އިންތިޒާމުކޮށްގެން ލ.އަތޮޅަށް ހުޅުވާލައިގެން ބާއްވާ ފުޓްސަލްމުބާރާތް ކަމުގައިވާ އެފް އެފް\nހައްދުންމަތި އިސްދޫގެ އަމިއްލަ ޖަމިއްޔާއެއް ކަމަށްވާ އިސްދޫ ޔޫތު ޑިވެލޮޕްމަންޓްއިން އިންތިޒާމުކޮށްގެން ލ.އަތޮޅަށް ހުޅުވާލައިގެން ބާއްވާ ފުޓްސަލްމުބާރާތް ކަމުގައިވާ އައިވައިޑީ ކަޕްގެ ފައިނަލްގެ ފުރަތަމަ ޖާގަ މުންޑޫ\nޚަބަރު ކައުންސިލްގެ ނިންމުންތައް އަހަރީ ރިޕޯޓް އިޢުލާން ފޮޓޯ ޑައުންލޯޑްސް\n13 December, 2021 21 December, 2021 admin\t0 Comments\n13 December, 2021 13 December, 2021 admin\t0 Comments


Olympics gai Raajjein vaadhakuraa Furathama Anahen badminton Athlete akah Fathimath Nabaha!\nއޮލިމްޕިކްސްގައި ރާއްޖެއިން ވާދަކުރާ ފުރަތަމަ އަންހެން ބެޑްމިންޓަން އެތްލީޓަކަށް ފާތިމަތު ނަބާހާ!\nޝާއިޢުކުރީ: ޙަންނާން ޖޫން 3, 2021, 18:44\nއޮލިމްޕިކްސްގައި ރާއްޖެއިން ވާދަކުރާ ފުރަތަމަ އަންހެން ބެޑްމިންޓަން އެތްލީޓަކަށް ފާތިމަތު ނަބާހާ ހަމަޖެހިއްޖެ އެވެ.\nޖަޕާންގެ ޓޯކިއޯގައި މިއަހަރު ބޭއްވުމަށް ތައްޔާރުވަމުން އަންނަ އޮލިމްޕިކްސްގައި ވާދަކުރުމުގެ ފުރުސަތު މީގެ ކުރިން ރާއްޖޭގެ އަންހެން ބެޑްމިންޓަން ޓީމުގެ ކުޅުންތެރިއަކަށް ލިބިފައެއް ނުވެއެވެ.\nމިއީ ބެޑްމިންޓަންގެ ތާރީޚުގައި އަންހެން ބެޑްމިންޓަން ކުޅުންތެރިންއަކަށް ފުރުސަތު ލިބުނު ފުރަތަމަ ފަހަރެވެ.\nމިއަހަރުގެ އޮލިމްޕިކްސްއިން ނަބާހާއަށް މި ފުރުސަތު ލިބިފައިވަނީ ޓްރައިޕާޓައިޓް ސްލޮޓެއްގަ އެވެ. އެއީ ބައިނަލްއަޤްވާމީ ރޭންކިން ގައި ނަބާގެ ޕޮއިންޓާއި އޮލިމްޕިކް ސްކޮލަރޝިޕްގެ ދަށުން ކުރިއަށް ގެންދިޔަ ތަމްރީންތަކާއި މޯލްޑިވްސް އޮލިމްޕިކް ކޮމިޓީއާއި އިންޓަރނޭޝަނަލް ފެޑެރޭޝަންތައް ގުޅިގެން ކުރި މަސައްކަތުން ނެވެ.\nނަބާހާއަށް މިލިބުނު ފުރުސަތާއި ގުޅޭގޮތުން ވާހަކަ ދައްކަމުން ރާއްޖޭގައި އުފެދުނު އެންމެމޮޅު ބެޑްމިންޓަން ކުޅުންތެރިންގެ ތެރޭގައި ހިމެނޭ އަޖުފާން ރަޝީދު ބުނީ މިއީ ނަބާ ކުރި ބުރަ މަސައްކަތުގެ ނަތީޖާ ކަމަށެވެ. އަދި މިކަމުން ދައްކުވައިދެނީ ރާއްޖޭގެ އަންހެން ބެޑްމިންޓަން ކުޅުންތެރިންނަށްވެސް އެންމެ މަތީ ފަންތީގައި ކުޅެވޭނެކަން ކަމަށެވެ.\nރާއްޖެއާއި ރާއްޖެއިން ބޭރުގެ މުބާރާތްތަކުގައި ބެޑްމިންޓަނުން ރާއްޖެއަށް ރަން ވަނަތަކެއް ހާސިލުކޮށް، ރާއްޖޭގެ އެއްނަމްބަރު ބެޑްމިންޓަން ކުޅުންތެރިޔާގެ މަގާމު އެތައް ފަހަރަކު ހޯދާފައިވާ އަޖުފާން ބުނީ މި ފުރުސަތަކީ ނަބާއަށް ލިބުނު ވަރަށް ރަގަނޅު ރަނުގެ ފުރުސަތެއް ކަމަށެވެ.\nނަބާހާ ވަނީ އިންޓަރނޭޝަނަލް ބެޑްމިންޓަން ފެޑަރޭޝަން ޤަބޫލްކުރާ މުބާރާތަކުން މީގެ ކުރިން ވެސް ރާއްޖެއަށް ދެ ރަން މެޑަލް ހޯދައިދީފަ އެވެ. އެއީ 2019 ވަނަ އަހަރު ޕާކިސްތާންގައި ކުރިއަށްދިޔަ ޔޮނެކްސް ސަންރައިސް ޕާކިސްތާން އިންޓަރނޭޝަނަލް ސީރީސްގެ މިކްސް ޑަބަލްސް އިވެންޓުން ނެވެ.


ހަރަށެއްގެ ބިންހިއްކުމުގެ މަޝްރޫޢު އެމްޓީސީސީ އާއި ހަވާލުކޮށްފި | Sandhaanu\nހަރަށެއްގެ ބިންހިއްކުމުގެ މަޝްރޫޢު އެމްޓީސީސީ އާއި ހަވާލުކޮށްފި\nނޮވެމްބަރ 10, 2020\nހަ ރަށެއްގެ ބިންހިއްކުމުގެ މަޝްރޫޢު އެމްޓީސީސީ އާއި ހަވާލުކޮށް އެކަމަށް ހަރަދުވާ 752 މިލިއަން ރުފިޔާއަށް އެމްޓީސީސީއާ ހަވާލުކޮށްފި އެވެ.\nމިއަދު ބޭއްވި ހާއްސަ ރަސްމިއްޔާތެއްގައި ވަނީ ރ. ދުވާފަރާއި. ހއ. އިހަވަންދޫ، އއ. އުކުޅަސް، ތ. ހިރިލަންދޫގެ އިތުރުން ގއ. ދާންދޫ އަދި މ. ދިއްގަރުގެ ބިން ހިއްކުމުގެ މަޝްރޫޢުގެ މަސައްކަތް އެމްޓީސީސީއާއި ހަވާލުކޮށްފަ އެވެ.\nއެ މަޝްރޫޢުތަކުގައި އެމްޓީސީސީގެ ފަރާތުން ސޮއިކުރެއްވީ ކުންފުނީގެ ސީއީއޯ އާދަމް އާޒިމް އެވެ. އަދި ޕްލޭނިން މިނިސްޓްރީގެ ފަރާތުން ސޮއިކުރެއްވީ ޑިރެކްޓާ ޖެނެރަލް ފާތުމަތު ޝަނާ ފާރޫގެވެ.\nއެ މަޝްރޫޢުތަކުގެ ދަށުން ރަށްތަކުގައި ބިން ހިއްކުމަށްފަހު ރިވެޓްމަންޓްވެސް ޖަހާނެ އެވެ. އަދި އިހަވަންދޫ، އުކުޅަސް، ހިރިލަންދޫ އަދި ދިއްގަރުގެ ގޮނޑުދޮށް ހިމާޔަތްކުރަންވެސް ވަނީ ނިންމައިފަ އެވެ.\nރ. ދުވާފަރުގެ މަޝްރޫޢު ހަވާލުކޮށްފައިވަނީ 445 ދުވަހުން ނިންމާގޮތަށް 143.1 މިލިއަން ރުފިޔާއަށެވެ. އެ ރަށުން 22.2 ހެކްޓަރު ހިއްކަން ވަނި ކަނޑައަޅައިފަ އެވެ.\nހއ. އިހަވަންދޫއިން 25 ހެކްޓަރު ހިއްކަން ހަވާލުކުރީ 124 މިލިއަން ރުފިޔާއަށެވެ. އެ މަސައްކަތް ނިންމަން ދީފައިވަނީ އެއް އަަހަރު ދުވަހެވެ.\nއއ. އުކުޅަހުން 10 ހެކްޓަރު ހިއްކަން ހަވާލުކޮށްފައިވަނީ 71.3 މިލިއަން ރުފިޔާއަށެވެ. އެ މަސައްކަތް ހަވާލުކޮށްފައިވަނީ 235 ދުވަހުން ނިންމާ ގޮތަށެވެ.\nތ. ހިރިލަންދޫއިން 20 ހެކްޓަރު ހިއްކަން ހަވާލުކޮށްފައިވަނީ 105.2 މިލިއަން ރުފިޔާއަށެވެ. އެ މަސައްކަތް ހަވާލުކޮށްފައިވަނީ 285 ދުވަހުން ނިންމާ ގޮތަށެވެ.\nގއ. ދާންދޫން 25 ހެކްޓަރުގެ ބިން ހިއްކަން ހަވާލުކޮށްފައިވަނީ 186.6 މިލިއަން ރުފިޔާއަށެވެ. އެ މަސައްކަތް ހަވާލުކޮށްފައިވަނީ 350 ދުވަހުން ނިންމާ ގޮތަށެވެ.\nމ. ދިއްގަރުން 25 ހެކްޓަރުގެ ބިން ހިއްކަން ހަވާލުކޮށްފައިވަނީ 121.8 މިލިއަން ރުފިޔާއަށެވެ. އެ މަސައްކަތް ހަވާލުކޮށްފައިވަނީ 450 ދުވަހުން ނިންމާ ގޮތަށެވެ.\nމުހައްމަދު ޒާހިރު ނޮވެމްބަރ 10, 2020 At 10:43 ޕމ\nޚިޔާލަކީ ތަފާތުއެއްޗެކެވެ. ސުވާލެއްކޮށްލާނަމެވެ. ކޮންމެ ބައެއްވެސް ކަނޑުހިއްކައިގެން ރައްޔަތުންނަށް ގޯތިހޯދާއިދޭށޭ ކިޔައިގެން އެހާ އަގުބޮޑުކޮށް ފަޅު ނޫނީ ކަނޑު ހިއްކަނީ ހަމަ އެކަމަށްހެއްޔެވެ. ނޫނީ ބަޔަކަށް ކަޓްލިބޭތީ ކުރާކަމެއް ހެއްޔެވެ. މިސާލަކަށް ގުޅީފަޅު ހިއްކައި އެތަނަށް ކުރި ޚަރަދު ފިތްކަނޑައިގެންދާނެއެވެ. އެކަން ކުރުވީ ސީދާ ކަޓްމާސްޓަރެއް މެދުވެރިކޮށް ބޮސްކާލިސްއިންނޫންތޯއެވެ. ދެން އައި ސަރުކާރުން އެކަން އެހިސާބުން ހުއްޓުވައި ކޮންމެވެސް ވަރަކަށް މާލޭ ރައްޔަތުންނަށް ގޯތި ފުލެޓް ދިނެވެ. ދެން މިއައި ސަރުކާރުން އެކަން ބަދަލުކޮށް އިންޑިއާ މީހުން ބޭނުންވާތީ ތިލަފުށީގައި ހަދަން ހަމަޖެހިފައިއޮތް ބަނދަރު ގުޅީފަޅަށް ބަދަލުކޮށް މަސްހުނީގެ މައްޗަށް މަސްހުނި ސިޔާސަތެއްގެ ތެރެއިނެ މާލޭ މީހުންނަށް ދޭން ވަޢުދުވި ގޯތި ޕޯޓަށް ބަދަލުވީއެވެ. ދެން ސުވާލަށް ޖެހިލާނަމެވެ. ސުވާލަކީ ބޯހިޔާވެހިކަން ދޭށޭކިޔައިގެން ނުސަކާވަރުގެ ބޮޑު ޚަރަދުކޮށްގެން ބިންހިއްކުމަށްވުރެ އެ ބިންހިއްކަން ދާ ބޮޑު ޚަރަދު ބިންބޮޑެތި ސިޓީތަކުގައި ގޯތިއަޅާ ހިލޭ ރައްޔަތުމީހާއަށް ދިނީމާ އެމީހުން އެތަނަށް ބަދަލުވެ އެސިޓީއަށް ދިރުން ނާންނާނެތޯއެވެ؟ އަދި ގެދޮރު ނުލިބިފައިވާ މީހާ ހެޕީ ހެޕީ ނުވާނެބާވައެވެ؟


Riyaasee inthihaabaa dhimaakoh muvazzafun raheenu kuri, fuluhun biru dhehki: Akram\nއިލެކްޝަންސް ކޮމިޝަންގެ މެމްބަރު އަހުމަދު އަކްރަމް -- ފޮޓޯ: ސޯޝަލް މީޑިއާ\n22 މެއި 20194ކޮމެންޓް\nރިޔާސީ އިންތިހާބާ ދިމާކޮށް އީސީގެ މެންބަރުންނާއި މުއައްޒަފުންނަށް ފުލުހުން ބިރުދެއްކި\nމިދިޔަ އަހަރުގެ ރިޔާސީ އިންތިހާބާ ދިމާކޮށް ފުލުހުން އިލެކްޝަންސް ކޮމިޝަނުގެ މެންބަރުންނާއި މުއައްޒަފުންނަށް ފުރައްސާރަކޮށް ބިރު ދެއްކި ކަމަށް ކޮމިޝަނުގެ މެންބަރު އަހްމަދު އަކްރަމް ތުހުމަތުކުރައްވައިފި އެވެ.\nރާއްޖެ ޓީވީގެ ޕްރޮގްރާމެއްގައި ރޭ ވާހަކަދައްކަވަމުން އަކްރަމް ވިދާޅުވީ ވަގުތީ ނަތީޖާ އިއުލާންކޮށް ދާއިމީ ނަތީޖާ އިއުލާނު ކުރުމާއި ދެމެދު ކޮމިޝަން ތެރޭގައި ހުންނަ ވަކި ކޮޓަރިއެއްގައި ކޮމިޝަނުގެ މެންބަރުން ހަތަރު ދުވަސް ހޭދަކުރި ކަމަށެވެ.\nއޭރު ވޯޓު ކަރުދާސްތައް ހުރީ ކޮމިޝަނުގެ ތެރޭގައި ކަމަށް ވުމުން ފުލުހުން ދިޔެއީ ކޮމިޝަންގައި ފޯރިމަރަމުން ކަމަށާއި، ފުލުހުން ބޭނުން ވަގުތަކު ކޮމިޝަނުގެ ކޮޓަރިތަކަށް ވަދެ ނިކުމެ ހެދި ކަމަށް އަކްރަމް ވިދާޅުވި އެވެ.\nއެގޮތުން ކޮމިޝަނުގެ މެންބަރުން ތިބި ކޮޓަރި ނޫން އެހެން ހުރިހާ ކޮޓަރިއަކަށް ފުލުހުން "ވަރަށް ބާރަށް ބޫޓު ޖަހާފަ ވަދެ، ހަޑި ބަހުރުވައިން" ކޮމިޝަންގެ މެމްބަރުން ކޮބައިތޯ އަހަމުން ދިޔަ ކަމަށް އަކްރަމް ވިދާޅުވި އެވެ.\nއޭގެ އިތުރުން އެދުވަސްވަރު ކޮމިޝަންގެ ބައެއް މުވައްޒަފުން "ހައިޖެކް ކޮށްގެން" އެކި ދިމަ ދިމާލަށް ގެންގޮސް ބިރު ދައްކާފައިވާ ކަމަށް ވެސް އަކްރަމް ތުހުމަތު ކުރެއްވި އެވެ.\n"އަޅުގަނޑުމެންގެ މުވައްޒަފުންނަށް ކޮމިޝަނުން ކަމަށް ބުނެ ގުޅާ ކޮމިޝަން ކައިރިއަށް ގެނެސް، ވަކިން ކާރަކަށް ލައިގެން އެކި ތަންތަނަށް ގެންގޮސްފައި އެބަހުރި. އެބޭފުޅުންގެ މައިންބަފައިން އެބޭފުޅުން ގެއްލިގެން އިލެކްޝަންސް ކޮމިޝަނަށް ގުޅައި، ފަހުން ފެނިގެން އެހީމަ މިބުނަނީ ތިމަންނަމެން ރެސްޓޯރެންޓަކަށް ވައްދާ ބިރުދެއްކުމަށްފަހު ބަޔާންދޭން މަޖުބޫރު ކުރާ ވާހަކަ،" އަކްރަމް ވިދާޅުވިއެވެ.\nއަދި އޭގެ އިތުރުން ބޮޑެތި އަދަދުތަކުން މުވައްޒަފުންނަށް ފައިސާ ހުށަހަޅައިގެން ބަޔާން ނެގުމަށް އުޅުނު ކަމަށާއި، އޭގެ އިތުރުން ކޮމިޝަންގެ ދެ މުވައްޒަފަކަށް މަގުމަތިން ވަޅިން ބިރުދައްކާފައިވާ ކަމަށް ވެސް ވިދާޅުވިއެވެ.\nނިމިދިޔަ 2018 ވަނަ އަހަރުގެ ރިޔާސީ އިންތިހާބަކީ މިހާތަނަށް ހަޔާތުގައި ކުރިމަތިވި އެންމެ ނާމާން ބިރުވެރި ދުވަސްތައް ކަމަށް ވެސް އަކްރަމް ވިދާޅުވި އެވެ.\nއެގޮތުން ސިފައިންގެ އެހީތެރިކަމާއި އެކު ބައެއް ދުވަސް ދުވަހު އުޅެން ޖެހުނު ކަމަށާއި ބައެއް މެމްބަރުން ރާއްޖެއިން ބޭރަށް ފުރައިގެން ދާން ޖެހުނީވެސް ބިރުވެރިކަން އޮތް ވަރުން ކަމަށް ފާހަގަކުރެއްވި އެވެ.\nއަކްރަމް ވިދާޅުވީ އެ ވާހަކަތައް އޭރު ނުދެއްކީ ރައްޔިތުންގެ ހިތުގައި ނުތަނަވަސްކަމެއް އުފެދިދާނެތީ އެވެ.\n"ރައްޔިތުން ލީ ވޯޓުގެ ނަތީޖާ ރައްޔިތުންނާއި ހަމައަށް ގެނެސް ދެވުނީ އިލެކްޝަންސް ކޮމިޝަންގެ ފަސް މެމްބަރުން އެކައްޗެއް ކިޔާ، އަޅުގަނޑުމެންނާއި އެކު އަޅުގަނޑުމެންގެ މުވައްޒަފުން ތިބީތީވެ،" އަކްރަމް ވިދާޅުވިއެވެ.\nއަކްރަމް ވިދާޅުވީ އޭރު ދިމާވި ކަންކަން އިތުރަށް ތަހުޤީޤުކޮށް ބެލުމުގެ ބޭނުމެއް ދެން އޮތް ކަމަށް ނުދެކޭ ކަމަށާއި، އެކަންކަމުން އިބުރަތް ހާސިލުކޮށް މުސްތަޤުބަލަށް ވިސްނުން މާ ބުއްދި ވެރިވާނޭ ކަމަށެވެ.\nރިޔާސީ އިންތިހާބުގައި އޭރު ވެރިކަމުގައި އޮތް ޕީޕީއެމަށް ބޮޑު ނާކާމިޔާބީއަކާއި ކުރިމަތިވިއިރު ޕީޕީއެމުން ވަނީ އިލެކްޝަންސް ކޮމިޝަންގެ މެމްބަރުންގެ ބޮލުގައި ބޮޑެތި ތުހުމަތުތަކެއް އަޅުވާފައެވެ.\nއިންތިހާބު ބާތިލް ކުރުމަށް އެދިވެސް ޕީޕީއެމުން ސުޕްރީމް ކޯޓަށް މައްސަލަ ހުށަހެޅިއެވެ. އެހެން ނަމަވެސް ސުޕްރީމް ކޯޓުން ނިންމާފައިވަނީ އިންތިހާބު ބާތިލު ކުރަންޖެހޭ އެއްވެސް ސަބަބެއް ނެތް ކަމަށެވެ.\nއީސީ ރިޔާސީ އިންތިހާބު 2018 ފުލުހުން\nތިފަދަ ކަންކަން ތަކުރާރު ނުވާނެހެން ތިޔަމައްސަލަ ބަލަން ޖެހޭ ޕީޖީން ތިޔަމައްސަލާއިގެ ތަހުޤީގު ވަގުތުން ފަށަންޖެހޭ ނުންތޯ؟ ތީ ވަރަށް ސީރިޔަސް ކަމެއްގެ ވާހަކަ ތިޔަދެއްކެވީ!\nމިހާރުދެން ކޮން މޮޅު ވާހަކައެއް ކާކު ވެރިކަމެއްގެ ކާކަށް ވައިޖަހައިގެން ހޯދިމަގާމެއް ތިއީ\nނުވިކޭނެ އެއްވެސް މީހަކު ތިކޮމިސަންގަ ނެތް، މުއްޒަފުން ހިމަނައިގެން\nމައްސަލަ ވަރަށް ސީރިއަސްކޮށް ބަލަން ޖެހޭނެ!


UFO ge leak vi video thah Pentagon in aanmu koffi | Mihaaru\nލައިފްސްޓައިލް / ޔޫއެފްއޯ\nޔޫއެފްއޯގެ ލީކުވި ވީޑިއޯތައް ޕެންޓަގަން އިން ރަސްމީކޮށް އާންމުކޮށްފި\nމި ވީޑިއޯތައް އާންމުކޮށް ނެރުނު ބަޔާނުގައި ޕެންޓަގައިން އިން ބުނީ "ދައުރުވަމުންދާ މި ވީޑިއޯތަކުގެ އަސްލާ މެދު އާންމުންނަށް އަރާފައިނެ އޮޅުމެއް ސާފުކޮށްދޭން" ވީޑިއޯތައް އާންމުކުރަން ނިންމީ ކަމަށެވެ.\nމިއީ 2007 އާއި 2017 ގައި ލީކުވެފައިވާ ވީޑިއޯތަކެކެވެ. މި ވީޑިއޯތައް އާންމު ޖަމިއްޔާއަކުން ލީކު ކުރުމުން ޕަބްލިޝްކޮށްފައި ވަނީ ނިއު ޔޯކް ޓައިމްސްގަ އެވެ.\nމި ވީޑިއޯތައް ލީކުވުމާ އެކު މިއީ އޭލިއަނުން ދުއްވާ އަންއައިޑެންޓިފައިޑް ފްލައިން އޮބްޖެކްޓްސް (ޔޫއެފްއޯ) ކަމަށް ބައެއް މީހުން ބުނެފައިވެ އެވެ.\nވީޑިއޯ އިން ފެންނަނީ ކޯއްޗެއް؟\nނިއު ޔޯކް ޓައިމްސް އިން ބުނެފައިވަނީ 2004 ވަނަ އަހަރު ރެކޯޑްކޮށްފައިވާ މި ވީޑިއޯ އިން ފެންނަނީ އެމެރިކާގެ ވައިގެ ސިފައިންގެ ފައިޓަ ޕައިލޮޓުން ޕެސިފިކް ކަނޑުގެ ސަރަހައްދުގައި ދަތުރުކުރަނިކޮށް ފެނުނު އެއްޗެއް ކަމަށެވެ. އޭގައި ފެންނަނީ ޕެސިފިކް ކަނޑާ ދިމާލުން 100 ވަރަކަށް މޭލު ދުރުން، ކަނޑުމަތިން އުދުހިފައި ދިޔަ އެއްޗެއް ކަމަށް ނިއު ޔޯކް ޓައިމްސް އިން އޭރު ބުނެފައިވެ އެވެ.\nދެން ލީކުކޮށްލި އަނެއް ދެ ވީޑިއޯ އަކީ 2015 ވަނަ އަހަރުގެ އެއްޗެއް ކަމަށް ވެސް އެ ނޫހުން ބުނެފައިވެ އެވެ. އެ ވީޑިއޯކުރި ޕައިލޮޓުން، އެހެރަ ދާ އެއްޗެއް ބަލައިބަލާށޭ، އެބަ އެނބުރެއޭ" ކިޔާތީ އިވެ އެވެ.\nޕެންޓަގަންގެ ބަޔާނުގައި ބުނީ މިކަމާ ބެހޭ ގޮތުން އިތުރަށް ބަލަންޖެހޭ ކަންކަން ބެލުމަށް ފަހު ވީޑިއޯތައް ރަސްމީީކޮށް ހާމަކުރަން ނިންމީ މި ވީޑިއޯތައް ހާމަކުރުމަކުން، ހާމަވާން ނުޖެހޭ މުހިންމު މައުލޫމާތެއް އަދި އާންމުންނަށް އެނގެން ނުޖެހޭ ކަމެއް ހާމަވާނެ ކަމަށް ނުފެންނާތީ ކަމަށެވެ. އަދި މިއީ އަސްކަރީ ވައިގެ ސަރަހައްދަށް ހުއްދަ ނެތި ވަން އެއްޗެއްގެ ތަހުގީގަށް ހުރަސްއެޅޭނެ ކަމެއް ނޫން ކަމަށް ވެސް ބުނެފައިވެ އެވެ.\n"ޑީއޯޑީ [ޑިޕާޓްމަންޓް އޮފް ޑިފެންސް] އިން މި ވީޑިއޯތައް ހާމަކުރަނީ ދައުރުވަމުން އަންނަ މި ފުޓޭޖްތަކުގެ އަސްލާ މެދު އާންމުނަށް އަރައިފާނެ އޮޅުމެއް ސާފުކޮށްދިނުމަށާއި އަދި އިތުރު ވީޑިއޯ ހުރިކަން ނުވަތަ ނެތްކަން ހާމަކޮށްދިނުމަށް. ވައިގެ ތެރެއިން މި ފެނުނު ކަންތައް އަދިވެސް އޮތީ 'ހަގީގަތް ނޭނގޭ ކަމެއް"ގެ ގޮތުގައި،" ޕެންޓަގަންގެ ބަޔާނުގައިވެ އެވެ.\nމި ވީޑިއޯތަކުން ފެންނަނީ ޒަމާނުންސުރެ އެތައް ބަޔަކު ގަބޫލުކުރަމުން އަންނަ، އޭލިއަނުންގެ ޔޫއެފްއޯ ކަމަށް ބަޔަކު ގަބޫލުކުރާއިރު، ޕެންޓަގަންގެ ބަޔާނާ އެކު އަނެއްކާ ވެސް ޔޫއެފްއޯގެ ހަގީގަތާ މެދު ދެކެވޭ ވާހަކަތަކުން އިތުރު ކުރިތައް ފަޅާނެ ކަމަށް، މިކަން ދިރާސާކުރާ މީހުން ބުނެ އެވެ.\nސައިންސް ޔޫއެފްއޯ އެމެރިކާ\nބުއްދި ދެއްވާފައިވާ މަޚުލޫގުންގެތެރޭ ޤުރުއާނުގައި ނަންގަނެވިފައިވަނީ މަލާއިކަތުންނާއި، އިންސީންނާއި ޖިންނިން އެކަނި. މިގޮތުން އާދަމްގެދަރިޔާ އެއްގަމާއި ކަނޑުގައި އުފުއްލެވުނު ކަމަށް ޤުރުއާނުން އެނގޭ. ސުވާލަކީ އޭލިއަނުން ފެތޭނީ ޖިންނީގެ ތެރެއަށްތޯ އެވެ. އެކަމަކު -ޖިންނި- މިބަސް އަރަބި ބަހުގައި ބޭނުންކޮށް އުޅެނީ ލޮލަށް ނުފެންނަ އެއްޗެއްސަށް. އެމެރިކާއިން އެފަތުރަނީ ދޮގެއް ކަމަށްނިންމީ މިހެންވެ.\nތިޔައް ކިޔަނީ ދެބޯގެރި ދުއްވުން..ތަންކޮޅެށް ކުރިން ތިވީޑިޔޯ ރިލީސް ކުރިނަމަ ގާމު އިތުރު 50 ހާސް މީހުނައް ފެނުނީސްކަންނޭގެ


America Embassy Gudua ah badhalu koffi nama sulha nethidhaane: Palestine | Mihaaru\nފަލަސްތީނުގެ ސީނިއާ އޮފިޝަލް ސައީބު އަރަކާތު. --ފޮޓޯ:އޭއެފްޕީ\nއެމެރިކާ އެމްބަސީ ގުދުސް އަށް ބަދަލުކޮށްފި ނަމަ ސުލްހަ ނެތިދާނެ: ފަލަސްތީން\n17 ޑިސެމްބަރ 2016 - 11:592comments\nގުދުސް (ޑިސެމްބަރު 17) - އެމެރިކާ އެމްބަސީ ގުދުސް އަށް ބަދަލު ކުރުމަކީ މެދުއިރުމަތީގެ ސުލްހަ އަށް އޮތް އުއްމީދު ނެތިގެންދާނެ ކަމެއް ކަމަށް ފަލަސްތީނުގެ އިސް އޮފިޝަލަކު އިންޒާރު ދެއްވައިފި އެވެ.\nފަލަސްތީން ލިބަރޭޝަން އޮގަނައިޒޭޝަން (ޕީއެލްއޯ) ގެ ސެކްރެޓަރީ ޖެނެރަލް ސައިބު އަރަކާތު ވިދާޅުވީ ގުދުސް އަކީ ފަލަސްތީނާއި އިޒްރޭލުގެ ސުލްހައިގައި އެންމެ ފަހުން މަޝްވަރާ ކުރަން ޖެހޭ ބައި ކަމަށެވެ. އަދި ގުދުސްއާ މެދު މިހާރު ގޮތެއް ނިންމުމަކީ ސުލްހަ ހަލާކުކޮށްލުން ކަމަށް ވިދާޅުވި އެވެ.\nސައިބު އަރަކާތު މި މޭރުމުން ވާހަކަ ދެއްކެވި އިރު އެމެރިކާގެ ރައީސް ކަމަށް އިންތިޚާބުކޮށްފައިވާ ޑޮނަލްޑް ޓްރަމްޕް ވަނީ ހަރުކަށި ޚިޔާލުގެ ބޭފުޅެއް ކަމަށްވާ ޑޭވިޑް ފްރީޑްމަން އިޒްރޭލުގެ ސަފީރު ކަމަށް ހަމަޖައްސައިފަ އެވެ. އޭނާ އަކީ ހުޅަނގު އައްސޭރީގައި އިޒްރޭލުން ޔަހޫދީންނަށް ގެ އަޅައިދިނުމަށް ތާއީދު ކުރައްވާ ފަރާތެކެވެ. އަދި އޭނާ ވަނީ ގުދުސްގައި އެމެރިކާގެ އެމްބަސީ ގާއިމްކޮށް އެ ތަނުގައި މަސައްކަތް ކުރަން އުއްމީދު ކުރާ ކަމަށް ވިދާޅުވެފަ އެވެ.\nއިޒްރޭލުގެ ސަފީރަކަށް ފްރީޑްމަން ހަމަޖެއްސުމުން ބޮޑު ވަޒީރު ބެންޖަމިން ނަތަންޔާހޫ އާއި އިޒްރޭލް ސަރުކާރުގެ ކަނާތު ފިޔައިގެ މެންބަރުން ވަނީ މަރުހަބާ ކިޔައިފަ އެވެ.\nއަރަކާތު ވަނީ އެމެރިކާ އެމްބަސީ ބަދަލު ކުރުމާއި ޔަހުދީންނަށް ގެ އެޅުން އެމެރިކާ އިން ކުށްވެރިކުރަމުން އައި ސިޔާސަތު ބަދަލު ކުރުމަކީ ނުރަނގަޅު ނަތީޖާ ނުކުމެދާނެ ކަމެއް ކަމަށް ވިދާޅުވެ އިންޒާރު ދެއްވައިފަ އެވެ.\nއިޒްރޭލުގައި ހުންނަ އެމެރިކާ އެމްބަސީ ތެލް އަވީވުގައި ގާއިމްކޮށްފައި ހުންނަތާ އެތައް އަހަރެއް ވެއްޖެ އެވެ. ރިޔާސީ ކެމްޕޭނުގެ ތެރޭގައި ޓްރަމްޕް ވަނީ އިޒްރޭލުގެ ވެރިރަށަކީ ގުދުސް ކަމަށް ބަލައިގަނެ އެމެރިކާ އެމްބަސީ ގުދުސް އަށް ބަދަލުކުރާނެ ކަމަށް ވިދާޅުވެފަ އެވެ. ހުޅަނގު އައްސޭރި އާއި އިރުމަތީ ގުދުސް އަށް އިޒްރޭލުން ވެރިވެގަތީ 1967 ވަނަ އަހަރު ކުރި މެދުއިރުމަތީގެ ހަނގުރާމައިގަ އެވެ.\nއިތުރު ލިޔުންތައް އިޒްރޭލް ފަލަސްތީން އެމެރިކާ\nއެމެރިކާ އެމްބަސީ ގުދުސް އަށް ބަދަލު ކުރުން އަންނަ އަހަރު\nއެމެރިކާ އިން އދ. އަށް ދޭ އެހީ މަދުކުރަނީ\nގުދުސްގައި ކްރިސްމަސް ފާހަގަކުރުން ފަނޑު ގޮތަކަށް\n15 hours ago 228\nހަަމަނުޖެހުން ހިންގީ މުސާރަ ނުދީގެނެއް ނޫން\n1 day ago 179\nބިދޭސީންގެ ހަމަނުޖެހުން ބޮޑުވެ، ފުލުހުންނަށް ހަމަލަދީފި\nޓޫރިޒަމް މިނިސްޓްރީ އަށް ކުރި ތުހުމަތުތައް ބަލަނީ\nމިދަނީ ހައްދުން ނެއްޓިގެން، މި ހަގީގަތާ ކުރިމަތިލާ!\n13 hours ago 20


އާކުއްޖެކޭ ދަސްވީފަހުން: 25 – ދުވަމުން ދުވަމުން…. – RIKAZStudio\nއާކުއްޖެކޭ ދަސްވީފަހުން: 25 – ދުވަމުން ދުވަމުން….\nއެ ރޫހާނީ އެތި ހުރީ އެ ދެމީހުން ކައިލުމަށް ތައްޔާރަށެވެ. އޭތި ދިޔައީ އެމީހުންގެ ގައިގެ ވަސް ބަލަމުންނެވެ.\n“އަދުހަމް!” އަދުހަމް ގެ ކޮނޑުގައި ކޮއްޓާލަމުން އައިޝާ ގޮވާލި އެވެ.\nއައިޝާ ގެ މޫނުމަތިން ކުރިން ފެންނަމުންދިޔަ ހިތާމައިގެ އަސަރު ބިރުވެރިކަމަށް ބަދަލުވެއްޖެކަން އަދުހަމް އަށް އެނގުމުން އައިޝާ ގެ ފުރަގަހަށް ބަލައިލި އެވެ. އޭރު އެ ރޫހާނީ އެތި ހުރީ އައިޝާ އާއި ނުހަނު ކައިރީގަ އެވެ. އެ ވަގުތަކީ އެމީހުންގެ އެއްމެ ފަހު ވަގުތުކަން އަދުހަމް އަށް ޔަޤީން ކުރެވުނީ އެހިސާބުން ނެވެ.\nއެ އެތީގެ ލޮލުގެ ބަދަލުގައި ހުރީ ކަޅުކުލައިގެ ދެ ލޯވަޅެވެ. މުޅި ހަށިގަނޑު ހުރީ ހުދުކޮށެވެ. ހީވަނީ ގަނޑުފެން ގަނޑެއް ހެންނެވެ. އައިޝާ ގެ ގައިގެ ވަސްބަލަން ފެށުމުން ދެލޯ މަރައި ތަގުޅިކޮށްލެވުނެވެ.\n“ނުގުޑި ހުންނާތި، އައިޝް.” އަދުހަމް ވައި އަޑުން ބުންޏެވެ.\nއަތުގައި ހުރި ފުޅީގެ މަތިގަނޑު ނަގައި އޭގައި ހުރި ފެން އަތަށް އަޅަމުން އައިޝާ ގެ ފުރަގަހުގައި ހުރި ރޫހާނީ އެއްޗާއި ދިމާއަށް ވިއްސާލި އެވެ. އަދުހަމް ހީކުރި ގޮތާއި ޚިލާފަށް އެ ރޫހާނީ އެތި ފަހަތަށް ޖެހުމުގެ ބަދަލުގައި އައީ ކުރިއަށެވެ. އައިޝާ އާއި ކައިރިއަށެވެ.\nހީކުރިގޮތަށް ކަންތައް ނުވުމުން އަދުހަމް ގާތަށް ރުޅި އާދެވުނެވެ. އަތުގައި ހުރި ފުޅި އަތުން ދޫވެގެން ތަޅުންމައްޗަށް ވެއްޓިއްޖެ އެވެ. ތަޅުންމަތީގައި ފުޅި ޖެހުމާއިއެކު ކުދިކުދިވެގެން ދިޔައެވެ.\nއިވުނު އަޑާއިއެކު އައިޝާ އަށް ތެޅިގަނެވުނެވެ. ދެލޯ ހުޅުވައިލަމުން ރޮއެގަތެވެ. “އަދުހަމޫ!!”\nއެވަގުތު އެ ރޫހުގެ މިސްރާބު ބަދަލުކޮށްލީ އަދުހަމް އާއި ދިމާއަށެވެ. އަދުހަމް ގެ ކައިރިއަށް ގޮސް ހުއްޓިފައި އޭނާގެ ކަނދުރާ ދޮށުގައި ވަސްގަންނަން ފެށިއެވެ.\nއަދުހަމް އަށް ހުރެވުނީ އެވެ. ގުޑިލާންވެސް ނުކުރިފަ އެވެ. ހަމަ އެކަނި އޭނާގެ އަނގައިން ބުނެވުނީ އެއްމެ ތިން ލަފުޒެވެ. “އައިޝް، ދުރަށް ދޭ!!”\nއަދުހަމް ފަހަތަށް ޖެހިލި އެވެ. އެ ރޫހު އަދުހަމް ގެ ފަހަތުން ދާން ފެށިއެވެ. “އައިޝް، ތިހެން މަޑުން ނުހުރެ މިތަނުން ދާށޭ!” އަނެއްކާވެސް އަދުހަމް ބާރަށް ހަޅޭއްލަވައިގަންނަމުން ބުންޏެވެ.\nއަދުހަމް ފަހަތަށް އަޅަމުން ދިޔައީ ކުރު ފިޔަވަޅުތަކެއްކަން އައިޝާ އަށް ފާހަގަ ކުރެވުނެވެ. އަނެއްކާވެސް ފަހަތަށް ދެ ފިޔަވަޅެއް އަދުހަމް އެޅިއެވެ. އަދުހަމް ގޮސް ޖެހުނީ ފާރުގަ އެވެ. އެވަގުތު ދާނެ އެހެން ދިމާއެއް ނެތްކަން އަދުހަމް އަށް އެނގުނެވެ. އެ ރޫޙާނީ އެތި އަދުހަމް އާއި ކައިރިއަށް ޖެހެމުންގޮސް ވަރަށް ކައިރީގައި ހުއްޓުނެވެ. އަދުހަމް ގެ ވާތުގައި ވަރަށް ބާރަށް ދަތްއެޅި އެވެ.\nއެވަގުތު އަދުހަމް ގެ އަތުގެ އެތައްމިތަނުން ކަޅުކުލައިގެ ބޮޑެތި ކުރަގަނޑުތަކެއް ލާންފެށިއެވެ. ނިތްކުރީގައި ބޮޑު ފާރުގަނޑެއްވެސް އުފެދުނީ ބަލަބަލާ ހުއްޓައެވެ.\nއައިޝާ ދުއްވައިގަތެވެ. ދާނެ ދިމާއެއް، ކުރާނެ ކަމެއް ނޭނގުނަސް ދުއްވައިގަތެވެ. މިއީ އެއްމެ ފަހުވަގުތުކަމަށް ހީކުރެވުނަސް ސަލާމަތްވާނެ މަގެއް ފެނޭތޯ ބެލުން ހުއްޓާލާކަށް އޭނާ ބޭނުމެއް ނޫނެވެ. ދުރުދުރުން އަދުހަމް ހަޅޭއްލަވަމުންދާ އަޑު އިވެމުންދިޔައެވެ. ސަލާމަތަށް އެދި އަދުހަމް އާދޭސްކުރާއަޑެވެ. އަޅަމުންދާ ތަދުގެ ވޭން ގަދަކަމުން އަނގައިން ބޭރުވަމުންދާ އާހްގެ އަޑެވެ. އައިޝާ ފަސް އެނބުރި ބަލައިލިވަގުތު ފެނިގެންދިޔަ މަންޒަރުން ހިތް ހުއްޓުނުކަހަލަ އެވެ. އަނެއްކާވެސް އެ ރޫހާނީ އެތި އަދުހަމްގެ ގައިގައި ދަތްއެޅި މަންޒަރު ފެނުނެވެ. މިފަހަރު ދަތްއެޅީ މޫނުގައެވެ. އޭރު އަދުހަމް ގެ އަތުގައި ހުރި ޒަޚަމް އިތުރަށް ބޮޑުވަމުން ދިޔަ އެވެ. ގައިގައި ނަގަމުންދިޔަ ކުރަގަނޑުތައް އިތުރުވަމުން ދެއެވެ. އަދުހަމްގެ ސިފަ ވަކިކުރަން ނޭނގޭހާ ވަރަށް މުޅި ހަށިގަނޑުގައި ކުރަތައް ނަގަމުން ދިޔައެވެ.\n“އަދޫ މަރުވިޔަކަ ނުދޭނަން.” ދަތްކުނޑި ވިކައިލަމުން އައިޝާއަށް ބުނެލެވުނެވެ. އަމިއްލަ ނަފުސަށް ވަޢުދުވީ އެ ރޫހާނީ އެތީގެ ޝިކާރައަކަށްވެ އޭނާގެ ކޮއްކޮ މަރުވެގެން ދިޔަ ނުދިނުމަށެވެ.\n‘އައިޝާ!….. ފުޅީގެ ބޭރަށް ފެންނަ ހުރި އެއްޗެއްސަށް ބަލާބަލަ!….. އޭރުން އެނގޭނެ ކަންކުރަންވީ ގޮތް. އަވަސްކުރޭ! އެހެން ނޫނީ މާލަސްވެދާނެ!!’ ގަދަ އެކޯ އަކާއިއެކު އައިޝާ ގެ ކަންފަތްދޮށުގައި ގުގުމަންފެށީ ކުރިންވެސް އިވުނު އަޑެވެ. މިފަހަރުވެސް އެމީހާ އެ ދައްކަނީ އެ ފުޅީގެ ވާހަކައެވެ.\n‘ފުޅީގެ ބިއްލޫރިތައް!!!’ އެމީހާ އެބުނި އެއްޗެއް އައިޝާއަށް ވިސްނިއްޖެ އެވެ. “ފުޅީގެ ބޭރަށް ބަލާށޭ…” އެމީހާ ބުނި އިބާރާތްކޮޅު އައިޝާ ވެސް ތަކުރާރު ކޮށްލި އެވެ. އައިޝާ ފަސްއެނބުރި އަދުހަމް އަށް ބަލައިލި އެވެ.\n“އަދޫ!” އަޑުގެ ކޮޅަށް ހަޅޭއްލަވައިގަތެވެ. އެހިސާބަށް ވިއްސިފައިވާ ފުޅިތޮށިތަކުން ފުޅިތޮށިކޮޅެއް ނެގިއެވެ. ބަލާކަށް ނުހުރެ ދުއްވައިގަތެވެ. އަދުހަމް އާއި ހަމަލާދެމުން ގެންދާ އެ ރޫހާނީ އެއްޗާއި ދިމާއަށެވެ. އައިޝާ އެ ދިޔަ ބާރުމިނުގައި ގޮސް އަތުގައި އޮތް ފުޅިތޮށިގަނޑު އެ ރޫހާނީ އެތީގެ ހަށިގަނޑަށް ވައްދާލި އެވެ. މަޑު ފުށްގަނޑެއްގެ ތެރެއަށް ވަޅިއެއްގެ ތުނޑު ވަދެގެންދާހާވެސް ފަސޭހަކޮށް ފުޅިތޮށިގަނޑުވެސް ވަދެގެން ދިޔައެވެ. އެ އެތީގެ އަރިކަށްޓަށް ހެރިފައި ހުރި ފުޅިތޮށިގަނޑުން ކުއްލިއަކަށް އަލިކަމެއް ނިކުމެއްޖެއެވެ. ގަދަ އަލިކަމެކެވެ. މުޅި ތަނަށް އެ އަލިކަން ފެތުރުނެވެ. މުޅި އެ ސަރަހައްދަށް އޮތީ ހުދުކުލައިގެ އަލިކަމެއް ވެރިވެފައެވެ. އެ އަލިކަމުގެ ތެރެއިން ކަޅުކުލައިގެ ދުންގަނޑެއް ފެންނަން ފެށިއެވެ. އެ ރޫހާނީ ސޫރައިގެ ސިފަޖެހިފައިވާ ދުންގަނޑެކެވެ. އެ ސޫރައަށް ހުރީ ގުޑިނުލެވިފައިކަން އައިޝާއަށް އެނގުނެވެ. އޭތި ހުރީ އެ ގަދަ އަލިކަމުގެ ތެރޭގައި ތާށިވެ ގައިދުވެފައެވެ.\n“އަވަހަށް މިތަނުން ދެވޭތޯ ހިނގާ!” އަދުހަމް ނަގައި އަތުލަފިކޮށްލަމުން އައިޝާ ބުންޏެވެ.\n“އައިޝް.” އެއްކޮށްކަހަލަ ގޮތަކަށް މެރިފައިވާ ދެލޯ ހުޅުވާލެވޭތޯ މަސައްކަތް ކުރަމުން ވައި އަޑުން އަދުހަމް އައިޝާ އަށް ގޮވާލި އެވެ.\n“މިތަނުން އަވަހަށް ނިކުންނަން އެބަޖެހޭ. ލޯ ނުމަރާ މަށަށް ބަލާބަލަ!!” އަދުހަމް ގެ ދެ ކޮލުގައި މަޑުމަޑުން ޖަހަމުން ބުންޏެވެ.\nއަދުހަމް ގެ އަތް ގެނެސް އައިޝާ ގެ ކަނދުރާ މަތީގައި ބާއްވައިދިނެވެ. އައިޝާ ގެ ކަނާތުން އަދުހަމް ގެ އުނަގަނޑުގައި ބާރަށް ހިފެހެއްޓި އެވެ. ދަމާފައި ކަހަލަ ގޮތަކަށް އަދުހަމް ގޮވައިގެން ދިގު ހޯލު ތެރެއިން އައިޝާ ހިނގަމުން ދިޔައެވެ. ހުޅުވިފައި ހުރި ދޮރެއް ކުރިމަތިން ފެނިއްޖެ އެވެ. އެއީ އެހެން ކޮޓަރިއަކަށް ހުޅުވިފައި ހުރި ދޮރެކެވެ. ދަމަމުން ކަހަލަ ގޮތަކަށް އަދުހަމް ގޮވައިގެން އެ ކޮޓަރި ތެރެއަށް ވަނެވެ. ކޮޓަރިއަށް ވަދެވުމާއި އެކު ބިއްލޫރި ޖަހާފައިހުރި ބޮޑު ކުޑަދޮރެއް ފެނިއްޖެ އެވެ.\nދޮރުކައިރީގައި އަދުހަމް ބައިންދާފައި ކުޑަދޮރާއި ދިމާއަށް ގޮސް ހުއްޓުނެވެ. އަތަށް ލެވުނުހައި ބާރެއް ލާފައި ބިއްލޫރި ގަނޑުގައި ޖަހައި ތަޅައިލި އެވެ. ކުޑަދޮރުން ބޭރުން ހާމަޔަށް ދުނިޔެ ފެންނާން އޮތެވެ. އެމީހުން މަލީޝާ ގެ ގެއަށް ވަންނަން އައިރު ފެންނަން އޮތް ޚަރީފު ވެފައިވާ ބަގީޗާ މިހާރު އޮތީ ފަރިވެ ފޮޅިފައެވެ. ބަހާރު މޫސުން އައިސްފައިވާ މާމެލާމެލީގެ ބަގީޗާ އެއް ގޮތަށެވެ. އައިޝާގެ ހިތްވަނީ އަވަސްވެފައެވެ. އޭނާ ބޭނުންވަނީ ވީ އެއްމެ އަވަހަކަށް އަދުހަމް ގޮވައިގެން ބޭރަށް ނިކުންނާށެވެ. އަދުހަމް ގެ ކައިރިއަށް ގޮސް އަދުހަމް ނަގައި އަތުލަފި ކޮށްލި އެވެ.\n“އަދޫ، އަހަރުންނަށް މިތަނުން ސަލާމަތް ވެވޭނެ. ހިތްވަރުކޮށްލާ!” އަދުހަމް ނަގައި ހަމަޖެހިލަމުން ބުންޏެވެ. “މިތަނުން ނިކުމެވުނުހާ އަވަހަކަށް ހޮސްޕިޓަލަށް ގޮސް ފަރުވާ ހޯދީމަ އަދޫ ރަނގަޅު ވާނެ. އެހެންވީމަ ކަންބޮޑު ނުވެ ހިތްވަރުކޮށްލާ.”\nއެމީހުން ގޮސް ކުޑަދޮރު ކައިރީގައި ހުއްޓިފައި ތިރިއަށް ބަލައިލި އެވެ. އެމީހުންނަށް ތިބެވުނީ އެއްވަނަ ފަންގިފިލާގައި ހުރި ކޮޓަރިއެއްގައިކަން އެނގުނީ އެވަގުތު އެވެ. ކޮންމެ ގޮތެއްވިޔަސް އެމީހުންނަށް ބޭރަށް ނިކުމެވެން އޮތް ހަމަ އެކަނި މަގަކީ އެއީ އެވެ. އެހެންކަމުން ދެމީހުން އެކުގައި ބޭރަށް ފުއްމާލުމަށް ތައްޔާރުވި އެވެ. އައިޝާ ފަހަކާއި ހަމައަށް ގުނާލުމާއި އެކު ދެމީހުން އެއްފަހަރާ ފުއްމާލި އެވެ. ދެމީހުން ގޮސް ވެއްޓުނީ ބިންމައްޗަށެވެ. އައިޝާ ގޮސް ޖެހުނީ ފެންވައިރުކޮށްފައިވާ ހޮޅިއެއްގެ މަތީގައެވެ. އޭނާގެ ބޯ ގޮސް ޖެހުނީ ހޮޅީގެ ކޮޅުގައި ހަރުކޮށްފައިހުރި ފެންއިސްކުރު ގައެވެ. އޭރު އަދުހަމް އަށް އޮވެވުނީ ދެބަދޭތެރޭގަ އެވެ. އޭނާގެ ކޮނޑަށް ކުޑަކުޑަ ބިއްލޫރިކޮޅެއް ހެރިފައި ހުއްޓެވެ.\n“ނަސީބަކުން މަރެއް ނުވިއެއްނު. ނަސީބަކުން ސަލާމަތް ވެއްޖެއެއްނު.” މޮޔައެއް ފަދައިން އައިޝާ ހަޅޭއްލަވަން ފެށިއެވެ.\nއަދުހަމް ގެ ކޮނޑަށް ހަރަކާތެއް ގެނެވޭތޯ މަސައްކަތްކޮށްލި އެވެ. ވީ ތަދުން ހަޅޭއްލަވައިގަތެވެ. “އާނ އެތަނުންވާ ނިކުމެވިއްޖެ!”\nލެވުނުހައި ބާރެއްލަމުން އަދުހަމް ވަރަށް މަސައްކަތުން ތެދުވި އެވެ. ވާތަދުން ހަޅޭއްލަވަމުންނެވެ. އޭނާ މަސައްކަތް ފެށީ އެ ހިސާބުގައި ބޭއްވި ކާރު ފެނޭތޯ އެވެ. އޭނާގެ ކާރު ބޭއްވި ހިސާބުގައި ޓަޔަރުގެ ނިޝާންތައް ފެންނަން ހުރިނަމަވެސް ކާރެއް ނެތެވެ. މަޑުމަޑުން ގޮސް އައިޝާ ގެ ކައިރީގައި ހުއްޓުނެވެ. އޭރު އައިޝާ އޮތީ ތެދުވެވޭނެހައި ހިތްވަރު ނުލިބިފަ އެވެ.\n“ބަލާއެއްނު. މަގޭ ކާރެއް ނެތޭ އެތާކު!!؟” އަދުހަމް ޝަކުވާ ކޮށްލި އެވެ.\n“ސާބަހޭ އަދޫ އަށް. އަދިވެސް ކާރު ނުފެނިގެންތަ ކަންބޮޑުވާންވީ. ބަލަ އަހަރުންނަށް މި އުޅެނީ ހިރިލެވޭވަރުވެސް ނުވެގެނެއްނު؟” ބިންމަތީގައި އޮތް ކާޕެޓު ގްރާސް ގަނޑުގައި އަތްކާއްތަމުން އައިޝާ ބުންޏެވެ.\nކުއްލިއަކަށް އަދުހަމް ގެ ފުރަގަހުން އަތެއް އައިސް އަދުހަމް ގެ އަތުގައި ހިފި އެވެ. “ކަލޭމެން ދެމީހުން އަނެއްކާވެސް ގޭތެރެއަށް ވަންނަންވީއެއްނު؟”\n← ޔޫސޭގެ ދިރިއުޅުމަކީ މިއީބާ މި ފަހަރު ރާއްޖެ ޓީވީ އާއި ސަން ޓީވީ އިން\nލ. އަތޮޅުގައި ހުޅުވޭ އެއްމެ ފުރަތަމަ ދަތުގެ ކްލިނިކް ފޮނަދޫގައި →\n04/07/2017 އަޙްމަދު ރަޝީދު Comments Off on އާކުއްޖެކޭ ދަސްވީފަހުން: 28 – މަލީޝާ\n08/06/2016 އަޙްމަދު ރަޝީދު Comments Off on އެޓޯލް އެއަރ: ޓޫ.ސިކްސް.ޒީރޯ – 04\nޓާކީގެ ހިޔަނި – ސްކްރީންޕްލޭ އެއް\n16/04/2016 އަޙްމަދު ރަޝީދު Comments Off on ޓާކީގެ ހިޔަނި – ސްކްރީންޕްލޭ އެއް


ޏ. އަތޮޅު ތަޢުލީމީ މަރުކަޒަށް އިތުރު ކުރިއެރުމާއި ތަރައްޤީއަށް ބޭނުންވޭ!\nއާބާދީގައި 14000 މީހުން ދިރިއުޅޭ ފުވައްމުލަކުގެ ދެބައިކުޅަ އެއްބަޔަށްވުރެ ގިނަ މީހުންގެ އެދުރު ގެއަކީ ޏ. އަތޮޅުގެ ތައުލީމީ މަރުކަޒެވެ. 1982 އޭޕްރީލް 20 ދުވަހު ފުވައްމުލަކުގެ ފަޒާއަށް އަލިވިލުނު ތައުލީމީ ދަންމަރުން ނަން މަޝްހޫރު ޝަޚްސިއްޔަތުން އުގެނި ދަސްވެނިވެ ފުވައްމުލަކަށާއި ދިވެހިރާއްޖޭގެ އެކިކަންކޮޅު ތަކުގައި ޚިދުމަތް ކުރަން ދެމިތިބުމަކީ ފުވައްމުލަކު ކޮންމެ ފަރުދަކު ފަޚްރުވެރިވާން ޖެހޭކަމެކެވެ. މީގެތެރޭގައި ދައުލަތުގެ ވަޒީރުންނާއި ރައްޔިތުންގެ މަޖުލީހުގެ މެންބަރުންނާއި ސްޓޭޓް މިނިސްޓަރުންނާއި، ޑެޕިއުޓީ މިނިސްޓަރުންނާއި، ޑޮކްޓަރުންނާއި، ޕައިލެޓުންނާއި، އިންޖިނިއަރުންނާއި، ޕްރިންސިޕަލުންނާއި، ޓީޗަރުންނާއި ކައުންސިލަރުންގެ އިތުރަށް ސިޔާސީ މަގާމުތަކާ، ސިވިލްސަރވިސްއާއި ޕްރައިވެޓް ސެކްޓަރގައި މިމަރުކަޒުން ތަޢުލީމު ހާސިލްކޮށްފައިވާ އެތައް ބަޔަކު ޚިދުމަތް ކުރަމުން އެބަގެންދެއެވެ، ނުވަތަ އެކިއެކި ދުވަސްވަރު ޚިދުމަތް ކޮށްފިއެވެ.\nމިއަދު ފުވައްމުލަކު ހުރި ސަރުކާރުގެ މުއައްސަސާތަކާ އަމިއްލަ ހުރިހާ މުއައްސަސާތަކެއްގެ އިސްވެރިންނާއި މުވައްޒަފުންގެ ގޮތުގައި ތިބި މީހުންގެ 90 އިންސައްތަ އަށްވުރެ މަތީ އިންސައްތާގައި ތިބީ ޏ. އަތޮޅު ތަޢުލީމީ މަރުކަޒުން ތަޢުލީމު ހާސިލްކޮށްފައިވާ ކުދިންނެވެ. މީގެ އިތުރަށް ވިޔަފާރީގެ ދާއިރާއާއި، ފަތުރުވެރިކަމުގެ ސިނާއަތުގަޔާއި، މަސްވެރިކަމާއި، ދަނޑުވެރިކަމާއި، ކޮންސްޓްރަކްޝަން ދާއިރާއާއި، ނޫސްވެރިކަމުގެ ދާއިރާއާއި، ކުޅިވަރު ދާއިރާއާއި މިނޫނަސް އެހެން ދާއިރާ ތަކުގައި ތައުލީމީ މަރުކަޒުން ތައުލީމު ހާސިލްކޮށްފައިވާ އެތައް ދަރިން ތަކެއް ޚިދުމަތް ކުރަމުން ގެންދާކަމީ ތައުލީމީ މަރުކަޒަށް ހިނިތުންގެނެސްދޭ ކަމެކެވެ.\nފުވައްމުލަކުގެ ތަޢުލީމީ މުންނާރުގެ ގޮތުގައި ފުވައްމުލަކުގެ ގިނަ ބަޔަކު ދެކެމުންދާ ޏ. އަތޮޅު ތަޢުލީމީ މަރުކަޒަކީ މަތީ އަރުތަ ތަކެއް ހާސިލްކޮށް ރާއްޖެއިން ނަން ވިދާލާފައިވާ ސްކޫލެކެވެ. ކިޔެވުމުގެ ރޮގުންނާއި ކުޅިވަރު މައިދާނުގައި ރަންވަނަ ތަކެއް ހާސިލްކޮށްފައިވާ ސްކޫލެކެވެ. މާލެ ފިޔަވައި އަތޮޅު ތެރޭގައި އެންމެ ފުރަތަމަ ޘާނަވީއަށް ކިޔަވައިދޭން ފެށުނު ސްކޫލަކީ ވެސް ޏ. އަތޮޅު ތަޢުލީމީމަރުކަޒެވެ.\nފުވައްމުލަކުގެ ތައުލީމުގެ ކުރިބޯށި ކަމުގައިވާ ޏ. އަތޮޅު ތަޢުލީމީ މަރުކަޒުގައި މިހާރު ވެސް ގްރޭޑް7ން 12 އަށް 400 އަށްވުރެ ގިނަ ކުދިން ތައުލީމު ހާސިލް ކުރަމުންދާއިރު މިއަދު މިމަރުކަޒު ފެންނަނީ ވަަރަށް ބޮޑަށް ވީރާނާވެފައިވާ މަންޒަރެވެ. ސްކޫލްގެ ބައެއް ޢީމާރާތްތަކަކީ ކުދިންނަށް ކިޔަވައި ދިނުމަށް ބޭނުން ކުރުމަށް އެންމެ އެކަށޭނަ ތަންތަނެއް ނޫނެވެ. ސްކޫލްގެ އިދާރީ އޮފީހުގެ ހާލަތު ވެސް އެހާމެ ނިކަމެއްޗެވެ. އޮފީސް ހިންގަމުން ގެންދަނީ މަރުކަޒާއި އިންގެން ހުރި ކުރީގައި ހެޑްމާސްޓަރު ދިރިއުޅުމަށް ޢިމާރާތް ކޮށްފައިވާ ގޭގައެވެ. ސްކޫލްގެ މިހާރުގެ ހާލަތަށް ބަލާއިރު ވީރާނެވެފައިވާ ބާ އިމާރާތް ތަކުގެ ބަދަލުގައި ޒަމާނަށް ފެތޭ ރީތި ޗާލު އިމާރާތްތަަކަކަށް ވަނީ ބޭނުންވެފައެވެ.\nފިނޭންސް މިނިސްޓްރީގެ ބަޖެޓް ފޮތުން ދައްކާ ގޮތުގައި ފާއިތުވި 2020 އަދި މިހިނގާ 2021 ވަނަ އަހަރުގެ ބަޖެޓްގައި ވެސް ޏ. އަތޮޅު ތަޢުލީމީ މަރުކަޒުގައި 12 ކުލާސް ރޫމްގެ އިމާރާތެއް އެޅުމަށް ބަޖެޓް ކުރެވުނެވެ. ބަޖެޓް ފޮތުން ފެނުނު ކަމުގައި ވިޔަސް މި އިމާރާތް އެޅުމުގެ އަމަލީ އެއްވެސް މަސައްކަތެއް މިހާތަނަށް ފެށިފައި ނުވާތީވެ، ފުވައްމުލައް ޓައިމްސްގެ ފަރާތުން ޏ. އަތޮޅު ތަޢުލީމީ މަރުކަޒުގެ ޕްރިންސިޕަލް އިސްމާޢީލް ސައުދުﷲ އަށް ސުވާލުކުރުން ޕްރިންސިޕަލް ވިދާޅުވީ ” 12 ކުލާސްރޫމާއި ގުޅޭ މައުލޫމާތު ސާފުކުރުމަށްޓަކައި 2021 ޖޫން 28 ވަނަ ދުވަހު މިނިސްޓަރ އޮފް ސްޓޭޓް ފޯ އެޑިޔުކޭޝަން އަޙްމަދު ރިޔާޒަށް މެސެޖް ކުރުމުން ސްޓޭޓް މިނިސްޓަރ ވިދާޅުވި ކަމަށް މިއަހަރުގެ4ވަނަ ކްއާޓަރގައި 12 ކުލާސް ރޫމްގެ މަސައްކަތް ފަށައިގަނެވޭނެ ކަމަށާއި މިހިނގާ ޖުލައި މަސް ނިމުމުގެ ކުރިން ޢިމާރާތުގެ ކުރެހުމުގެ މަސައްކަތް ނިންމާލެވޭނެ ކަމަށެވެ.” ސައުދު އިތުރަށް ވިދާޅުވީ ”2019 އަހަރު ޏ. އަތޮޅު ތަޢުލީމީ މަރުކަޒުގެ ޕްރިންސިޕަލް ކަމުގެ މަގާމާއި އޭނާ ހަވާލުވިއިރު މަރުކަޒު ވަނީ ވަރަށް ބޮޑަށް ވީރާނާވެފައި ކަމަށާއި އެކަން ހައްލު ކުރުމަށް 2020 އަހަރު މަސައްކަތްތަކެއް ޕްލޭން ކުރެވުމުން ދަނިކޮށް ކޮވިޑް-19ގެ ޕެންޑެމިކް އާއި ގުޅިގެން އެޕްލޭންތައް ތަންފީޒު ކުރުން މިވަނީ މެދުކެނޑިފައި. އަދި ސްކޫލްގެ އިމާރާތްތައް ބާ ކަމަށް ފެންނަނީ ވަރަށް ކުރީގެ ޢިމާރާތްތަކެއް މިހާރުވެސް ފެންނަން ހުރީމާ. އާ ޢިމާރާތް އަޅާނީ މިދެންނެވި ޢީމާރާތް ތަޅާލުމަށްފަހުގައި ކަމަށެވެ.”\nމިނޫހުން ހޯދި މައުލޫމާތު ތަކުން އެގޭގޮތުގައި ޏ. އަތޮޅު ތަޢުލީމީމަރުކަޒުގެ ތަރައްޤީއަށް އެންމެ ފަހުން ބޮޅެއް އިތުރުވެގެންދިޔައީ ރައީސް މައުމޫނުގެ ވެރިކަމުގައެވެ. އެމަނިކިފާނުގެ ވެރިކަމުގެ ފަހު ދައުރުގައި ސައިންސް ލެބާއި އޭވީރޫމާއި ލެކްޗަރޫމް ހިމެނޭ ގޮތަށް އޭލެވެލް ޢިމާރާތަކާއި، ސްކޫލްގެ މަލްޓިޕާޕޯސް ހޯލް އިމާރާތް ކޮށްފައިވެއެވެ. އެހެންކަމުން ޕްރިންސިޕަލް ފާހަގަކުރެއްވި ގޮތަށް ސްކޫލްގެ ވީރާނާކަން ފިލުވައިލައި ޒަމާނަށް ފެތޭ ކިޔަވައި ކުދިންނަށް އުފާވެރިކަމާއި ހިތްހަމަޖެހޭ މާހައުލަކަށް ޏ. އަތޮޅު ތައުލީމީ މަރުކަޒު ބަދަލު ކުރުމަށްޓަކައި ޚާއްޞަ މަސައްކަތްތަކެއް އަވަސް މުއްދަތެއްގައި ކުރަން މިވަނީ މަޖުބޫރުވެފައެވެ.\nޏ. އަތޮޅު ތަޢުލީމީ މަރުކަޒުގެ ޕްރިންސިޕަލް ކަމުގެ މަގާމަށް އިސްމާޢީލް ސައުދުﷲ ހަވާލުވުމަށްފަހު ސްކޫލްގެ ނަތީޖާއަށް ހެޔޮބަދަލެއް އައިސްފައިވާ ކަމަށާއި ސްކޫލްގެ ކުރިއެރުމަށް ގިނަގުނަ މަސައްކަތް ކުރައްވަމުން ގެންދަވާކަން ގިނަ ބަޔަކު ފާހަގަ ކުރެއެވެ. މިގޮތުން ބެލެނިވެރިންގެ ހިއްސާއެކު ކުލާސް ރޫމް ތަކުގައި ޓައިލްސް ޖެހުމާއި، ބައެއް ކުލާސް ތަކުގައި ޓީވީ ހަރުކުރުން ފަދަ ކަންތައް ކުރަމުން ގެންދިޔުމުގެ އިތުރަށް ސްކޫލުން ދެއްވާ ޚިދުމަތްތައް ޖިގިޓަލްކޮށް ދެވޭނެ އިންތިޒާމު ހަމަޖެއްސެވިއެވެ. ކޮވިޑް- 19ގެ ޕެންޑެމިކްގައި ވެސް ރާއްޖޭގެ ބޮޑެތި ސްކޫލް ތަކަށް ގޮންޖަހައި އަވަސް މުއްދަތެއްގެ ތެރޭގައި އޮންލައިންކޮށް “ގޫގުލް ކްލާސްރޫމާއި އެޑިއު ޕޭޖް އެޕްލިކޭޝަން ބޭނުންކޮށްގެން ކިޔަވައިދިނުމަށް ބޭނުންވާ މެޓީރިއަލް ދަރިވަރުންނަށް ޝެއަރ ކުރެވޭނެ އިންތިޒާމު ހަމަޖައްސަވައި ކުދިންގެ ކިޔެވުމަށް ބުރުނައަރާނެ ގޮތަކަށް ކިޔަވައި ދިނުމުގެ އިންތިޒާމު ހަމަޖެއްސެވިއެވެ.\nސަރުކާރު ހިންގާ އެމްޑީޕީއަށް 16 އަހަރު ފުރުމާއި ގުޅިގެން ކްލަބު ހައުސް މެދުވެރިކޮށް ކުރިޔަށް ގެންދިޔަ ޕެނެލް ޑިސްކަޝަންގައި މިސަރުކާރުގެ ތަޢުލީމީ ސިޔާސަތު ހާމަކުރަމުން ތަޢުލީމާބެހޭ މިނިސްޓަރ ޑރ. ޢައިޝަތު ޢަލީ ވިދާޅުވީ ”ރާއްޖޭގެ ދެކުނުން ޏ. އަތޮޅު ތަޢުލީމީ މަރުކަޒާއި އުތުރުން ކުޅުދުއްފުށީ ސިޓީ ޢަފީފުއްދީން ސްކޫލް އިތުރަށް ތަރައްޤީ ކުރުމަށް ނިންމާފައިވާ ކަމަށެވެ. މިކަމަށް ބޭނުންވާ ބަޖެޓް ހަމަޖެހިފައިވާ ކަމަށާއި އެސްކޫލްތައް ތަރައްޤީވެގެންދާއިރު ސްޕޯޓްސް ފެސިލިޓިސް ހުންނާނެ. ސްޓެމް ލެބަކާއި، ސްކިލް ލެބެއް ހުންނާނެ. އާ ހުނަރުތަކާއި ކުޅިވަރުތައް ދަސްކޮށް ދިނުމުގެ މަސައްކަތުގެ ދަށުން ސްކޫލްގައި ގާއިމްކުރާ ސްޕޯޓްސް ލެބުން ކުޅިވަރުތައް ކުޅެވޭނެ އިންތިޒާމްތައް ހުންނާނެ ކަމަށާއި މިސްކޫލް ތަރައްގީކޮށް ނިމޭއިރު ވަށައިޖެހޭ ތައުލީމަށް ފައްކާވެފައިވާ ސްކޫލްތަކަށް ވެގެންދާނެ ކަމަށެވެ.”\nފުވައްމުލަކުގެ ރައްޔިތުން ދެކެން ބޭނުންވާ ހުވަފެނަކީ ތައުލީމީ މަރުކަޒު މިހާރަށްވުރެ ހަރުދަނާ ތަޢުލީމެއް ލިބޭނެ ގޮތަކަށް ތަރައްޤީވެގެން ދިޔުމެވެ. އެހުވަފެން ހަގީގަތަކަށް ވާނީ އެޑިޔުކޭޝަން މިނިސްޓަރ ވިދާޅުވި ގޮތަށް ތަޢުލީމީ މަރުކަޒު ތަރައްޤީވެ، ކުލާސް ރޫމްތަކަށާއި އިދާރީ އޮފީހަށް ދިމާވެފައިވާ ޖާގައިގެ މައްސަލަތައް ހައްލުވެ، އެމަރުކަޒުގައި ވީރާނާވެފައިވާ ބާ ޢިމާރާތްތަކުގެ ބަދަލުގައި ޒަމާނަށް ފެތޭ އާ ޢިމާރާތްތަކެއް އިމާރާތް ކުރެވިގެންނެވެ. ރައްޔިތުން ތިބީ އެހުވަފެނުގައި ކުލަޖެހިގެންދާނެ ދުވަހެއްގެ އިންތިޒާރުގައެވެ.\nފޮޓޯ: ޏ.އަތޮޅު ތަޢުލީމީ މަރުކަޒު


America ge raees in'gireysivilaathah vadaigenfi - vNews.mv\nއެމެރިކާގެ ރައީސް އިނގިރޭސިވިލާތަށް ވަޑައިގެންފި\nސައިފް އަޒްހަރު 12 July 2018, 18:42\nއެމެރިކާގެ ރައީސް ޑޮނަލްޑް ޓްރަމްޕް އިނގިރޭސިވިލާތަށް ވަޑައިގެންފިއެވެ.\nޑޮނަލްޑް ޓްރަމްޕް އިނގިރޭސިވިލާތަށް މިވަޑައިގެންނެވީ، އޭނާ އިނގިރޭސިވިލާތަށް ވަޑައިގަތުމާ ދެކޮޅަށް އިނގިރޭސި ރައްޔިތުން ވަރުގަދަ ކެމްޕެއިންތައްކޮށް، ޕެޓިޝަންތައް ހަދައި، ޓްރަމްޕްގެ ދަތުރުފުޅާ ދެކޮޅު ހެދުމުގެ އެތައް ހަރަކާތެއް ހިންގާފައި ވަނިކޮށެވެ. މިކަމުގެ ތެރޭގައި އިނގިރޭސިވިލާތަށް ވަޑައިގަތުމުގެ އެއްވެސް ޝައުގުވެރިކަމެއް ނެތްކަމަށްވެސް ޓްރަމްޕް ވިދާޅުވެފައި ވެއެވެ.\nއިނގިރޭސިވިލާތަށް ފުރާވަޑައިގަތުމުގެ ކުރިން، އިނގިރޭސި ބޮޑުވަޒީރު ތެރީސާ މޭގެ ސަރުކާރަށް ނިސްބަތް ކުރައްވައި ޓްރަމްޕް ދެއްކެވި ވާހަކަފުޅު ތަކާ ގުޅިގެން އިތުރު މައްސަލަތަކެއް ނުކުންނާނޭ ކަމަށްވެސް ބެލެވޭކަމަށް މުރާސިލުން ބުނެއެވެ.\nޔޫރަޕްގެ އިއްތިހާދުން ވަކިވުމަށް އިނގިރޭސި ރައްޔިތުން ނިންމާފައިވާ ނިންމުން ތަންފީޒު ކުރުމުގައި ބޮޑުވަޒީރު ތެރީސާ މޭގެ ސަރުކާރަށް ލިބިގެންވާ ގާބިލްކަމާމެދު ޓްރަމްޕްވަނީ ސުވާލު އުފައްދަވައި ވާހަކަފުޅު ދައްކަވާފައެވެ.\nރިޕޯޓްތައް ބުނާގޮތުގައި، އެމެރިކާގެ ރައީސް އިނގިރޭސިވިލާތަށް ކުރައްވާ ހަތަރު ދުވަހުގެ ރަސްމީ ދަތުރުފުޅާއި ގުޅިގެން އިނގިރޭސިވިލާތުގެ ވެރިރަށް ލަންޑަނާއި، އެހެންނިހެން ރަށްތަކުގައިވެސް ވަރުގަދަ މުޒާހަރާތަކެއް ކުރުމަށް ވަނީ ތައްޔާރުވެފައެވެ.\nއޭނާގެ ދަތުރުފުޅާ ދިމާކޮށް ފެށުމަށް ތައްޔާރުވެފައިވާ މުޒާހަރާތަކަށް އިޝާރާތް ކުރައްވައި ބްރަސަލްސްއިން ލަންޑަނަށް ފުރާވަޑައި ގަންނަވަމުން، ނޫސްވެރިންނާ ވާހަކަފުޅު ދައްކަވަމުން ޓްރަމްޕް ވިދާޅުވީ "އިނގިރޭސި ރައްޔިތުން އޭނާއާ ވަރަށް ލައިކްވާ" ކަމަށެވެ.\nހިޖުރަވެރިންގެ މައްސަލާގައި އިނގިރޭސި ރައްޔިތުން އޭނާއާ އެއްގަލަކަށް އަރާ ކަމަށާއި، އިނގިރޭސިވިލާތް އީޔޫއިން ވަކިވުމަށް ރައްޔިތުން ނިންމީވެސް އެ ސަބަބަށްޓަކައި ކަމަށް ޓްރަމްޕް ވިދާޅުވިއެވެ. އެހެން ނަމަވެސް، އެކަން އެމަގަށް ނިމިގެން ހިނގައިދާނެކަން ޔަގީންވެވަޑައި ނުގަންނަވާ ކަމަށް ވިދާޅުވިއެވެ.\nޓްރަމްޕް އިނގިރޭސިވިލާތަށް ކުރައްވާ މިދަތުރުފުޅުގައި ބޮޑުވަޒީރު ތެރީސާ މޭއާ ބައްދަލު ކުރެއްވުމުގެ އިތުރުން، އިނގިރޭސި ރާނީ އެލިޒަބަތާއެކު ސައިފޮދެއްގައިވެސް ބައިވެރިވެވަޑައި ގަންނަވާނެއެވެ. އަދި އޭގެފަހުން ޓްރަމްޕް އަމިއްލަފުޅު ހައިސިއްޔަތުން ވަގުތު ހޭދަކުރެއްވުމަށް ހަމަޖެހިފައިވަނީ ސްކޮޓްލޭންޑްގައެވެ.\nޓްރަމްޕްގެ ފުޅާ ވިޔަފާރި ސްކޮޓްލޭންޑްގައި އޮވެއެވެ. އޭނާއާ ދެކޮޅަށް އެންމެ ވަރުގަދައަށް މުޒާހަރާ ކުރުމަށްވެސް ތައްޔާރުވެފައިވަނީ ސްކޮޓްލޭންޑްގައެވެ.


ރޮނާލްޑޯ އަހަރެން ރެކޯޑް މުގުރާލާނެކަން ޔަގީން: އަލީ ދާއީ\nގައުމީ ޓީމަށް އެންމެ ގިނަ ލަނޑު ޖަހައިދިން ކުޅުންތެރިޔާގެ ރެކޯޑް ކްރިސްޓިއާނޯ ރޮނާލްޑޯ މުގުރާނެ ކަމަށާއި، އެކަން އެގޮތަށް ވިޔަސް ދެރަނުވާނެކަމަށް މިވަގުތު އެ ރެކޯޑް އޮތް އިރާންގެ ކުރީގެ ފޯވާޑް އަލީ ދާއި ބުނެފި އެވެ.\nއަލީ ދާއީ ވަނީ އިރާންގެ ގައުމީ ޓީމަށް ކުޅުނު 149 މެޗުގައި 109 ގޯލު ޖަހައިފަ އެވެ. މިހާރު އުމުރުން 51 އަހަރުގެ ކުރީގެ ފޯވާޑް ރެކޯޑް ހެދިފަހުން މިހާރު ވަނީ ގިނަ އަހަރުތަކެއްވެފަ އެވެ. އޭނާގެ ރެކޯޑް ފަހަތަށް ޖައްސާލުމުގެ އެންމެ ރަނގަޅު ފުރުސަތެއް ތަނަވަސްވެފައި އޮތީ ޕޯޗުގަލް 35 އަހަރުގެ ފޯވާޑް ރޮނާލްޑޯ އަށެވެ. ޕޯޗުގަލަށް ކުޅެދިން 169 މެޗުގައި ރޮނާލްޑޯ މިހާތަނަށް ވަނީ 102 ގޯލު ޖަހައިފަ އެވެ. އަލީ ދާއީގެ ރެކޯޑާ ހަމަކުރަން ރޮނާލްޑޯ ބަކީ ހަތް ގޯލު ޖަހަން ޖެހޭނެ އެވެ.\nރޮނާލްޑޯ ވަނީ މިދިޔަ ހަފްތާ އެންޑޯރާ އަތުން ޕޯޗުގަލް 7-0 އިން މޮޅުވި މެޗުގައި ލަނޑު ޖަހައިފަ އެވެ. އޭގެފަހުން ޔޫއެފާ ނޭޝަންސް ލީގުގައި ފްރާންސް އަތުން ޕޯޗުގަލް ވަނީ 1-0 އިން ބަލިވެފަ އެވެ. އަލީ ދާއީގެ ރެކޯޑާ ގާތްކުރުމުގެ އުއްމީދުގައި ރޮނާލްޑޯއާ އެކު ޕޯޗުގަލް މިރޭ ރަށުން ބޭރުގައި ކްރޮއޭޝިއާއާ ދެކޮޅަށް ނުކުންނާނެ އެވެ. މިރޭގެ މެޗަށް ފަހު ޕޯޗުގަލުން ރަހްމަތްތެރިކަމުގެ މެޗެއް ދެން ކުޅޭނީ އަންނަ އަހަރުގެ މާޗް މަހު އެވެ.\n“އަހަރެންގެ ރެކޯޑާ ރޮނާލްޑޯ އަރާ ހަމަކުރުމަކީ ހަގީގައިވެސް ބޭނުންވާކަމެއް. އެކަމާ އަހަރެން އެއްވެސް ވަރަކަށް ދެރައެއް ނުވާނެ. އެފެންވަރުގެ ކުޅުންތެރިއަކު އަހަރެންގެ ރެކޯޑާ ހަމަކުރުމަކީ ލިބޭނެ އުފަލެއް” އަލީ ދާއީ ބުންޏެވެ.\nފަސް ފަހަރު ބެލޮންޑިއާ ކާމިޔާބުކޮށްފައިވާ ރޮނާލްޑޯ އަކީ ތާރީހު ދުށް އެންމެ މޮޅު އެއް ފުޓްބޯޅަ ކުޅުންތެރިޔާ އެވެ. ކެރިއަރުގެ ފަހު އަހަރުތައް ގުނަމުންދާއިރު ރޮނާލްޑޯ ވަނީ ޕޯޗުގަލްއާ އެކު 2016 ވަނަ އަހަރު ޔޫރޯ ފުޓްބޯޅަ މުބާރާތް ކާމިޔާބުކޮށް ޔޫއެފާ ނޭޝަންސް ލީގުގެ ފުރަތަމަ މުބާރާތް ޕޯޗުގަލާ އެކު ކާމިޔާބުކޮށްފަ އެވެ.\n“ރޮނާލްޑޯ އަކީ މިވަގުތު ދުނިޔޭގައި ހުރި އެންމެ މޮޅު އެއް ކުޅުންތެރިޔާ. އެއީ ހަމަ އާދަޔާހިލާފު މޮޅު ކުޅުންތެރިއެއް. ރެކޯޑް މުގުރާލައިފި ނަމަ އަހަރެން ސީދާ ރޮނާލްޑޯ އަށް މަރުހަބާ ކިޔާނަން. އެކަމަކު އެހިސާބަށް ރޮނާލްޑޯ ޖެހޭނީ އެންމެ ފުރަތަމަ ދާން” އަލީ ދާއި ބުންޏެވެ.\n“ރޮނާލްޑޯ މިހާރު ވެސް 102 ގޯލު ޕޯޗުގަލަށް ޖަހައިފި. އޭނަ އަހަރެންގެ ރެކޯޑް މުގުރާލާނެކަން ޔަގީން. އެކަމަކު ރެކޯޑާ ހަމަކުރަން އަދި ބާކީ ހަތް ގޯލު އެބައޮތް” ކުރިން ބަޔާން މިއުނިކަށް ކުޅެފައިވާ ހުނަރުވެރި ފޯވާޑް ބުންޏެވެ.\nއަލީ ދާއީ ބުނީ ޔޫއެފާ ނޭޝަންސް ލީގުގައި މިރޭ ކްރޮއޭޝިއާއާ ދެކޮޅަށް ޕޯޗުގަލް ނުކުންނައިރު ރޮނާލްޑޯ ލައްވައި ލަނޑު ޖަހުވަން އެޓީމުގެ ކުޅުންތެރިން މަސައްކަތް ނުކުރާނެކަމަށާއި، ރޮނާލްޑޯ ވެސް ކުޅޭނީ އެފަދަ ވިސްނުމެއްގައި ނޫން ކަމަށެވެ.\n“ކުޅުންތެރިން ކުޅޭނީ ހަމައެކަނި ރޮނާލްޑޯ އަށް ވިސްނައިގެންނެއް ނޫން. ލަނޑު ނުޖަހާ ރޮނާލްޑޯ އަށް އެ ފުރުސަތުދޭން އެއްވެސް ކުޅުންތެރިއަކު މަސައްކަތެއް ނުކުރާނެ. އަނެއްކާ ރޮނާލްޑޯ ވެސް އެގޮތް ބޭނުމެއް ނުވާނެ. ރޮނާލްޑޯ ލަނޑު ޖަހާނީ އޭނަ އަށް ގޯލު ޖެހޭނެކަން ޔަގީންވާ ހާލަތުގައި” ކުރިން އިރާންގެ ގައުމީ ޓީމަށް އިރުޝާދުދީފައިވާ އަލީ ދާއީ ބުންޏެވެ.\nރޮނާލްޑޯ އެއްލާލި ކެޕްޓަން ބޭންޑުން ހަމަހުގެ ކުއްޖަކަށް ބޮޑު އެހީ އެއް\nފަހު ވަގުތު ޖެހި ލަނޑު ގަބޫލުނުކުރުމުން ރޮނާލްޑޯ ރަތަށް!


ބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ އެމްޑީޕީން އެޅި ގާބިސްތައް: ހިސްޓޯ - DhiDaily\nބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ އެމްޑީޕީން އެޅި ގާބިސްތައް: ހިސްޓޯ\nބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ ހާލީގައިހުރި ގާބިސްތައް ކަމަށާއި، ގާބިސް ގިނައިން އެޅީ އެމްޑީޕީންކަމަށް ރައްޔިތުން މަޖިލީހުގެ ކުރީގެ މެންބަރު ޝިފާޤް މުފީދު(ހިސްޓޯ) މިއަދު ވިދާޅުވެއްޖެެެެއެވެ.\nހިސްޓޯ މިހެން ވިދާޅުވީ ކޮވެލި ފަދައިން އެމްޑީޕީގެ ހާއްޔަށް ޕީޕީއެމްއިން ބިސް އަޅައިފިކަމަށާއި، ނަމަވެސް މިއީ ބުޅާ ދުއްވައިގަންނަހެން ހާލި ވައްޓައިލަން ދުއްވައިގަންނަންވީ ވަގުތު ނޫންކަމަށް، އެ ޕާޓީގެ ރައީސް މުޙައްމަދު ނަޝީދު ވިދާޅުވުމާއި ގުޅިގެންނެވެ.\nލޯކަލް ކައުންސިލު އިންތިޚާބަށް ޢިޝާރަތްކުރައްވައި ހިސްޓޯ ވިދާޅުވީ ބިސްފީކުރީ ރައްޔިތުން ބަނޑުދަށުލައިގެން ކަމަށެވެ. ހަމައެހެންމެ ފިޔޮއް ނުކުތްއިރު އެމްޑީޕީއަށްވުރެ ގިނަވީ ޕީޕީއެމް ފިޔޮއްކަމަށް ވެސް ހިސްޓޯ ވިދާޅުވިއެވެ.\n”މިސާހިތު ބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ ހާލީގައިހުރި ގާބިސްތައް. ގާބިސް ގިނައިން އެޅީ އެމްޑީޕީން.“ ހިސްޓޯ ވިދާޅުވިއެވެ.\nއެމްޑީޕީން ހާލި ވައްޓައިލިޔަަސް ގާބިސް ނާޅާކަމަކަށް ނުވާނެކަމަށް ވެސް ހިސްޓޯ ވިދާޅުވިއެވެ.


PG ofeehah 12 aharu! – Iru\nޕީޖީ އޮފީހަށް 12 އަހަރު!\nމަސައްކަތް ކުރަނީ ޕީޖީ އޮފީހަކީ އަބަދުވެސް ޤާނޫނާއި އެއްގޮތަށް އަމަލުކުރާ މުއައްސަސާއެއްގެ ގޮތުގައި ދެމެހެއްޓޭތޯ ކަމަށް ޕްރޮސިކިއުޓާ ޖެނެރަލް ހުސައިން ޝަމީމް ވިދާޅުވެއްޖެ އެވެ.\nޕީޖީ ޝަމީމް މިފަދައިން ވިދާޅުވެފައިވަނީ ޕްރޮސިކިއުޓާ ޖެނެރަލްގެ އޮފީހަށް 12 އަހަރު ފުރުމުގެ މުނާސަބަތުގައި ކުރެއްވި ޓްވީޓެއްގަ އެވެ.\nއެގޮތުން ޕީޖީ ވަނި އެ އޮފީހަށް 12 އަހަރު ފުރުމުގެ މުނާސަބަތުގައި އެ އޮފީހުގެ ކުރިއާއި މިހާރުގެ މުއައްޒަފުންނަށް ތަހުނިޔާއާއި މުބާރަކްބާދީ އަރިސްކޮށްފައެވެ. އަދި ވިދާޅުވެފައިވަނީ މަސައްކަތްކުރަމުން އަންނަނީ ޕީޖީ އޮފީހަކީ އަބަދުވެސް ހުރިހާ ހާލަތެއްގައި ވެސް ޤާނޫނާ އެއްގޮތަށް އަމަލުކުރާ އިތުބާރާއި އެކު ހިދުމަތްދޭ މުއައްސަސާއެއްގެ ގޮތުގައި ދެމެހެއްޓޭތޯ ކަމަށެވެ.\n@PGO_MV 12th anniversary. I remember opening the office briefly for @AhmedMuizzu as the only staff on 4th Sep 2008. Thank you sir for steering the institution from the beginning (and continuous advise since then) and now we shall push for even higher standards. 🙏🏽 pic.twitter.com/U717tb8jNP\n— Hussain Shameem (@HuShameem) September 4, 2020\n2008 ވަނަ އަހަރުގެ އޯގަސްޓު މަހުގެ7ވަނަ ދުވަހު ދިވެހިރާއްޖޭގައި ވަކި ފަރާތަކަށް ބުރަ ނުވާ މުސްތަޤިއްލު ޕްރޮސިކިއުޓަރ ޖެނެރަލެއް ހުންނަންވާނެ ކަމަށް ޤާނޫނުއަސާސީގައި ކަނޑައެޅުމާ ގުޅިގެން، އެ އަހަރުގެ ސެޕްޓެމްބަރު މަހުގެ4ވަނަ ދުވަހު ޕީޖީ އޮފީސް އުފެދިގެން ދިޔައެވެ. އަދި ފުރަތަމަ ޕްރޮސިކިއުޓަރ ޖެނެރަލްގެ މަޤާމަށް އަލްއުސްތާޛް އަޙްމަދު މުޢިއްޒު ޢައްޔަންކުރެވިގެން ދިޔައީ ވެސް ހަމަ އެ ދުވަހުއެވެ.\nއޭގެ އިތުރުން، ޖެހިގެން އައި އަހަރުގެ ފެބްރުއަރީ މަހުގެ4ވަނަ ދުވަހު ޑެޕިއުޓީ ޕްރޮސިކިއުޓަރ ޖެނެރަލްގެ މަޤާމަށް މިހާރުގެ ޕީޖީ ހުސައިން ޝަމީމް އައްޔަނު ކުރެވިގެން ދިޔައެވެ.\nޕީޖީ އޮފީހަށް 12 އަހަރު ފުރުން ފާހަގަ ކުރަމުންދާއިރު، ޕީޖީ އޮފީހާމެދު ރައްޔިތުންގެ މެދުގައި އިތުބާރު އުފައްދައި، އެ މުއައްސަސާ ހަރުދަނާ ކުރުމަށް މިހާރުގެ ޕީޖީ ކުރައްވަމުން ގެންދަވާ މަސައްކަތްތައް ގިނަ ބަޔަކު ދަނީ ފާހަގަ ކުރަމުންނެވެ.


Maalee Bayaan Husha Naalhaa Memberun Ah Jinaee Dhauvaa Kurevey Goi Hadhany - Vaguthu\nމާލީ ބަޔާން ހުށަނާޅާ މެމްބަރުނަށް ޖިނާއީ ދައުވާ ކުރެވޭގޮތް ހަދަނީ\nރައްޔިތުންގެ މަޖިލީހުގެ މެމްބަރުންގެ ތެރެއިން މާލީ ބަޔާން ހުށަނާޅާ މެމްބަރުންގެ މައްޗަށް ޖިނާއީ ތަހުގީގުކޮށް ޖިނާއީ ދައުވާ ކުރެވޭގޮތް ހަދަން ހުށަހަޅަން އެމްޑީޕީން ނިންމައިފިއެވެ.\nމިހާރުވެސް މަޖިލިސް މެމްބަރުން މާލީ ބަޔާން ހުށަހަޅަން މަޖިލިސް ގަވައިދު ލާޒިމް ކުރާއިރު 19 ވަނަ އިންތިހާބުވާ ރައްޔިތުންގެ މަޖިލީހެއްގައި މަޖިލީހުގެ ގަވައިދަށް އިސްލާހުތަކެއް ހުށަހެޅުމަށް އެމްޑީޕީގެ މަޖިލިސް އެޖެންޑާގެ ތެރެއިން ވަނީ މަޝްވަރާ ކޮށްފައެވެ.\nމިގޮތުން މަޖިލިސް މެމްބަރުގެ އިތުރުން މެމްބަރުގެ ދެމަފިރިންނާއި 18 އަހަރު ނުފުރޭ ދަރިންގެ މާލީ ބަޔާން ހުށަހަޅަން ޖެހޭ އިރު މެމްބަރުންނާއި އަނބި ދަރިން ހުށަހަޅާ މާލީ ބަޔާނުގައި ފައިސާ، ބޭންކް އެކައުންޓް، ބިން، ބިމުގެ އެގްރީމަންޓު، އާއިލީ ވިޔަފާރި، ގަހަނާ، މޯޓަރ ލީ ވެހިކަލް، ރުއްގަހުގެ މައުލޫމާތުވެސް ހިމެނެންޖެހޭ ގޮތަށް އެމްޑީޕީން ވަނީ ހުށައަޅާފައެވެ.\nމާލީ ބަޔާނުގެ އިތުރުން މެމްބަރުގެ ބައެއް ހަރަދުތައް މަޖިލީހަށް ހުށަހަޅަން ޖެހޭގޮތަށް އެމްޑީޕީން ހުށަހަޅައެވެ. އެގޮތުން މެމްބަރު ރާއްޖޭން ބޭރަށް ކުރާ ދަތުރުތަކުގެ ތަފްސީލު ހުށަހަޅަން ޖެހޭގޮތަށްވެސް ހުށަހަޅަ އެވެ.\nމަޖިލިސް ގަވައިދަށް އެމްޑީޕީން ހުށަހަޅާ އިސްލާހުތަކުގެ ތެރޭގައި ހުރިހާ މެމްބަރުންގެ މާލީ ބަޔާން މަޖްލިސް ވެބްސައިޓްގައި އާންމުކޮށް ޝާއިރު ކޮށް މާލީ ބަޔާން ހުށަނޭޅުމަކީ ޖިނާއީ ކުށަކަން ކަޑައަޅައި މާލީ ބަޔާން ހުށަނޭޅުމުން ޖިނާއީ އަދުލުގެ ނިޒާމުގެ ދަށުން ތަހުގީގު ފެށި، ފިޔަވަޅު އެޅޭނެ ގޮތް ހެދުން ހިމެނެއެވެ.\nއަދި މެމްބަރުންގެ ހާޒިރީއާއި މެމްބަރުން މަޖިލީހަށް ހުށަހަޅާ ބިލުތަކާއި ކޮމިޓީގައި ކުރާ މަސައްކަތް އެނގޭ ގޮތަށް ހަދަން އެމްޑީޕީން ހުށަހަޅައެވެ.


Nukulhedhun therikan hunna kudhinah school thakugai theraphy ge nizaam Nukulhedhun therikan hunna kudhinah school thakugai theraphy ge nizaam\nނުކުޅެދުންތެރިކަން ހުންނަ ކުދިންނަށް ސްކޫލްތަކުގައި ތެރަޕީގެ ނިޒާމު\nނުކުޅެދުންތެރިކަން ހުންނަ ކުދިން، އުމުރުގެ ކުރީކޮޅު ދެެނެގަނެ އެފަދަ ކުދިންނަށް ބޭނުންވާ ތެރަޕީތައް ދިނުމުގެ ނިޒާމު ސްކޫލްތަކުގައި ޤާއިމުކުރުމަށް މަސައްކަތް ކުރައްވަމުންގެންދަވާކަމަށް އެޑިއުކޭޝަން މިނިސްޓަރ ޑރ އައިޝަތު އަލީ ވިދާޅުވެއްޖެއެވެ. ޕީއެސްއެމްގެ ރާޢްޖެ މިއަދު ޕްރޮގްރާމްގައި ވާހަކަދައްކަވަމުން މިނިސްޓަރ ވިދާޅުވީ ނުކުޅެދުންތެރިކަން ހުންނަ ކުދިންނަށް ދޭން ޖެހޭ ހިދުމަތްތައް ދިނުމަށް މިނިސްޓްރީތަކާއި އެކު މިހާރު މަޝްވަރާތައް ފަށްޓަވާފައިވާކަމަށެވެ.\nނުކުޅެދުންތެރިކަން ހުންނަ 3769 ދަރިވަރުން ސަރުކާރު ސްކޫލްތަކުގައި މިހާރުވެސް ތަޢުލީމް ޙާސިލްކުރަމުން ދެއެވެ. ނަމަވެސް އެ ކުދިންނަށް އެކަށީގެންވާ ވަސީލަތްތައް ސްކޫލްތަކުގައި ނެތުމަކީ އަބަދުވެސް ދެކެވޭ ވާހަކައެކެވެ.\nނުކުޅެދުންތެރިކަން ހުންނަ ކުދިންގެ ތަޢުލީމު ފުޅާކޮށް، އެކުދިންނަށް އެންމެ އެކަށީގެންވާ ވަސީލަތްތައް ސްކޫލްތަކުގައި ޤާއިމުކޮށް، އެފަދަ ކުދިންގެ މަސައްކަތްތައް މިހާރަށްވުރެ ރަނގަޅަށް މޮނިޓަރ ކުރުމަށް އެޑިއުކޭޝަން މިނިސްޓްރީން ވަނީ ޚާއްސަ ޑިޕާޓްމަންޓެއް އެ މިނިސްޓްރީގައި ދާދި ފަހުން ޤާއިމުކޮށްފައެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަދައްކަވަމުން އެޑިއުކޭޝަން މިނިސްޓަރ ޑރ.އައިޝަތު އަލީ ވިދާޅުވީ އަލަށް އުފެއްދި މި ޑިޕާޓްމަންޓްގެ ދަށުން މިހާރުވެސް މުހިންމު ގިނަ މަސައްކަތްތައް ފަށައިގެން ކުރިއަށް ގެންދާކަމަށެވެ. އެގޮތުން މި ޑިޕާޓްމަންޓުން ކުރުމަށް ކަނޑައަޅާ ކަންކަން ދެނެގަތުމާއި، އަދި ކަންކަން ހިންގާނެގޮތުގެ ޕްލޭންތައް އެކުލަވާލުމުގެ މަސައްކަތް ކުރަމުންދާކަމަށް މިނިސްޓަރ ފާހަގަކުރެއްވިއެވެ. މީގެތެރޭގައި އެއްވެސް ކުއްޖަކު ބާކީނުކުރުމުގެ ސިޔާސަތު އަލުން ރިވިއުކުރުން ހިމެނެއެވެ. އަދި އެފަދަ ކުދިންނަށްނަށް ބޭނުންވާ މުދައްރިސުން ތަމުރީނުކުރުމުގެ މަސައްކަތް ފެށުމުގެ ތައްޔާރީތައް ވަމުންދާކަމަށްވެސް މިނިސްޓަރ ވިދާޅުވިއެވެ. މީގެއިތުރުން ސްކޫލްގެ ތެރެއިން މިފަދަ ކުދިންނަށް ދެވޭނެ ފަރުވާތައް ދެނެގަތުމުގެ މަސައްކަތްކުރަމުންދާ މިނިސްޓަރވަނީ ވިދާޅުވެފައެވެ.\n" އަރލީ ސްޓޭޖްގައި އެފަދަ ކުދިން ދެނެގަތުމާއި، އެކުދިންނަށް ބޭނުންވާ ތެރަޕިސްޓުންގެ ޚިދުމަތް ސްކޫލްތަކުގައި ޤާއިމުކުރުމާއި، މިފަދަ ކުދިންނަށް ޚާއްސަ މުދައްރިސުން ޑިޕްލޮމާ އަދި ޑިގްރީ ފެންވަރަށް ގެންދިއުމުގެ މަސައްކަތް ކުރުމަށް ޕްލޭން ކުރަމުންމިދަނީ. އެގޮތުން ޖެންޑަރ މިނިސްޓްރީ އަދި ހެލްތް މިނިސްޓްރީއާއި ގުޅިގެން މަޝްވަރާ އެބަ ކުރިއަށްދޭ." މިނިސްޓަރ އައޝަތު އަލީ ވިދާޅުވިއެވެ.\nމިނިސްޓަރ އައިޝަތު އަލީ ވިދާޅުވީ ސަރުކާރުގެ ސްކޫލްތަކުގައި ނުކުޅެދުންތެރިކަން ހުންނަ ކުދިންނަށް ކިޔަވައިދެމުން ދިޔަނަަމަވެސް، ސްކޫލްތަކުގައި އެފަދަ ކުދިންނަށް ކިޔަވައިދޭން ބޭނުންވާ އެންމެ ފުރިހަމަ ވަސީލަތްތައް އަދި ޤާއިމުވެފައި ނެތްކަމަށެވެ.\n" 89 އިންކްލޫސިވް ސަޕޯޓް ޔުނިޓްވެސް މިހާރު އެބަހުރި. ޚާއްސަ އެހީއަށް ބޭނުންވާ ކުދިންގެ އިންޑިވިޖުއަލައިޒްޑް އެޑިއުކޭޝަން ނިޒާމުވެސް ގެންނަން މަސައްކަތް މިކުރަނީ. މިފަދަ ކުދިންނަށް ބޭނުންވާ ވަސީލަތް ހޯދުމަށް ސްކޫލްތަކަށް މާލީ އެހީގެ ގޮތުގައި ދަރިވަރަކަށް 2500ރުފިޔާވެސް ދެން." މިނިސްޓަރ ވިދާޅުވިއެވެ.\nސަރުކާރުގެ 213 ސްކޫލްގައި ނުކުޅެދުންތެރިކަން ހުންނަ ކުދިންނަށް ގެންދަނީ ތަޢުލީމު ދެމުންނެވެ.


Raajje Aai Lanka Gulhigen SAFF Championship Baavvany? - Vaguthu\nރާއްޖެއާއި ލަންކާ ގުޅިގެން ސާފް ޗެމްޕިއަންޝިޕް ބާއްވަނީ؟\nރާއްޖެއަށް ލިބުނު ކާމިޔާބީއާއިއެކު ކުޅުންތެރިންނާއި ދިވެހި ޓީމް އުފާ ފާޅުކުރުން - ވަގުތު އިމޭޖެސް: އިބްރާހިމް ޝާބިލް\nދިވެހި ސަރުކާރުގެ އެއްބާރުލުން ލިބޭނަމަ މިއަހަރު ބާއްވަން މަސައްކަތްކުރާ 13 ވަނަ ސާފް ޗެމްޕިއަންޝިޕު ދިވެހިރާއްޖެއާއި ސްރީލަންކާ ގުޅިގެން ހޯސްޓުކުރުމުގެ ވިސްނުމެއް ގެންގުޅޭކަމަށް އެފްއޭއެމުން ބުނެފިއެވެ.\nރާއްޖެއިން އެންމެ ފުރަތަމަ ސަރަހައްދީ މުބާރާތުގެ ތަށި 2008 ވަނަ އަހަރު އުފުލާލީވެސް ދިވެހިރާއްޖެއާއި ލަންކާ ގުޅިގެން ބޭއްވި މުބާރާތުގައެވެ. އެފަހަރު ރާއްޖެ ޗެމްޕިއަންކަން ހޯދީ ސްރީލަންކާގެ ސުގަތަދާތަ ސްޓޭޑިއަމުގައި ކުޅުނު ފައިނަލުގައި އިންޑިއާ ބަލިކޮށްގެންނެވެ.\nމި މުބާރާތް މިއަހަރު ބާއްވަން ފުރަތަަމަ އޮތީ ބަންގްލަދޭޝްގައެވެ. އެންމެ ފުރަތަމަ މި މުބާރާތް ބާއްވަން މަސައްކަތްކުރީ މިދިޔަ އަހަރުގެ ސެޕްޓެމްބަރ 19 އިން 30 އަށެވެ. އޭގެފަހުން ކޮވިޑުގެ ހާލަތު ގޯސްވުމުން މުބާރާތް މިއަހަރަށް ފަސްކުރީ އެވެ.\nނަމަވެސް ދިމާވަމުންދާ އެކި ގޮންޖެހުންތަކާއި ގުޅިގެން މި މުބާރާތް ބަންގްލަދޭޝްގައި ބޭއްވުމުގެ ފުރުސަތު ވަރަށް ކުޑައެވެ. އެއީ ބަންގްލަދޭޝްގައި ކޮވިޑުގެ ހާލަތު އޮތް ގޮތުން އެގައުމުގެ ސަރުކާރުން އެކަމަށް ފުރިހަމަ އެއްބާރުލުން ދޭނެ ކަމަށް ނުބެލެވޭތީ އެވެ. އަދި މިހާތަނަށް މުބާރާތް ސްޕޮންސަރ ކުރާނެ ބައެއްވެސް ނެތެވެ.\nއެހެންކަމުން މި މަހުގެ ތެރޭގައި މުބާރާތާއި ގުޅޭ ފަހުގެ ނިންމުން ނިންމާނެ ކަމަށް ސާފްގެ ޖެނެރަލް ސެކްރެޓަރީ އަންވާރުލް ހައްގު ވިދާޅުވިއެވެ. ބޮޑަށް ބެލެވޭ ގޮތުގައި އަލުން ބިޑަށް ހުޅުވާލާނެ އެވެ.\nބައްސާމް ވިދާޅުވީ ރާއްޖެއާއި ލަންކާ ގުޅިގެން ބިޑުކުރާނީ ދިވެހި ސަރުކާރާއި މަޝްވަރާތަކެއް ކުރުމަށްފަހު ކަމަށެވެ. އަދި ބޮޑު މުބާރާތެއް ބާއްވާނަމަ ގިނަ މަސައްކަތްތަކެއް ހުންނާނެ ކަމަށާއި އެކި މުއައްސަސާތައް ގުޅިގެން މިކަމުގައި މަސައްކަތްކުރަން ބޭނުންވާ ކަމަށް ބައްސާމް ވިދާޅުވިއެވެ.\n"އަޅުގަނޑު ކޮންމެވެސް ވަރަކަށް މަޝްވަރާކޮށްލިން މިސާލަކަށް މިކަހަލަ ހުށަހެޅުމެއް އަޅުގަނޑުމެން ކޮށްފިއްޔާ ލަންކާ އެއަށް އެއްބަސްވާނެތޯ. އެ ބޭފުޅުން ވިދާޅުވީ އަޅުގަނޑުމެން ވަރަށް ބޮޑަށް ތައްޔާރޭ މިކަހަލަ ފުރުސަތެއް އޮވެއްޖެއްޔާ ބައިވެރިވެގެން ކުރަން" ރާއްޖެޓީވީގައި ވާހަކަދައްކަވަމުން ބައްސާމް ވިދާޅުވިއެވެ.\nރާއްޖެއާއި ލަންކާ އިން މުބާރާތް ހޯސްޓުކުރަން ޝައުގުވެރިވާ އިރު ނޭޕާލް އިންވެސް ވަނީ މުބާރާތް ހޯސްޓުކުރަން ބޭނުންވާ ކަމަށް ބުނެފައެވެ.\nމިއަހަރުގެ ސާފް ޗެމްޕިއަންޝިޕް ބާއްވަން މަސައްކަތްކުރަނީ ލީގު އުސޫލުންނެވެ. އެއީ މިފަހަރު ސާފް ޗެމްޕިއަންޝިޕް ކުޅޭނީ ފަސް ގައުމާއެކު ކަމަށް ވާތީއެވެ. އެއީ ކޮވިޑާއި ގުޅިގެން ބޫޓާނަށް ގައުމުން ބޭރަށް ނުދެވޭތީ އާއި ފީފާއިން ޕާކިސްތާން ސަސްޕެންޑުކޮށްފައި ވުމުންނެވެ.\nމި މުބާރާތުގެ އެންމެ ފަހުގެ ޑިފެންޑިން ޗެމްޕިއަނަކީ ރާއްޖެ އެވެ. 2018 ވަނަ އަހަރު ބަންގްލަދޭޝްގައި ބޭއްވި މުބާރާތުގެ ތަށި ރާއްޖެއިން ހޯދީ ފައިނަލުގައި އިންޑިއާ ބަލިކޮށްގެންނެވެ.\nސާފް ޗެމްޕިއަންޝިޕުގައި އިންޑިއާއިން މިފަހަރު ވާދަކުރާނީ ސީނިއާ ޓީމު\nޖުލައި 21, 2021 11:00\nސަޅިކަމެއްމީ . ޤައުމު ބައިބައި ވެފަ އޮތް ދަނޑިވަޅެއްގަ އެންމެން އެކުވެރި ކޮށްލެވޭނެ ކަމެއްކަމަށް ބެލެވޭ. ސުވާލަކީ ސަރުކާރު އެއަބާރުލުން ދޭނެބާއޭ؟\nޖުލައި 23, 2021 17:47\nތި ނޫން އެހެން ލެވެލް އަކައް ދާންވެެއްޖެ


Party thakah kanda elhi faisaa ah vee gotheh neyngey! | Mihaaru\nފިނޭންސް މިނިސްޓަރު މުނައްވަރު: އިލެކްޝަންސް ކޮމިޝަނުން ބުނީ ޕާޓީތަކަށް ދޫކުރަން ޖެހޭ ފައިސާގެ އަދަދު ކަނޑައަޅައި، ފައިސާ ދޫކޮށްދޭން ފިނޭންސް މިނިސްޓްރީ އަށް ހުށަހަޅާފައިވާ ކަމަށް.---މިހާރު ފޮޓޯ\nޕާޓީތަކަށް ކަނޑައެޅި ފައިސާ އަށް ވީގޮތެއް ނޭނގޭ!\n08 އޮކްޓޯބަރ 2017 - 11:07 34 comments\nމި އަހަރަށް ފާސްކުރި 27 ބިލިއަން ރުފިޔާގެ ބަޖެޓުން 0.1-0.2 ޕަސެންޓް (ގާތްގަނޑަކަށް 27 މިލިއަން ރުފިޔާ) ވަނީ ސިޔާސީ ޕާޓީތަކަށް ކަނޑައަޅައިފަ އެވެ.\nސިޔާސީ ޕާޓީތަކުގެ ގާނޫނުގައިވާ ގޮތުން މެމްބަރުންގެ އަދަދު 10،000 އަށް އަރާ ޕާޓީތަކަށް، އަހަރުގެ ފުރަތަމަ ތިން މަސް ދުވަހުގެ ތެރޭގައި އިލެކްޝަންސް ކޮމިޝަން (އީސީ) އިން ފައިސާ ޖަމާކޮށްދޭން ޖެހެ އެވެ. އެކަމަކު މި އަހަރު ނިމެން ދެ މަހަށް ވެފައިވާއިރު ވެސް ޕާޓީތަކަށް ފައިސާ ދުލެއް ނުކުރެ އެވެ.\nއިލެކްޝަންސް ކޮމިޝަނުން ބުނީ ޕާޓީތަކަށް ދޫކުރަން ޖެހޭ ފައިސާގެ އަދަދު ކަނޑައަޅައި، ފައިސާ ދޫކޮށްދޭން ފިނޭންސް މިނިސްޓްރީ އަށް ހުށަހަޅާފައިވާ ކަމަށެވެ.\nއެ ފައިސާ ނުދީ ހިފަހައްޓާ ސަބަބާ ގުޅޭ ގޮތުން ފިނޭންސުން ވާހަކައެއް ނުދެއްކި އެވެ. އެކަމަކު އެނގިފައިވާ ގޮތުގައި، އެ ފައިސާ ދިނުން ލަސްވަނީ ޕާޓީތަކަށް ކަނޑައެޅި އަދަދަށް ފައިސާ ދެވެން ނެތިގެންނެވެ.\nފިނޭންސް މިނިސްޓްރީގެ އޮފިޝަލަކު ވިދާޅުވީ އެއްވެސް ބަޔަކަށް ދައުލަތުން ފައިސާ ދޭން ޖެހޭނަމަ، ދޫކުރުމުގެ މަސައްކަތް ކުރިއަށްދާނެ ކަމަށެވެ. ތަފުސީލެއް ނުދެއްވި އެވެ.\nޕާޓީތަކުން ބުނެފައިވާ ގޮތުގައި ފައިސާ ނުދީ ލަސްކުރުމަކީ ގާނޫނާ ޚިލާފު އަމަލެކެވެ. މި މައްސަލާގައި އިދިކޮޅު ޕާޓީތަކުން ދަނީ ވަރަށް ބޮޑަށް ފާޑުކިޔަމުންނެވެ. ފައިސާ ދޫނުކޮށްގެން ޕާޓީތަކުގެ އިދާރީ ބައެއް ކަންކަމަށް ވެސް ހުރަސްއެޅިފައިވާ ކަމަށް ޕާޓީތަކުން ވަނީ ބުނެފަ އެވެ. ދައުލަތުގެ ބަޖެޓުން ދޭ ފައިސާ ސިޔާސީ ޕާޓީތަކުގެ މެދުގައި ބަހާނީ އެ ޕާޓީއެއްގެ ދަފްތަރުގައި މެމްބަރުންގެ ގޮތުގައި ރަޖިސްޓަރީ ކޮށްފައިވާ މެމްބަރުންގެ އަދަދުގެ ނިސްބަތުންނެވެ. އީސީގެ ތަފާސްހިސާބުތައް ދައްކާ ގޮތުން އެންމެ މެމްބަރުން ގިނަ ޕާޓީ އަކީ ޕީޕީއެމް އެވެ.\nވެރިކަން ކުރާ ޕާޓީ، ޕީޕީއެމަށް އީސީން ވަނީ މިދިޔަ އަހަރު 10 މިލިއަން ރުފިޔާ ޖަމާކޮށްދީފަ އެވެ. އިދިކޮޅު އެންމެ ބޮޑު ޕާޓީ އެމްޑީޕީއަށް ހަތް މިލިއަން ރުފިޔާ ޖަމާކޮށްދިންއިރު ޕީޕީއެމްގެ ކޯލިޝަން ޕާޓީ އެމްޑީއޭ އަށް ލިބެންޖެހޭ 2.8 މިލިއަން ރުފިޔާ އާއި ޖުމްހޫރީ ޕާޓީ އަށް ލިބެން ޖެހޭ 2.7 މިލިއަން ރުފިޔާ ވެސް ވަނީ ޖަމާކޮށްދީފަ އެވެ. މިދިޔަ އަހަރު ވެސް ޕާޓީތަކަށް ފައިސާ ޖަމާކޮށްދިނީ ބައެއް ޕާޓީތަކުން ބޮޑެތި ފާޑު ކިޔުންތަކެއް އީސީ އަށް އަމާޒުކުރުމުންނެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ފިނޭންސް މިނިސްޓްރީ ދިވެހި ސަރުކާރު އަދާލަތު ޕާޓީ ދައުލަތުގެ ބަޖެޓް އިލެކްޝަންސް ކޮމިޝަން ޕީޕީއެމް ދައުލަތުގެ ބަޖެޓް 2017


ފުވައްމުލަކު ބަހުރުވައިގެ ޚާއްސަ ސިފަތައްMikal News\nމުސްކުޅި ތާނަ އަކުރުގެ ނަވާރަވަނަ އަކުރު ނަވިޔަނި، މިއަކުރު މިހާރުވަނީ ދިވެހި އަކުރުތަކުގެ ތެރެއިން އުނިކުރެވިފައި\nފުވައްމުލަކު ބަހުރުވައިގެ ޚާއްސަ ސިފަތައް\n21 ސެޕްޓެމްބަރ 2014, 8:40 |\nފުވައްމުލަކުގެ ބަހުރުވައަކީ ހުރިހާ ގޮތުންވެސް ތަފާތުބަހުރުވައެކެވެ. ބަސްމަގު މުއްސަދި ހަރުދަނާ ގަވާއިދެއް އެކުލެވިގެންވާ ބަހުރުވައެކެވެ. ފުވައްމުލަކުގެ ބަހުރުވައިގެ ޚާއްސައެއްސިފައަކީ ސުކުންކުރެވޭ އަކުރުތަކެވެ. ދިވެހި ބަހުން ލ ގައި ސުކުން ކުރެވޭ ހަމައެކަނި ބަހުރުވައަކީ ފުވައްމުލަކު ބަހުރުވައެވެ.\nދިވެހި ބަހުގެ ގަވާއިދު ބުނާގޮތުން ސުކުންކުރެވޭ އަކުރުތަކަކީ “އާސީނުތަށި” ހިމެނޭ5އަކުރެވެ. މި ގަވާއިދު އެކުލެވިގެން ވަނީ ދިވެހި ބަހުގެ ހުރިހާ ބަހުރުވަތަކެއް ރަގަޅަށް ދިރާސާ ނުކުރެވިކަމަށް ބެލެވެއެވެ. އެހެނީ ފުވައްމުލަކު ބަހުރުވައިގައި ލ ގައި ގަދީމީ ޒަމާނުއްސުރެ ސުކުން ކުރެވެމުން ދިއުމެވެ. އެހެންކަމުން މިއީ މިއަދު ބަދަލު ކުރަންވެފައިވާ ގަވާއިދެކެވެ.\nދިވެހިން ވާހަކަދައްކާ ކޮންމެ ބަހަކީ ދިވެހި ބަހަކަށްވާ ފަދައިން ފުވައްމުލަކު ބަހުރުވައަކީވެސް ދިވެހި ބަހެވެ. އެގޮތުން، ދިވެހި ބަހުގެ ރަދީފުގައި ގައި ފުވައްމުލަކު ބަސްތައް ހިމެނިފައިވާއިރު އެބަސްތަކުގައި ލ ގައި ސުކުން ކޮށްފައި އެބަހުއްޓެވެ. މިސާލަކަށް “ލޮލްބަލި” “ލޮލްވަޑޮ”.\nއެހެންކަމުން ފުވައްމުލަކު ބަހުރުވައިގައި ލ ގައި ސުކުން ކުރެވޭ ގޮތް ބަލާލުން މުހިންމެވެ. ރަސްމީ ބަހުރުވައިގައި ބަސް ނިންމާ އަކުރު ދެމޭފިއްޔަކަށް އައިސްފައި ހުރި ތަންތަނުގައި ފުވައްމުލަކު ބަހުރުވައިން ލ ގައި ސުކުން ކުރެއެވެ. މިސާލަކަށް ލޯ “ލޮލް” މާ “މަލް” އަދި މިފަދަ ބަހެއް އެކުވެގެން އުފެދިފައިވާ ބަސްބަހުގައި ލ ގައި ސުކުން ކުރެއެވެ. މިސާލަކަށް “ލޮލް ބަލި” “ލޮލް ވަޑޮ”. ދިވެހި ބަހުގެ ގަވާއިދު ބުނާ ގޮތުން ސުކުނުގެ ބަދަލު ގައި ފިއްޔެއް ޖަހަން ބަލާއިރު އެފިލި ޖެހޭ ފަދަ ތަންތަނުގައި ސުކުން ކުރެވޭނީ އެ ފިލި ޖެހޭ އަކުރެއްގެ ސުކުނެވެ. މިސާލަކަށް ބަތް، ބަތޭ ހަމަ އެގޮތަށް ލ ސުކުން އަންނަ ތަންތަނުގައި މިހަމަ ބޭނުންކުރެވެއެވެ. މިސާލަކަށް މަލެއް، ލޮލެއް. މިއާއިއެކު، ދިވެހިބަހުން ސުކުންކުރެވޭ އަކުރުތަކަކީ “އަލަނާސި ތޮށި” ހިމެނޭ6އަކުރުކަމުގައި ގަބޫލުކުރެވެއެވެ.\nފުވައްމުލަކު ބަހުރުވައިން ވާހަކަ ދައްކާއިރު “އަލަނާސީ ތޮށީ”ގައި ހިމެނޭ ތ އަދި ށގައި ސުކުނެއްނުކުރެވެއެވެ. މިސާލަކަށް ބަތް، ބައް. ގޮށް، ގޮއް. އެހެންކަމުން ފުވައްމުލަކު ބަހުރުވައިގައި ސުކުންކުރެވޭ އަކުރުތަކަކީ “އަލަނާސި” ހިމެނޭ4އަކުރުގައެވެ.\nފުވައްމުލަކު ބަހުރުވައިން ދެން ފާހަގަކުރެވޭ އަނެއް ސިފައަކީ ” ނަވިޔަނި” ބޭނުންކުރުމެވެ. ދެކުނު ތިން އަތޮޅު ބަހުރުވައިގައިވެސް އާންމުގޮތެއްގައި ބޭނުން ކުރެވޭ ނަވިޔަންޏަކީ 1953ގެ ކުރިން ތާނައަކުރުގެ ނަވާރަވަނަ އަކުރެވެ. މިއަކުރު ތަރުތީބުކުރެވިފައިވަނީ ޑަވިޔަނިއާއި ޒަވިޔަނިއާއި ދެމެދުއެވެ. ނަމަވެސް 1953ވަނަ އަހަރު ދިވެހިރާއްޖޭގެ ފުރަތަމަ ޖުމްހޫރިއްޔާގެ ބާނީ މުހައްމަދު އަމީން ދީދީ މިއަކުރު ތާނައަކުރުގެ ތެރެއިން އުނިކުރިއެވެ. އެހެންކަމުން މިއަދު އަޅުގަނޑުމެންނަށް މިފެންނަ ތާނައަކުރުސެޓްގައި މިއަކުރު ނުހިމެއެވެ. ނަމަވެސް 1950ގެ ކުރީގެ ލިއުންތަކުން މިއަކުރު ކޮންމެވެސް ވަރަކަށް ފެންނަމުންދެއެވެ. މީގެ ތެރެއިން އެއްފޮތަކީ ބޮޑުތަރުތީބެވެ. ނަމަވެސް ފަހަކަށް އައިސް ދިވެހި ރަސްމީ ބަހުރުވައިގައި ނަވިޔަނި ގެ އަޑު އެއްވެސްވަރަކަށް ބޭނުންކުރާތަނެއް ނުފެނެއެވެ. އެހެންނަމަވެސް މިހާރުވެސް ފުވައްމުލަކު ބަހުރުވައިން މިއަކުރުގެ އަޑު އިވިގެންދެއެވެ. މިއީވެސް ފުވައްމުލަކު ބަސް ގަދީމީ ވެފައި ޚާއްސަވާ ކަމެކެވެ.


ވާލޯބި އެނގޭނަމަ…(12) | Esfiya - Dhivehi Vaahaka Site\nމިކުޑަކުޑަ އާއިލާ އެކުއެކީގައި ކެވޭ ހަމައެކަނި ދުވަހަކީ ހުކުރުދުވަހެވެ. މޭޒުމަތީގައި އެތައް ވައްތަރެއްގެ މީރުކާނާ ހުއްޓެއްކަމަކު ލާމިންގެ ނަޒަރު ވަނީ ސިއާ އަށް ހުއްޓިފައެވެ. ސިއާގެ ދޮންދޮން ކަންދުރާއި ހާމައަށް ފެންނަން އޮތް ހިސާބަށް ލާމިން ބަލަމުން ދިޔައީ ހިޔަޅެއްފަދައިންނެވެ. މިކަމުން ސިއާ އަށްވުރެ ބޮޑަށް އުނދަގޫވީ ކިއާން އަށެވެ. ކިއާން ގޮސް ސިއާގެ އިސްތަށިގަނޑުގައި އައްސާފައި އޮތް ހިމަ ހިމަ ރަބަރު ނައްޓާލިއެވެ. އަދި ބަހެއް ބުނުމެއްނެތި ކާން ފެއްޓިއެވެ………\n“ކާކުޕިރިނީހެދީ ވަރަށްމީރު” ލާމިން ބުނެލިއެވެ. “އަހަ އަހަ އަހަރެން ޕިރިނީ ހެދީ” ޖޫލީ އަވަސް އަވަހަށް އަނގައިގައި ހުރި ހުރިހާ ދަތެއް ފެންނަ ވަރަށް ހީލަމުން ބުނެލިއެވެ. ސިއާ ތައްޓަކަށް ކަސްޓަޑް ކޮޅެއް އަޅައިގެން ގެނެސް ކިއާން އަތަށް ދިނެވެ. ކިއާން ސިއާއާ ދިމަލަށް ފާޑަކަށް ބަލާލިއެވެ. “ކިއާން ދެން ބަލަން ނުހުރެ ތި ކާންވީނު ތީ ސިއާ ކިއާން އަށް ހާއްސަކޮށް ތައްޔާރު ކުރި އެއްޗެއް” ޖޫލީ ހުރީ ކެއްމަދުވެފައެވެ. ކިއާން ކަސްޓަޑް ތަށިން އެތިކޮޅެއް ކާލާފައި ތަށި ދުރުކޮއްލިއެވެ. ކަސްޓަޑް ކެއުމުންވެސް ކިއާންއަށް އެއްގޮތެއްވެސް ނުވުމުން ޖޫލީ ހައިރާންވިއެވެ. ޖޫލީގެ މޫނަށް އަރައިފާބަމުން ދިޔަ ކުލަވަރު ފެނުމުން ސިއާގެ ތުންފަތްމަތީގައި ދުވެލީ ބޮޑު ހިނިތުންވުމެކެވެ. ސިއާ ދެ ކަސްޓަޑް އެތި ހެދިއެވެ. އެކައްޗައް ޕީޗްސިރަޕް ޖޫލީ އެޅިކަން އެނގުމުން އޭތި އުކާލީއެވެ. ޖޫލީ އާއި ސަމީމާ ބަދިގެއަށް ވަނުމުން ސިއާ ވެސް އެދިމާލަށް މިސްރާބު ޖެހިއެވެ. “ދޮންދައްތާ އަހަރެން ހަމަ ގައިމުވެސް ޕީޗް ސިރަޕް އެޅީމޭ” “ދެން ކީއްވެ ކިއާން އަށް އެއްވެސް އެލާޖިކް ރިއެކްޝަން އެއް ނުވީ” “ތިކަމާ އަހަރެންވެސް މިވިސްނަނީ” ޖޫލީ ބުނެލިއެވެ. “ކޯޗެއްވިސްނާކައްތަ؟ ހީކުރީ ތިދެމީހުން ތިކުޅޭ ކުޅިވަރު އަހަރެންނައް ނޭނގޭކަމައްތަ އަހަ އަހަ ބުނަންތަ ވަރަށް ރަނގަޅު ވާހަކަ އެއް ޖޫލީ ކަލޭ ކިތަންމެ ކަމެއް ކުރިއަސް ކިއާން ކަލެއާ ދިމަލަށް ބަލާވެސް ނުލާނެ” “ސިއާ!! ކަލޭ ލަދެއް ނުގަނޭތަ އަހަރެންނާ ދިމަލަށް ހަޅޭލަވާކަށް މިގެއިން ނެރެ އެއްލާނުލަނިސް މަޑުންހުރޭ” “އަދި އަހަރެންތަ ލަދުގަންނަންވީ؟؟ އަހަރެންނައް ހީވަނީ މީސްމީހުންގެ ފިރިން ފަހަތުން ދުވާމީހުންހެން ލަދުގަންނަން ޖެހޭނީ އަހަރެން ބޭނުން އެއްޗެކޭ ހަމަ ކިޔާނީ ސާފުވެއްޖެތަ؟؟” ސިއާ އެއްކަންމިޔައަކުން ހީލިއެވެ. ޖޫލީގެ ރުޅިގަނޑުވީ އިތުރެވެ. ސިއާ ކާގެއަށް ވަތްއިރު ފެނުނު މަންޒަރަކުން ހެވުނެވެ. ދެފަރާތް ބަލަމުން އަވަސްއަވަހަށް އެއޮތް ބޮޑު ކަސްޓަޑް ތަށި ކިއާން މިއޮތް ހުސްކުރަނީއެވެ.\nގޭގެ ބޮޑުދޮރާށިން ވަތްނޫރާ ޖެހުނީ ގެއިން ނިކުންނަން ދިޔަ ރާކިންގެ ގައިގައެވެ. ނޫރާ އަވަސްއަވަހަށް މޫނު އަނެއްފަރާތައް އަނބުރާލިއެވެ. “މަޑުކޮއްބަލަ އަހަރެން ނޫރާގާތު ވާހަކައެއް ބުނަން އުޅޭތާ ކިތަންމެ ދުވަހެއް އެކަމް” “އަހަރެން ބުނީމެއްނު އެކަމާ ބެހޭގޮތުން ވާހަކަ ނުދައްކާށޭ އެއީ ނުވާކަމަކަށް ހަދާށޭ އަނެއްކާ ސިއާ ކައިރީ އެވާހަކަ ބުނިންތަ؟؟” ނޫރާ ބުނެލިއެވެ.. “އަދިނުބުނަން ބުނަންވީތަ؟؟” “ނިކަން ބުނެބަލަ ކުޅިދައްކާލާނަން” ނޫރާ ރާކިން އާ ދިމަލަށް ޝަހާދަތް އިނގިލި ދިއްކޮއްލާފައި ބުނެލިއެވެ. ބަލަން ނުހުރެ ރާކިން ނޫރާގެ އިނގިލީގައި ދަތްއެޅިއެވެ. ތަދުވި ވަރުންގޮސް ނޫރާ ހަޅޭލަވައިގަތެވެ. “އެހެމް” ފަހަތުން އިވުނީ ސިއާ ކެއްސާލި އަޑެވެ. ނޫރާ އަވަސް އަވަހަށް ރާކިންއާ ދުރަށް ޖެހިލިއެވެ. “ރާކިން އަންނަންވީނު ކޮފީއެއްބޮއެލަން ބިޒީ ނޫނިއްޔާ” “އާން ބިޒީއެއްނޫ” ނޫރާ ރާކިންގައިގައި ވިކާލިއެވެ. “ރާކިން ބިޒީއެންނު ދޯ ވަރަށް” ނޫރާ އެއަށްވުރެ ބާރަށް ވިކާލިއެވެ. “އަ.. އާން މިގަޑީ ތަންކޮޅެއް ބިޒީއޭ ފަހުން އަންނާނަން” ރާކިން އެތަނުން ދިޔައީ ނޫރާއާ ދިމަލަށް އެއްލޯ މަރާލާފައެވެ. “ނޫރާ ދަންނަންތަ ރާކިން؟؟” ސިއާ ވާނުވާގައި ހުރެފައި އަހާލިއެވެ. “ނު.ނޫން މިބުނީ ސިއާގެ ކައިވެނި ޕާޓީއިން ފެނުމުން ކުޑަކޮއް ވާހަކަ ދެއްކިން” “އެކަމަކު އަހަރެންނައް ހީވަނީ” “އެކަމަކު މިކަމަކު އޭ ކިޔާނެ ކަމެއް ނެތް އާދެބަލަ” އިތުރަށް އެ މައުލޫއާ ބެހޭގޮތުން ވާހަކަ ދެކެވިއްޖެނަމަ ނޫރާ ފިއްތާގެން އިން ބަސްވެސް އަނގައިން ނިކުމެދާނެއެވެ.\nދުވަސްތައް ފާއިތުވަމުން ދިޔައިރު ކިއާންއާއި ސިއާގެ ގުޅުމަކަށް ކުޑަވެސް ބަދަލެއްނާދެއެވެ. ނުވިތާކަށް ޖޫލީގެ އުނދަގޫވެސް އެހާބޮޑެވެ. ނަމަވެސް ސިއާހިއްވަރު ދެރައެއް ނުކުރެއެވެ. ކިއާން ސިއާ އާ ބަހެއްވެސް ކިޔަނީ މަދުފަހަރަކުއެވެ. ކިއާންގެ މައިންބަފައިން ނޫނީ ސިއާގެ މައިންބަފައިން ހުންނަ ތަންތަނުގައި އެކަންޏޭބުންޏަސް ދޮގަކަށް ނުވާނެއެވެ. އޭގެތެރެއިން އެއްދުވަހެކެވެ. ކޮޓަރިއަށް ވަދެގެން އައި ކިއާންފެނުމުން ސިއާ ވާހަަކަ ދައްކަން ފެއްޓިއެވެ. “ކޮންތާކަށް ދާން ތިއުޅެނީ ކިއާން!!!! ” ސިއާ އަށް އެއްވެސް ސަމާލުކަމެއް ދިނުމެއްނެތި ކިއާން އަލާމާރިން ގަމީހަކާއި ޖިންސެއް ހިފައިގެން އައިސް އެއިސްތިރިކޮއްނިންމާފައި ފާހަނައަށް ވަނެވެ. ކިއާން ސިއާ އިގްނޯ ކުރަމުންދާތީ ސިއާ ހުންނަނީ ވަރަށް އުނދަގޫވެފައެވެ. ސިއާ ދިޔަގޮތަށް ގޮސް އިސްތިރިކުރާމޭޒުމަތީގައި އޮތް ކިއާންގެ ގަމީހުގައި އިސްތިރިހޫނުކޮއްފާ ޖެއްސިއެވެ. ފުދޭވަރަކަށް ބޮޑު ބާގަނޑެއް ގަމީހުގައި ހަދާލިއެވެ. ކިއާން ފާހަނައިން ނިކުމެ ގަމީސް ނަގާބަލާ ލިއިރު ފެނުނު ބާނގަޑުގެ ސަބަބުން ދެބުމަ ގޮތްޖެހުނެވެ. “ސިއާ!! ކާކު ހުއްދަދިނީ އަހަރެން ލާއެއްޗިއްސުގަ އަތްލަން މީ އަހަރެން އިއްޔެ ގަތް ގަމީހެކޭ އެހާ އަގުވެސް ބޮޑު ތީތަންކޮޅެއް ބޮޑުވަރު” ކިއާން ހަޅޭލަވައިގަތެވެ. “އަހަ އަހަ ހެވޭ އަދިވެސް ހުރެބަލަ އަހަރެންނާ ވާހަކަ ނުދައްކާ ހުރިހާ އެއްޗެއްވެސް ވިރުވާލާނަން ދެން ތިބުނީ ތިގަމީސް ވަރަށް އަގުބޮޑޭ އަހަރެންނައް ހީވަނީ ތިގަމީހަށްވުރެ އަހަރެންގެ އަގުމާބޮޑުހެން ކިއާން ބުނީ އަހަރެންްނާ ކައިވެނި ކުރީ ވިޔަފާރިކުރިއަރުވާށޭ އަހަރެން އެކަން ގަބޫލު ކުރަން އެކަމް އަހަރެންނާ ދޭތެރޭ ތިގޮތަށް ކަންތައް ކުރުމުގެ އެއްވެސް ހައްގެއް ކިއާން އަކަށް ނޯންނާނެ ފިރިއެއްގެ ހައިސީޔަތުން ކިއާންވެސް އަދާކުރަންޖެހޭ ޒިންމާތަކެއް އޮންނާނެ ދޯ ކައިވެނި ކުރާނެ ފިރިހެނުން ނެތިގެނެއްނޫނޭ އަހަރެން ކިއާންއާ ކައިވެރިކުރީކީ މިއޮތްހާ ދުވަހު ކިއާންއާ އެކީ އަހަރެން މިއުޅެނީ އެއްވެސް ސަބަބެއް ނެތިއެއްނޫނޭ މިހުރިހާ ކަމަކަށް އަހަރެން ކެއްކޮއްގެން މި ހުންނަނީ ކިއާންދެކެ ލޯބިވާތީ އަހަރެން އަބަދުވެސް އަމިއްލަ ނަފްސައް ވިސްނަދެނީ ކިއާން ކޮންމެސް ދުވަހަކު އަހަރެން ކިއާންދެކެ މިވާލޯބި އެނގޭނެކަމަށް” ސިއާގެ ލޮލުން ކަރުނަ ފައިބަމުން ދިޔައިރު ކިއާންގެ ހިލަހިތަށް ހަމަ އެކައްޗެކޭވެސް ނާރަނީ ބާއޭ “އަހަރެންނައް ވަރިހަމަ ކަލެއަށް ކޮންމެ ގޮތެއްވިއަސް އަހަރެން ނުވޭ ކަލޭދެކެ ލޯތްބެއް ދުވަހަކުވެސް ނުވާނަން އަޑުއިވިއްޖެތަ؟؟ ތިލޮލުން ކިތަންމެ ކަރުނައަށް ބޭލުވިއަސް މިކިއާންގެ ހިތަށް ކުޑަވެސް އަސަރެއް ނުކުރާނެ” “ކިއާން އަހަރެން ވަރުބަލި ވެއްޖެ ދެން އެންމެ ފިޔަވަޅެއްވެސް ކުރިއަށް އަޅާނެ ހިތްވަރެއް އަހަރެންގެ ގަޔަކު ނެތް” ކިއާންގެ ހިތުގައި ސިއާއަށްޓަކައި ވާލޯބި ކިއާންގެ ސިކުންޑި ވަނީ ފޮރުވާލާފައެވެ. ކިއާންގެ އަނގައިން ނިކުތް ކޮންމެ ބަހަކުންވެސް ސިއާ އަށް ލިބެމުންދިޔައީ އިތުރު އަނިޔާތެކެކެވެ. މީހުންބުނާ އަޑުއަހަމެވެ. އަތުން ކުރާއަނިޔާއަށްވުރެ ދުލުން ބުނާ ބަސްތަކުގެ އަސަރާއި ވޭންގަދަވާނެއެވެ. ސިއާ ފޮއްޓަށް އެއްޗިސް އަޅައިގެން ހަމްދީގެ ގެއަށް ދިޔައެވެ. ފޮއްޓެއް ހިފައިގެން ދޮރުން ވަތްސިއާ ފެނުމުން ހަމްދީ އަވަސްއަވަހަށް ސިއާ ގާތަށް ދިޔައެވެ. “ކިހިނެއްވީ ދަރިފުޅާ ކަމެއްގޯސްވީތަ؟؟” ހާސްވެފައިހުރެ ހަމްދީބުނެލިއެވެ. “އަހަ ނޫނޭ ބައްޕާ އަހަރެން ކިއާންގާތުގައި ބުނީ ދުވަސްކޮޅަކަށް މަންމަމެން ކައިރިއަށް ގޮސްލަން ބޭނުންވާހަކަ މަންމަ އާއި ބައްޕަ މަތިން ވަރަށް ހަނދާންވޭ” ސިއާ ހަގީގަތް ފޮރުވީ އޭނާގެ މައިންބަފައިން އެކަމުގެ ސަބަބުން ދެރަވާނެ ވަރު އެނގޭތީއެވެ.\nސިއާ ދިޔަތާ އަދިވީ އެންމެ ދުވަހެކެވެ. އޮފީހުގައި ބުރަކޮށް މަސަތްކަތްކުރަމުން ދިޔަ ކިއާންއަށް އެއްކަމެއްވެސް ރަނގަޅަށް ކުރެވޭ ކަމަކަށް ނުވިއެވެ. އަބަދުވިސްނެނީ ސިއާ އެންމެ ފަހުން ބުނި ވާހަކައާމެދުއެވެ. ސިއާ ފެންނަހިސާބުގައި ނެތުމުން ކިއާންއަށް ހަމަޖެހިލައިގެން ނޭވާއެއްވެސް ނުލެވެއެވެ. ނަމަވެސް އެކަން ގަބޫލުކުރާކަށް ކިއާން ބޭނުމެއްނުވެއެވެ. ސިއާ ކިއާންއާ ދޭތެރޭ ކަންތައް ކުރިގޮތާއި ކިއާންގެ އަގުވައްޓާލި ގޮތް ހިތަށް އަރާ ކޮންމެ ފަހަރު ސިއާދެކެ ރުޅިއާދެވެއެވެ. ރާކިން އޮފީހަށް ވަދެގެން އައިއިރުވެސް ކިއާންއަކަށް ނޭނގުނެވެ. “އޭއި!!” ރާކިން ކިއާންގެ ކޮނޑުގައި ޖަހާލިއެވެ. ސިހިފައި ކިއާން ހީލިއެވެ. “ކޮންކަމަކާ މާވަރަކަށް ތިވިސްނަނީ” ރާކިން ފައިލުތައް މޭޒުމަތީގައި ބަހައްޓަމުން ބުނެލިއެވެ. “ކަމެއް ނުވެޔޭ މިއުޅެނީ ފާޑަކަށް ބޮލުގަ ރިއްސާތީ ބޭސްވެސް ކެވިއްޖެ” “އެހެންތަ އެވާނީ މާބުރަކޮށް އުޅޭތީ ކަމަށް ކޮބާ ސިއާ؟؟” ރާކިން ބުނެލިއެވެ. “އަޖައިބެއް އޭނަގެ ވާހަކަ އަހަން އަހަރެންނޫން މީހެއް ނުފެނުނީތަހަމަ އަހަރެންނައް އެނގޭތަ އޭނަވީތަނެއް” ކިއާން ހަޅޭލަވައިގަތުމުން ރާކިން ހުރީ ހަމަ ހައިރާންވެފައެވެ. އޭނަޔަށް ކިއާން ރުޅިއަންނަ ކަހަލަ އެއްޗެއް ބުނެވިފަ އޮތްހެނެއް ހިޔެއްނުވެއެވެ. “ސޮރީ ބްރޯ” ކިއާން މައާފައްއެދުނެވެ. “ތިއެއްނޫނޭ މިރޭ ވާނެ ކޮފީއަކަށް ދާން ” ރާކިން އެހެން ބުނެފައި އޮފީހުން ނިކުތެވެ. އޮފީސް ނިމުމުން ކިއާން ދިޔައި ގެއަށެވެ. އަވަސް އަވަހަށް ކޮޓަރިއަށް ވަދެފައި ވަށައިބަލާލިއެވެ. ސިއާ އަދިވެސް ނާދެއެވެ. ކޮޓަރީ ކޮންމެ ދިމާލަކަށް ބަލާލިއަސް ފެންނަނީ ސިއާގެ ހަނދާންތަކެވެ. ސިއާ ކިއާންއަށް ދޭ ސިއްރު ބެލުންތަކެވެ. އެދުލުން ބުނާ ލޯބިންފުރިގެންވާ ބަސްތަކެވެ. ކިއާންއަށްޓަކައި އެލޮލުން ބާލަމުން ދިޔަ ވޭނީ ކަރުނައެވެ. އެހިތުގައި ކިއާންޓަކައި ވާ ލޯތްބެވެ. ކިއާން ލައިގެން ހުރި ގަމީސް ބާލާފައި ހަރުގައި އެޅުވިއެވެ. ކުއްލިއަކަށް ފަހަތުން ކޮންމެސް މީހެއް ކިއާންގައިގައި ބައްދާލިއެވެ.”ސިއާ!!” ކިއާން ދުލުން ސިއާގެ ނަން އަޑުއިވުމުން ޖޫލީ ދަތްކުނޑިވިކާލިއެވެ. ކިއާން އަނެއްފަރާތަށް އެނބުރުނު ވަގުތު ޖޫލީ ފެނުމުން ގަތީ ފަކުރެވެ. ކިއާން ޖޫލީ ދުރަށް ކޮއްޕާލިއެވެ. ޖޫލީ އަނެއްކާވެސް އައިސް ކިއާންގައިގައި ބައްދައިގަތެވެ. “ކިއާން އަހަރެންނައް އެނގެޔޭ ކިއާން ސިއާދެކެ ލޯބިނުވާކަން ދެން ރީއްޗައް ބުނަންވީނު އަހަރެންދެކެ ލޯބިވެޔޭ އަހަރެން މިހިރީ ކިއާންއާ ދެއަންބައްވެސް ކައިވެނި ކުރަން ހަމަ ތައްޔާރަށް”ޖޫލީ ކިއާންގައިގައި ބީހިލާ ކޮންމެ ފަހަރަކު ކިއާންގެ ރުޅިގަނޑުވީ އިތުރެވެ. ޖޫލީގެ އަތުގައި ހިފައިގެން ދަމާފައި ގޮސް ކޮޓަރިން ބޭރަށް ކޮއްޕާލިއެވެ. “ބުނަންތަ ރަނގަޅުވާހަކައެއް މުޅިދުނިޔޭގައި އަންހެނުން ހުސްވިއަސް އަހަރެން ކަލެއަކާ ކައިވެންޏެއް ނުކުރާނަން ދެން އަހަަރެންގެ ކޮޓަރިއަށް އެންމެ ފިޔަވަޅެއް އެޅިއަސް އަހަރެން މީ ނުލަފާ މީހެއްކަން އަންގާލާނަން” “އަހަ އަހަ އެ ގޮތްކުޑަ އަންހެނާއަތުގައި އޮތީ ވަކި ކޯޗެއް ފައިސާނޫނިއްޔާ” ޖޫލީގެ މޫނަށް ކިއާންގެ އަތުގެ ހޫނުއެތިފަހަރެއް އެރިއެވެ. “ސިއާ އާ ދިމަލަށް ދެން އެންމެ އެއްޗެކޭ ބުންޏަސް ނިމުނީ” ކިއާން ކޮޓަރިއަށް ވަދެ އަވަހަށް ދޮރުލެއްޕިއެވެ. ސިއާ އާ ދިމަލަށް ޖޫލީ އެއްޗިސް ކިޔުމުން ކިއާން އަށް ރުޅިއާދެވުނީ ކީއްވެ ކަމެއް ނޭނގެއެވެ. ސިއާގެ މޫނު ދެކިލުމަށް އެ ހިތް އެދެނީ ކީއްވެ ކަމެއް ނޭނގެއެވެ. ސިއާ ނެތުމުން ކިއާންއަށް އެކަނިވެރިކަން އިހުސާސަކުރެވެނީ ކީއްވެ ކަމެއް ނޭނގެއެވެ. ސިއާ ހޯދަން ދާން އެ ހިތް ހުއްޓާނުލާ ބުނަމުން ދިޔައިރު ކިއާން ކުރިއަށް އެންމެ ފިޔަވަޅެއް ވެސް އެޅުމަށް ސިކުނޑި ހުއްދަނުދެނީ ކީއްވެ ކަމެއް ނޭނގެއެވެ. ކިއާންގެ ސިކުނޑި ބުނަމުން ދިޔައީ ސިއާ އައީ ދުޝްމިނެއް ކަމަށެވެ. އޭނަޔަށް ނަފްރަތުކުރަންޖެހޭނެކަމެވެ. ނަމަވެސް ކިއާންގެ ހިތް އެކަމަށް އެއްބަހެއް ނުވެއެވެ. ހިތާއި ސިކުނޑި ދެހިޔާލެއް ފާޅުކުރަމުންދާތީ އެތަނުން ގަބޫލު ކުރަންވީ ކޯޗެއްކަމެއް ކިއާން އަކަށް ނޭނގުނެވެ.\nގަޑިން9ޖެހިއިރު ކިއާން އިނީ ކޮފީޝޮޕްގައެވެ. ރާކިން އައިސް ކިއާން ގާތުގައި އިށީންދެލިއެވެ. “ސިއާ ގޮއްސި” ކިއާންގެ ދުލުން ނިކުތީ އެންމެ ދެބަހެވެ. “ކީކޭ؟؟؟ ސިއާ ގޮއްސިއޭ؟؟ ކޮންތާކަށް؟؟” ރާކިން ދެލޯ ބޮޑުކޮއްލަމުން ބުނެލިއެވެ. ކިއާން ވީހުރިހާ ކަމެއް ރާކިން އަށް ކިޔާދިނެވެ. ރާކިން ފެއްޓީހޭށެވެ. ކިއާން ރާކިންގެ ބޮލުގައި ޖަހާލިއެވެ. “ކިހިނެއްވީ އަހަރެންނައް ނުބައި އެއްޗެއް ބުނެވުނީތަ؟؟” ކިއާން ބުނެލިއެވެ. “ނޫނޭ ކިއާންގެ މޮޔަކަމުން ޔޫ ލަވް ހާ ބްރޯ” “ނޫން އަހަރެން ކިހިނެއް ސިއާދެކެ ލޯބިވާނީ އަހަ އަހަ ކޮސް ވާހަކަ ނުދައްކާ ރާކިން އަށް އެނގޭނެ އަހަރެން މިކާވެނި ކުރީ ސިއާ ކައިރިން ބަދަލު ހިފުމަށްޓަކައިކަން” ކިއާން ބުނެލިއެވެ. “ކޮންމެ މަގްސަދެއްގަ ތިކައިވެނި ކިއާން ކުރިއެއްކަމަކު ކިއާންގެ ހިތް ވަނީ ސިއާއަތުގަ އަޅެ ބުނެބަލަ ސިއާ މަތިން ހަނދާނެއް ނުވޭތަ؟؟؟ ސިއާގެ މޫނު ބަލާލާކައް ބޭނުމެއް ނުވޭތަ؟؟؟” “އާން ނުވޭ” ކިއާން އަވަސްއަވަހަށް ބުނެލިއެވެ. “ޔަގީން ނުވާކަން؟؟؟” “ނޫން ސިއާ މަތިން ހަނދާންވޭ ސިއާގެ ލޮލުން ކަރުނަ ފައިބާ ތަން ފެނުމުން މި ހިތަށް ވަރަށް އަސަރުކުރޭ” ކިއާންގެ ލޮލުން ކަރުނައިގެ ކޯރެއް ދެމުނެވެ. ކިއާން ލޮލުން ފޭބި ކަރުނަ ފުހެލުމަށްފަހު އެއަށް ބަލާލިއެވެ. “އަހަރެން ސިއާ އަށްޓަކައި މި ދެލޮލުން ކަރުނަ ފައިބާނެ ދުވަހެއް އަތުވެދާނެ ކަމަކަށް ހިޔެއްނުކުރަން”………\nAhuu dhen maa kuran Comment Eh kohlevuniee ooa Hahahahahaha lol🤣🤣🤣🤣\nYhhh I got lucky chance 😁😁😁😁\nahaha nukiyaa vias avahah😂👍❤❤❤ comment kurevijiyyaa nimunee ey dhww ahuu..\nWoww now look what’s happening kiaan is starting to love😍😍😍 sia hehe😀😃 anyway whn nxt\nAnd lilly are you better now we all want you to get better 😊😊 LYSM 💖💖💖\nthank u soooo much nana LYM deary❤❤❤\nVarah reethi.maasha Allah. Dhen Rangalhu vaanii kiaan aa siaa aa hama ulhun. Marry eii kulhey kulhi vareh nooneh nu dhw sisoo.\nNaaim ah ehn kujjeh hoadhan jeheynii dhen.naaim varah dhera vaane. Kiaan aa siaa aa Varah loabi. Kiaan siaa dheke Loabi vaa vaahaka bunebalaa dhen. Siaa hadhaan thah ayas kiaan dheke Loabi vaaa Nama dhen. Naaim gaaathu maaafah edhifa. Dhen Rangalhu vaanii Hama siaa nd kiaan Hama. Varah loabiedhemeehun bai. Waiting ingey\nthank u soooooooooooooooo much alynn is this ur first comment dear??\nOMG kiaan ah loabi vevijje siaa dheke.hehe🥰🥰🥰🥰🥰🥰🥰🥰🥰🥰🥰🥰🥰🥰🥰🥰🥰\nBtw mi part Varah Varah Varah reethi ❤❤\nMaasha Allah 💞💞💞💞💞💞💞💞💞💞💞\nCuriously waiting waiting waiting 🥀🥀🥀🥀\nkiaa sia dheke loabi nuve konthaakah dhaany ahahaha\nLYM DEAR u2be safe❤❤❤❤❤❤❤❤\nfinally kiaan ah sia dheke loabi vevijje.. dhn othy sia balaaegeah dhiun.. and varah kiyaa hithun indhaenimuny vx.. whn nxt?\nHaha kiaan ah sia dheke loabi vevijje dhw Varah gulhey2meehun vex 😍anyways whn nxt and lysm\nyeah kiaan ah sia dheke loabi vevijje lily dheke loabi vaane meeheh nethennu ekm😂😂😂😂❤❤❤❤❤ ahaha LYM\nWow sis story hama amazing\nWhen next❤ lysm ❤\nWowww alhe haadha salhi ey mihaaru ….. Own kiaan finally gabool kohfin dhwww …. mihaaru varah salhi igey siss … Dhn avahah sia kairiah dheyba kiaan …. dhn varah salhi vaane kamah mi ummeedhu kuranee kiaan n sia ge moments that …. When nxt ??? Avahah genes dhehchey nxt part sisssooooo … Can’t wait to read nxt part ….\nLuv u sisssooooo ❤❤❤❤🥰🥰🥰🥰🥰\nthank u sooooooooooooooooooooooo muchhhhhhhhh afuuuuuuuuuuuuuuuuuuuuuuuuuuuuuuuuuuuuuu lav yu moreeeeeeeeeeeeeeeeeeeeeeeee❤❤❤❤❤\nMaasha Allah..V reethi mi part ves. Mihaaru\nGet well soon sis.ly\nthank u sooooooooooooooooooo muchhhhhhhhhh\nlove it… lilly keehve late reply kurany… active noonkan faahaga kohlevey\nYEAH midhuvas kolhu vvv active nuvevey.. mi online class thakaa hedhi mulhin boa govajjje keehkuraanee ahahahah sorryy but i will try to reply as fast as i can thankxx for tellllllling\nSis ehn v ma kiaan sia dheke loabi vey dhwww…. Mi part varah varah reethi.. Nd waiting4the nxt.. Ly😘😘😘😘\nthank lamkooooooooooooooooo LYM\nAlhey sissssssoooo😯😍😍….haadha reeehcheyyyy mi bai vx😍😍😍😍…..bunaane ehcheh vx neyge🤐🤐🤐….hama ehaa furihama….MAASHA ALLAH😘😘…..vrh curious vehjje dhn vaane gotheh balan….alhey nxt part avahah up kohlla\ndhehchey sissssss…..curiously waiting for the nxt part….lysm😁😊😊….\nOhhhh🤦🤦🤦…sis thats me ingey handhaan nethigen name nujehi eyndhee😂😂😂…ehn nehnnu vaanee name ah vure vhk reeethi vihyaa..🤣🤣hehe\nthank u soooooooooooooooooooooooo muchhhhhhh\nanonymoussssssssssss LYM dearyyyyyyyyyyyyy❤❤❤❤❤❤❤❤❤❤❤❤❤❤\nSissssss, mi bai vess varah furihama\nTHANK u soooo much nwwshee\nAlhey so lovely Cople ❤❤❤❤but naaim ah Kihineh vaanee dhen naaim Haadha deravaaney 😥😥😥\nBtw mi part vvvvvvvvvvvvvvvvv reethi nd waiting for nxt part lysm siss 😍😍😍😍😍\nThis is very interesting story 😘😘😘😘😘😘\nDhn kn irakun thr nxt prt..\nއާދޭސް ކުރާ ހިތްވޭ ރޮމުން (8)\nހިތާމަ އެހެނިހެން ލޯބި March 27, 2018\nއެހެނަސް ހަމަ ލޯތްބޭ ވެވެނީ (ފަންސަވިސްވަނަބައި)\nބޭނުންވަނީ ޔާރާ… 11\nހިތާމަ ބިރުވެރި އެހެނިހެން ލޯބި May 2, 2018


ދަޑިމަގު ޒުވާނުންގެ ޖަމްމިއްޔާއިން 16 ނަންބަރ ޖާރޒީ ބޭނުންކުރުން ހުއްޓާލަނީމިކަލް ނޫސް\nދަޑިމަގު ޒުވާނުންގެ ޖަމްމިއްޔާގެ ފަރާތުން ވަހީދުގެ އާއިލާ އާއި ހަވާލުކުރި ޖާރޒީ (މަތީގައި). ވަހީދު ދަޑިމަގު ޒުވާނުންގެ ޖަމްމިއްޔާއަށް ކުޅުނު ދުވަސްވަރު (ތިރީގައި) ފޮޓޯ: ފާއިދު އަހްމަދު ރަފީގް\nދަޑިމަގު ޒުވާނުންގެ ޖަމްމިއްޔާއިން 16 ނަންބަރ ޖާރޒީ ބޭނުންކުރުން ހުއްޓާލަނީ\n28 ސެޕްޓެމްބަރ 2017, 11:25 |\nދަޑިމަގު ޒުވާނުންގެ ޖަމްމިއްޔާ އިން ބައިވެރިވާ ކުޅިވަރު ހަރަކާތްތަކުގައި ބޭނުންކުރާ ޖާރޒީގެ 16 ވަނަ ނަންބަރު ބޭނުން ކުރުން ހުއްޓާލައިފިއެވެ.\nއިއްޔެ ހަވީރު ބުޗާ ކަޕް ގައި ދަޑިމަގު ޒުވާނުންގެ ޖަމްމިއްޔާ އިން ކުޅުނު ފުރަތަމަ މެޗަށްފަހު އެޖަމްމިއްޔާއިން އިއުލާންކޮށްފައިވަނީ ކުރިއަށް އޮތް ދުވަސްތަކުގައި އެޖަމްމިއްޔާގެ ޓީމްތަކުގައި 16 ނަންބަރު ޖާރޒީ ބޭނުން ކުރުން ހުއްޓާލައިފައިވާކަމަށެވެ.\nދަޑިމަގު ޒުވާނުންގެ ޖަމްމިއްޔާގެ އިސްއޮފިޝަލަކު ވިދާޅުވީ އެޖަމްމިއްޔާ އިން ކަނޑައަޅާފައިވަނީ އެޖަމްމިއްޔާގެ ބާނީ އަދި އެޓީމްގެ ކުރީގެ ކެޕްޓަންކަންވެސް ކޮށްފައިވާ ކުރީގެ ކުޅުންތެރިއެއްކަމަށްވާ ދާދި ފަހުން ނިޔާވި، ފުވައްމުލަކު ދަޑިމަގު ޑޭޒީމާގެ ވަހީދު އިބްރާޙިމް ބޭނުންކުރި ނަންބަރުކަމަށްވާތީވެ، ވަހީދު އަށް އިހްތިރާމް ކުރުމުގެ ގޮތުން ކަމަށެވެ.\n“ވަހީދު އަކީ ދަޑިމަގު ފުޓްބޯޅައަށް ގިނަ ގުނަ ޙިދުމަތްތަކެއް ކުރެއްވި ބޭފުޅެއް، އެގޮތުން އެޖަމްމިއްޔާއަށް ކުޅުންތެރިއެއްގެ ގޮތުގަ އާއި ކެޕްޓަނެއްގެ އިތުރުން މެނޭޖްމަންޓް ލެވެލްގައިވެސް މަސައްކަތް ކުރެއްވި، އަދި ހަމައެއާއި އެކު ވަހީދު ފާހަނގަކުރެވިފައިވަނީ އިޖްތިމާއީގޮތުން ގިނަ ޚިދުމަތްތަކެއް ކުރެއްވި ބޭފުޅެއްގެ ގޮތުގައި” ދަޑިމަގު ޒުވާނުންގެ ޖަމްމިއްޔާގެ އިސްބޭފުޅަކު ވިދާޅުވިއެވެ.\nވަހީދު ނިޔާވުމުގެ ހިތާމައިގައި އިއްޔެ ދަޑިމަގު ޒުވާނުންގެ ޖަމްމިއްޔާއިން ކުޅުނު މެޗްގައި އެޓީމްވަނީ ކަޅު ބޭންޑް ބޭނުންކޮށްފައެވެ. އަދި މެޗް ފެއްޓުމުގެ ގޮތުން ހަމަހިމޭންކަމުގެ ސުކޫތެއްވެސް ގެނެސްފައިވެއެވެ. އަދި މެޗަށްފަހު ވަހީދުގެ އާއިލާއަށް ދަޑިމަގު ޒުވާނުންގެ ޖަމްމިއްޔާގެ ފަރާތުން އެޓީމްގެ 16ވަނަ ނަންބަރުގެ ޖާރޒީ ހަދިޔާކޮށްފައިވެއެވެ.


މި ސަރުކާރުން އެއްވެސް ނޫސްވެރިޔަކު ހައްޔަރުކޮށްފައި ނުވާނޭ ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\n05 މެއި 2010\nމި ސަރުކާރުން އެއްވެސް ނޫސްވެރިޔަކު ހައްޔަރުކޮށްފައި ނުވާނޭ ކަމުގައި ރައީސުލްޖުމްހޫރިއްޔާ ވިދާޅުވެއްޖެ\n5 މެއި 2010\nމި ސަރުކާރުން އެއްވެސް ނޫސްވެރިޔަކު އަދި މިހާތަނަށް ހައްޔަރުކޮށްފައި ނުވާނެ ކަމަށާއި، މިފަދަކަމެއް މުސްތަޤްބަލުގައި ކުރެއްވުމަށް ވެސް ގަސްދު ނުކުރައްވާ ކަމުގައި ނޫސްވެރިއެއްގެ ގޮތުން މަސައްކަތް ކުރެއްވި ދުވަސްވަރު ލިޔުއްވި ލިޔުއްވުމަކާ ގުޅިގެން ކުރީގެ ސަރުކާރުން ޖަލަށްލައި އެތަކެއް އަނިޔާއެއް އެބޭފުޅަކަށް ދީފައިވާ ބޭފުޅެއް ކަމުގައިވާ، ރާއްޖޭގެ އިއްޒަތްތެރި ރައީސުލްޖުމްހޫރިއްޔާ މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ ދުނިޔޭގެ ނޫސްވެރިކަމުގެ މިނިވަންކަމުގެ ދުވަހާގުޅިގެން މިނިސްޓްރީ އޮފް ޓޫރިޒަމް އާޓްސް އެންޑް ކަލްޗަރާއި، ޔުނެސްކޯ ގުޅިގެން ހޮލިޑޭ އިން ހޮޓަލުގައި ބޭއްވި2ދުވަހުގެ މަޝްވަރާ ބައްދަލުވުމުގެ ބައިވެރިންނަށް އިއްޔެ ދެއްވި މެންދުރުގެ ފަރީއްކޮޅެއްގައި ވާހަކަފުޅު ދައްކަވަމުންނެވެ.\nމި ހަފްލާގައި ރައީސް ނަޝީދު ވިދާޅުވީ މިސަރުކާރުން ބޭނުންވަނީ، ރާއްޖޭގައި ނޫސްވެރިކަމުގެ މިނިވަންކަން ގެންދެވެންއޮތް އެންމެމަތީ ފެންވަރަކަށް ގެންދަވަން ކަމުގައެވެ. ރައީސުލްޖުމްހޫރިއްޔާގެ ވާހަކަފުޅުގައި ވެރިކަމެއް ބަދަލުވެގެން އަންނަ ފުރަތަމަ ހަތަރުވަރަކަށް މަހުގެތެރޭގައި، ގިނަފަހަރަށް ވާގޮތަކީ އާސަރުކާރުގެ ބާރު ފޯރުވުމަށްޓަކައި، ނޫސްވެރިކަމުގެ މިނިވަންކަމަށް ހުރަސްއެޅެނީކަމަށް ވިދާޅުވެ، އެހެންނަމަވެސް މިސަރުކާރުން އެފަދަ ޢަމަލެއް ނުހިންގާ ފުރަތަމަ ހަތަރުވަރަކަށް މަސް ވޭތުކޮށްފައިވާ ކަމީ ވަރަށް އުފާފުޅުކުރައްވާ ކަމެއްކަމުގައި ވިދާޅުވިއެވެ.\nރައީސް ނަޝީދު ވިދާޅުވީ ލިޔުންތެރިންނަށް ކުރީގެ ސަރުކާރުން ކޮށްފައިވާ އަނިޔާތަކުގެ ވާހަކަ ދައްކަވަން ބޭނުންފުޅު ނުވިނަމަވެސް އެ ހަޤީޤަތްތައް ވަނީ ރާއްޖޭގެ ނުސްވެރިކަމުގެ ތާރީޚްގައި ލިޔެވިފައިކަމަށެވެ. މިގޮތުން އަހުމަދު ވަޙީދު ޢަލީ (މަޑުލު ވަހީދު) ހަތް މަސްދުވަހު ބަންދުގައި ގެންގުޅުނުކަމަށާއި، އެބަންދުން ސަލާމަތްވިއިރު އެނާއަށް ނަފްސާނީ ގޮތުން ވެސް އެތައް މައްސަލައެއް ކުރިމަތިވެފައިވާ ކަމުގައި ވިދާޅުވިއެވެ. އަދި ދިރިހުރި ނަމަވެސް، އޭރު އޭނާގެ ހާލަތުހުރި ގޮތުން އެއީ ޙިއްސުތައް މަސައްކަތްނުކުރާ، ވާހަކަނުދައްކާ. ހިނައި ތާހިރުވާން ބޭނުން ނުވާ މީހެއްގެގޮތުގައި ހުރި މީހެއް ކަމުގައި ރައީސް ނަޝީދު ވިދާޅުވިއެވެ. މީގެ އިތުރުންވެސް އަހްމަދު ވަޙީދު ޢަލީ ފަދަ އެތައް ލިޔުންތެރިންނެއް މިފަދަ ނިކަމެތި ހާލުގައި އުޅެން ޖެހުނު ކަމަށާއި ޚުދު ރައީސް ނަޝީދަކީ ވެސް ލިޔުއްވި ލިޔުއްވުމަކާއިގުޅިގެން ދިގުމުއްދަތަކަށް އެކިފަހަރު މަތިން ބަންދުގައި އުޅުއްވަންޖެހިވަޑައިގެންނެވި ބޭފުޅެއް ކަމުގައި އެމަނިކުފާނު ވިދާޅުވިއެވެ.\nރައީސްގެ ވާހަކަފުޅުގައި، މިސަރުކާރުން ވެރިކަމާ ހަވާލުވެވަޑައިގެން އެންމެ ފުރަތަމަ ކުރެއްވި އެއްކަމަކީ އިޞްލާޙަށް މަސައްކަތްކުރި މަޝްހޫރު ދުވަހު ނޫސް، “މިނިވަން ޑެއިލީ” ހުއްޓާލުން ކަމަށާއި، މިކަން މިހެން ކުރެއްވުމުން، ސަރުކާރުގެ ޚިޔާލާއި ފިކުރު ރައްޔިތުންނާ ހަމައަށް ގެނެސްދޭނެ ޚަބަރުފަތުރާ ވަސީލަތެއް ނެތްކަމުގައި ރައީސުލްޖުމްހޫރިއްޔާ ވިދާޅުވިއެވެ. އެހެންނަމަވެސް، އެމަނިކުފާނު ވިދާޅުވީ، މިކަމަކީ ނޫސްވެރިކަމުގެ މިނިވަންކަމަށާއި، ޑިމޮކްރަސީއަށްޓަކައި ކޮންމެހެން ކުރައްވަން ޖެހިވަޑައިގެންނެވި ކަމެއް ކަމުގައެވެ. ރައީސް ނަޝީދު ރައީސުލްޖުމްހޫރިއްޔާ ކަމުގެ ހުވާކުރެއްވި ދުވަސް ކަމަށްވާ 11 ނޮވެމްބަރު 2008 ން ފެށިގެން މިނިވަން ޑެއިލީ ނެރުން ހުއްޓާލިއެވެ.\nމިރަސްމިއްޔާތުގައި “އަހަރުގެ ދިވެހި ނޫސްވެރިޔާ”ގެ އިނާމުވެސް ރައީސުލްޖުމްހޫރިއްޔާ އިފްތިތާޙު ކޮށްދެއްވިއެވެ. މިއިނާމުގެ ތަޢާރަފް ދެއްވަމުން، މިނިސްޓަރ އޮފް ޓޫރިޒަމް އާޓްސް އެންޑް ކަލްޗަރ ޑޮކްޓަރ އަޙްމަދު ޢަލީ ސަވާދު ވިދާޅުވީ، މިއިނާމު ތަޚްޞީޞް ކުރެވެނީ ނޫސްވެރިކަމުގެ މިނިވަންކަމުގެ މައްޗަށް ކަމަށާއި، އަދި މިއިނާމަކީ، އަމިއްލަ ނޫސްވެރިންގެތެރެއިން ފަނޑިޔާރުން އިންޞާފު ކުރައްވައިގެން ހޮއްވަވާ ނޫސްވެރިއަކަށް 2011 ވަނަ އަހަރުން ފެށިގެން ދެއްވާ އިނާމެއް ކަމުގައެވެ.\nއިއްޔެ ބޭއްވި މި ޙަފްލާގައި، ކޮންފަރެންސްގެ ބައިވެރިން ކުރެއްވި ސުވާލުތަކަށްވެސް ރައީސުލްޖުމްހޫރިއްޔާ ޖަވާބުދެއްވިއެވެ. އެގޮތުން ތިމާވެށީގެ މައްސަލަތަކާއި، ނޫސްވެރިކަމުގެ މިނިވަންކަމާއި، ސަރުކާރުގެ ސިޔާސަތާއިބެހޭގޮތުން ނޫސްވެރިން ކުރެއްވި ސުވާލުތަކަށް އެމަނިކުފާނު ޖަވާބު ދެއްވިއެވެ.


Alhugandu Mennakee Vaccine Jehumaai Dhekolhu Baeh Noon - Adhurey - Vaguthu\nއަޅުގަނޑުމެންނަކީ ވެކްސިންޖެހުމާ ދެކޮޅު ބައެއްނޫން - އަދުރޭ\nނޫސްވެރިންގެ ބައްދަލުވުމެއްގައި އަބްދުއްރަހީމް ވާހަކަ ދައްކަވަނީ.\nއިދިކޮޅު ކޯލިޝަންގެ ބޭފުޅުންނަކީ ވެކްސިންޖެހުމާ ދެކޮޅު ބައެއްނޫން ކަމަށް އެ ކޯލިޝަންގެ އެކްޓިންގ ލީޑަރު އަދި ޕީއެންސީގެ ރައީސް އަބްދުއް ރަހީމް އަބްދުﷲ ވިދާޅުވެއްޖެ އެވެ.\nއަދުރޭ މިހެން ވިދާޅުވެފައި ވަނީ، އިދިކޮޅު ކޯލިޝަންގެ އިސް ބައެއް ބޭފުޅުން ވެކްސިން ޖަހަން ފައްޓަވާފައި ވަނިކޮށެވެ. އެގޮތުން މިހާތަނަށް އެ ކޯލިޝަންގެ ދެ އެޑްވައިޒަރުން ކަމަށްވާ ކުރީގެ ރައީސް ޑރ.މުހައްމަދު ވަހީދާއި، ކުރީގެ ނައިބު ރައީސް ޑރ.މުހައްމަދު ޖަމީލު އަހުމަދު ކޮވިޑް ވެކްސިން ޖައްސަވާފައެވެ.\nއަދުރޭ ވިދާޅުވީ، އޭނާ ކޮވިޑް ވެކްސިން ޖެހިކަމަށްބުނެ ފަތުރަމުންދާ ޚަބަރަކީ ދޮގު ޚަބަރެއް ކަމަށެވެ.\n"އަދި އަޅުގަނޑު ވެކްސިނެއް ނުޖަހަން.އަޅުގަނޑުމެންނަކީ ވެކްސިންޖެހުމާ ދެކޮޅު ބައެއްނޫން.އަޅުގަނޑުމެން އެދެނީ ވެކްސިންގެ ރައްކާތެރިކަން ކަށަވަރުކޮށް ދިނުމަށް.އަޅުގަނޑުމެން އަބަދުވެސް ތިބޭނީ ރައްޔިތުންނާއެކެ". އަދުރޭ ވިދާޅުވިއެވެ.\nރާއްޖޭގައި މިހާރު ޖަހަމުން ގެންދަނީ އިންޑިއާއިންް ހަދިޔާ ކޮށްފައިވާ ވެކްސިންއެވެ. އެއީ އޮކްސްފޯޑް-އެސްޓްރަޒެނެކާ އާއި އިންޑިއާގެ ސިރަމް އިންސްޓިއުޓް އިން އުފެއްދި ކޮވިޝީލްޑް ވެކްސިންއެވެ. މި ވެކްސިން ރައްޔިތުންނަށް ޖެހުމުގެ މަސައްކަތް ރާއްޖޭގައި ދަނީ ކުރަމުންނެވެ.\nމި ވެކްސިން ޖެހުމާއި ދެކޮޅަށް އިދިކޮޅުން މުޒާހަރާކޮށްފައި ވެއެވެ.\nފެބުރުއަރީ 10, 2021 21:01\nކިހާތާހިރު މިމީހުނެތްނޫންތަ މިވެކްސިން ރައްޔިތުން ނުޖަށޭކިޔާ މަގުމަތީގަ ޕޕގެ4ކެނައިންހަޅޭއްލެވީ ޗެނަލް ވަގު13 ގައި ޑަކްޓަރު ވގ ނަރީސް ހީވަނީ އެއްޗެއް ދިރުވާލައިގެން އުޅޭހެން ތިޔައް ކިޔަނީ އުބައްޖެހުން ޅޭ އަދުރޭ ކުޑަ ޓިނުކޮޅެއްގެކަންތައް\nފެބުރުއަރީ 10, 2021 21:24\nޮކވިޝީލްޑް ވެ ކްސިނަށް ޑަބްލިއު އެޗް އޯ އިން ހުއްދަ ދީފި..! އަޅުގަންޑުމެންނަ ކީ ވެ ކްސިންޖެހުމާ ދެ ކޮޅު ބައެއްނޫން...! ކައިގެން ފުރާނީ...!ނު ނު ކައި ނުފުރާނަން...! ވަޓް އިޒް ދިސް...؟\nފެބުރުއަރީ 10, 2021 23:20\nހާދަ އަވަހަކަށް ސައިޒުވީ\nފެބުރުއަރީ 10, 2021 23:25\nމި ވެކުސިނު ގެ ސަބަބުން މިހާރު ޖަހާފައި ހުރި ޓިނު ކޮޅު ވެސް ނެއްޓޭނެ


Raees hohdhavanee commission uvaaleveyne gotheh: Idhikolhu\nރައީސް ހޯއްދަވަނީ ރިޔާސީ ކޮމިޝަން އުވާލެވޭނެ ގޮތެއް: އިދިކޮޅު\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް: ރިޔާސީ ކޮމިޝަން އުވާލަން މަސައްކަތް ކުރަމުންދާ ކަމަށް އިދިކޮޅުން ތުހުމަތު ކޮށްފައިވޭ -- އަވަސް ފޮޓޯ\nއެސެޓް ރިކަވަރީ ކޮމިޝަންގެ ލިސްޓު ރައްޔިތުންގެ މަޖިލީހާއި ހިއްސާކޮށް އެ ލިސްޓް އާންމުކޮށްފައިވަނީ ރައްޔިތުންނަށް ވެފައިވާ ވައުދު ނުފުއްދޭނެ ކަން ޔަގީން ވުމުން އެ ކޮމިޝަން އުވާލާނެ ގޮތެއް ހޯއްދެވުމަށް ރައީސުލްޖުމްހޫރިއްޔާ ކުރައްވަމުން ގެންދަވާ މަސައްކަތްތަކުގެ ދަށުން ކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ތުހުމަތު ކޮށްފި އެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ހިޔާނާތުގެ ފައިސާ ލިބުނު ނުވަތަ އެކި ގޮތްގޮތުން މަންފާ ލިބުނު ކަމަށް ބުނާ 281 މީހެއްގެ ނަން ހިމަނާފައިވާ ލިސްޓެއް ރައްޔިތުންގެ މަޖިލީހުން ވަނީ އާންމުކޮށްފައެވެ. އެއީ ރައީސް ސޯލިހް އުފެއްދެވި އެސެޓް ރިކަވަރީ ކޮމިޝަނުން ތައްޔާރުކޮށްފައި އޮތް ލިސްޓެކެވެ. ނަމަވެސް އެ ލިސްޓް މަޖިލީހުން އާންމުކޮށްފައިވަނީ ތަހުގީގު ނުނިމެނީހެވެ.\nލިސްޓްގައި އިދިކޮޅުގެ ލީޑަރު އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފާތިމަތު އިބްރާހިމް އަދި އެ ޕާޓީގެ ލީޑާޝިޕްގެ ވަރަށް ގިނަ ބޭފުޅުން ހިމެނިފައިވެއެވެ. އެކަމާއި ގުޅިގެން ޕީޕީއެމް އާއި ޕީއެންސީ ގުޅިގެން ނެރުނު ބަޔާނެއްގައި ބުނެފައިވަނީ އެސެޓް ރިކަވަރީ ކޮމިޝަނުގެ މަސައްކަތަށް ދެ އަހަރާއި ބައި ވެގެން ދިޔަ އިރު އެ ކޮމިޝަނަށް ތައްޔާރު ކުރެވިފައިވާ ހަމައެކަނި ލިސްޓުގައި ވާ ނަންތަކާ މެދުވެސް ސުވާލު އުފެދޭ ކަމަށެވެ. އަދި ބަޔަކު ބުނި ބަހަކަށް ނުވަތަ ފޯނެއްގައި ލިޔެފަ ހުރި ވާހަކަތަކެއްގެ މައްޗަށް ބުރަވެ ކުށެއް ނެތް މައުސޫމް އެތައް ރައްޔިތެއްގެ ނަން ހިމަނާ ލިސްޓެއް ތައްޔާރުކޮށް އެ މީހުންނާ ސުވާލު ކުރުމެއް ނެތި އެ ލިސްޓު މަޖިލީހާއި ހިއްސާ ކުރުމުންވެސް އެ ލިސްޓު ތައްޔާރު ކުރި މަގުސަދު ވަރަށް ބޮޑަ ހާމަވެގެންދާ ކަމަށެވެ. އަދި އެއީ ޒިންމާދާރު މަސައްކަތެއް ކުރާ ޕްރޮފެޝަނަލް ބަޔަކު ކުރާނެ ކަމެއްވެސް ނޫން ކަމަށްވެސް ބުނެފައިވެއެވެ.\nއެސެޓް ރިކަވަރީ ކޮމިޝަނުން ތައްޔާރުކޮށްފައިވާ ލިސްޓުގައި 281 މީހެއްގެ ނަންތައް ހިމެނިފައިވާއިރު އެމްއެމްޕީއާރްސީގެ ހިޔާނާތް ހިންގުމުގެ އެންމެ އަޑީގައި ތިބި މީހުންގެ ނަންތައް އެ ލިސްޓުގައި ނެތް ކަމަށްވެސް އިދިކޮޅުގެ ބަޔާނުގައި ބުނެފައިވެއެވެ. މީގެ އިތުރުންވެސް މި ހިޔާނާތުގައި ބައިވެރިވި މީހުންނަށް އިނގިރޭސި ވިލާތުގައި ބައިތިއްބައިގެން އެމީހުންނަކީ ސިޔާސީ ގޮތުން ސަރުކާރާއި ވާދަވެރި ފަރާތްތަކުގެ އަބުރު ކަތިލުމަށް ބޭނުންކުރާ ހަތިޔާރަކަށް ހަދާފައިވުމުންވެސް މި މައްސަލަ ތަހުގީގުކޮށް އެ ފައިސާ އަނބުރާ ހޯދުމުގެ ނިޔަތެއް ސަރުކާރުގެ ނެތްކަން ހާމަވެގެންދާ ކަމަށްވެސް ބަޔާނުގައި ބުނެފައިވެއެވެ.\n"... އާންމު ގޮތެއްގައި ޕާޓީތަކުން ހިންގާ ހަރަކާތްތަކާއި އިންތިހާބުތަކަށް ހަރަދު ކުރާ ފައިސާ ޕާޓީތަކުން ހޯދަމުން ގެންދަނީ ހެޔޮ އެދޭ ފަރާތްތަކުން ޕާޓީއަށް ދެމުން ގެންދާ ފައިސާ އިން. އެގޮތުން މި ޕާޓީއަށްވެސް އެކި ފަރާތްތަކުން ފައިސާ ދެމުން ގެންދެ. އެގޮތުގެ މަތިން ހޯދާ ފައިސާވެސް ވާނީ އެކި ކަންކަމަށް ހަރަދު ކޮށްފައި. ޕާޓީގެ އިވެންޓުތަކާއި ދަތުރުތައް ކުރުމުގެ އިތުރުން އިންތިހާބުތަކުގައި ބައިވެރިވެފައިވާ ކެންޑިޑޭޓުންގެ ކެމްޕެއިނަށްވެސް ހެޔޮ އެދޭ ފަރާތްތަކުން ދެމުން ގެންދާ ފައިސާ ހަރަދުކޮށްފައި ވާނެ. އަދި އޭރު ޕާޓީއަށް ފަންޑު ހޯދުމުގައި އިސްކޮށް ހަރަކާތްތެރިވެފައިވާ އެއްފަރާތަކީ ޕީޕީއެމްގެ އޭރުގެ ނާއިބު ރައީސް އަހްމަދު އަދީބު. އަދި އޭނާ ހޯދަމުން ގެންދިޔަ ފައިސާގެ ތެރޭގައި ހިޔާނާތުގެ ފައިސާ ހިމެނޭ ކަމެއް ޕާޓީއަށް އެނގިފައެއް ނުވެ. ޕާޓީއަށް ހެޔޮ އެދޭ ފަރާތްތަކުން ޕާޓީއަށް ދެމުން ގެންދިޔަ ފައިސާ ވެސް އޭނާ މެދުވެރިކޮށް ފޮނުވަމުން ގެންގޮސްފައިވާ ކަން ފާހަގަ ކުރަން،" ހިޔާނާތުގެ ފައިސާ ޕީޕީއެމަށް ހަރަދު ކޮށްފައިވާ ކަމަށް އަދީބު ކުރައްވާ ތުހުމަތުތަކަށް ޖަވާބުދީ އެ ބަޔާނުގައިވެއެވެ.\nއެމްއެމްޕީއާރުސީ މައްސަލައާއި ގުޅިގެން އެންޓި ކޮރަޕްޝަން ކޮމިޝަނުން ތަހުގީގުކޮށް ނެރެފައިވާ ލިސްޓާއި މިހާރު އެސެޓް ރިކަވަރީ ކޮމިޝަނުން ރައްޔިތުންގެ މަޖިލީހުގެ ކޮމިޓީ އާއި ހިއްސާކޮށް އާންމުކޮށްފައިވާ ލިސްޓާއި ތަފާތުތަކެއް ހުރުމުގެ އިތުރުން އެސެޓް ރިކަވަރީ ކޮމިޝަންގެ ލިސްޓުން ބައެއް ނަންތައް އުނިވެ އިތުރުވެފައިވާ ގޮތާމެދު އޮޅުވާލުންތަކެއް އެކުލެވިފައިވާތީ އެކަމުގެ ކަންބޮޑުވުން އެބައޮތް ކަމަށްވެސް އިދިކޮޅުގެ ބަޔާނުގައިވެއެވެ. އަދި އެސެޓް ރިކަވަރީ ކޮމިޝަންގެ ލިސްޓު ރައްޔިތުންގެ މަޖިލީހާއި ހިއްސާކޮށްފައިވަނީ ރައްޔިތުންނަށް ވެފައިވާ ވައުދު ނުފުއްދޭނެ ކަން ޔަގީން ވުމާއެކު އެ ހިޔާނާތުގެ އެންމެ އަޑީގައި ތިބި މީހުން ހިމާޔަތް ކުރުމަށް ފަހު ކަމަށާ އަދި އެކޮމިޝަން އުވާލާނެ ގޮތެއް ހޯދުމަށް ރައީސުލްޖުމްހޫރިއްޔާ މަސައްކަތް ކުރަމުން ގެންދާ ކަމަށްވެސް ބުނެފައިވެއެވެ.\nއެސެޓް ރިކަވަރީ ކޮމިޝަންގެ ލިސްޓު ރައްޔިތުންގެ މަޖިލީހާއި ހިއްސާކޮށްފައިވަނީ ރައްޔިތުންނަށް ވެފައިވާ ވައުދު ނުފުއްދޭނެ ކަން ޔަގީން ވުމާއެކު އެ ހިޔާނާތުގެ އެންމެ އަޑީގައި ތިބި މީހުން ހިމާޔަތް ކުރުމަށް ފަހުކަމާއި އަދި އެކޮމިޝަން އުވާލާނެ ގޮތެއް ހޯދުމަށް ރައީސުލްޖުމްހޫރިއްޔާ މަސައްކަތް ކުރަމުން ގެންދާކަންވެސް ފާހަގަ ކުރަން\nޕްރޮގްރެސިވް ކޮންގްރެސް ކޯލިޝަންގެ ބަޔާން | މެއި 14، 2021\nމި ބަޔާނުގައި ވަނީ ހިޔާނާތުގެ މައްސަލަ އިންސާފުވެރިކަމާއެކު ކުރިއަށް ގެންދިއުމުގައި ދުނިޔޭގެ ކުރިއަރާފައިވާ ގައުމުތަކުގެ އެހީތެރިކަމާއެކު މިނިވަން އިންސާފުވެރި ތަހުގީގެއް ހިންގުމަށް ގޮވާލާފައެވެ. އަދި ހިޔާނާތުގައި ޝާމިލުވެފައިވާ އެންމެނަށް ހައްގު އަދަބު ދިނުމަށްވެސް ގޮވާލާފައިވެއެވެ. އަދި ލިސްޓު އާންމު ކުރިއިރު އެ ލިސްޓުގައި މައުސޫމް އެތައް ރައްޔިތެއްގެ ނަން އެ މީހުންނަށް އެނގުމެއް ނެތި ހިމަނާފައިވާތީ އެމީހުންގެ ކިބައިން މައާފަށް އެދުމަށް ވެސް ވަނީ ގޮވާލާފައެވެ.\nޕީޕީއެމް ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް + ކޮމިޝަން އޮން ސްޓޭޓް އެސެޓް ރިކަވަރީ ޕީޕަލްސް ނޭޝަނަލް ކޮންގްރެސް - ޕީއެންސީ\nފަރުވާ ކުޑަވެގެން އެތައް ފުރާނައެއް ގެއްލިއްޖެ: އިދިކޮޅު\nއިންޑިއާގެ ނުފޫޒު ނޫސްވެރި ކަމަށް އެބައޮތް\nގަރާރު ބާތިލް، ސަރުކާރު ޗާޓުން ބޭރުވެއްޖެ


MWSC aa Youth Ministry gulhigen zuvaanun thamreen kuranee\nއެމްޑަބްލިއުއެސްސީއާ ޔޫތު މިނިސްޓްރީ ގުޅިގެން ޒުވާނުން ތަމްރީންކުރަނީ\nއެމްޑަބްލިއުއެސްސީއާ ޔޫތު މިނިސްޓްރީ ގުޅިގެން ޒުވާނުން ތަމްރީންކުރަން ސޮއިކުރުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: އައުޒަމް/އަވަސް\nނެޝަނަލް އެޕްރެންޓިސްޝިޕް ޕްރޮގްރާމްގެ ދަށުން އެމްޑަބްލިއުއެސްސީއާއި ޔޫތު މިނިސްޓްރީ ގުޅިގެން ޒުވާނުން ތަމްރީނުކުރުމަށް ނިންމައިފި އެވެ.\nއެމްޑަބްލިއުއެސްސީގައި މިއަދު ބޭއްވި ހާއްސަ ރަސްމިއްޔާތެއްގައި އެކަމާ ގުޅޭ އެއްބަސްވުމެއްގައި ވަނީ ސޮއިވެސް ކޮށްފަ އެވެ. އެމްޑަބްލިއުއެސްސީގެ ފަރާތުން އެއްބަސްވުމުގައި ސޮއިކުރެއްވީ މެނޭޖިން ޑިރެކްޓަރު ހަސަން ޝާހު އެވެ. އަދި ޔޫތު މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރު ހުސައިން އިސްމާއިލް އެވެ.\nނެޝަނަލް އެޕްރެންޓިސްޝިޕް ޕުރޮގްރާމަކީ މަސައްކަތު މާހައުލުގައި ތިބެގެން އެ ދާއިރާތަކުގެ ތަޖުރިބާކާރުންގެ ބެލުމުގެ ދަށުން މަސައްކަތްތައް ދަސްކޮށް، ތަމްރީނާއި ތަޖުރިބާ ހޯދުމުގެ ފުރުސަތު ގައުމީ ފެންވަރުގައި ހުޅުވާލައިގެން ޔޫތު މިނިސްޓްރީން ކުރިއަށް ގެންދާ ހާއްސަ ޕުރޮގްރާމެކެވެ.\nއެމްޑަބްލިއުއެސްސީގެ ފަރާތުން މި ޕްރޮގްރާމް އަމަލީ ގޮތުން ފަށާނީ މި މަހު އެވެ. އެގޮތުން އެމްޑަބްލިއުއެސްސީން ހިންގާ ފުރަތަމަ 02 ބެޗްގައި 17 ދާއިރާއަކުން 73 ޒުވާނަކަށް ފުރުސަތު ދޭނެ އެވެ.\nއެމްޑަބްލިއުއެސްސީއާ ޔޫތު މިނިސްޓްރީ ގުޅިގެން ޒުވާނުން ތަމްރީންކުރަން ސޮއިކުރުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: އައުޒަމް/އަވަސް\nއެގޮތުން ޕްރޮގްރާމްގައި ކޮންމެ ބެޗެއްގެ ބައިވެރިން ހަމަސް ދުވަހުގެ މުއްދަތަށް އެމްޑަބްލިޔުއެސްސީގައި މަސައްކަތްކޮށް، ބައިވެރިވާ ދާއިރާގެ ހުނަރުތައް އަމަލީ ގޮތުން ދަސްކޮށް، ތަމްރީން ވެގެންދާނެ އެވެ.\nނެޝަނަލް އެޕްރެންޓިސްޝިޕް ޕުރޮގްރާމް ފުރިހަމަ ކުރާ ފަރާތްތަކަށް ދިވެހިރާއްޖޭގެ ގައުމީ ސަނަދުގެ އޮނިގަނޑުގައި ހިމެނޭ ލެވެލް ތިނެއްގެ ސެޓްފިކެޓެއް ލިބިގެންދާނެ އެވެ. މި ޕުރޮގްރާމްތައް ހިންގާނީ މޯލްޑިވްސް ނެޝަނަލް ސްކިލްސް ޑިވެލޮޕްމެންޓް އޮތޯރިޓީގެ "ނެޝަނަލް ކޮމްޕިޓެންސީ ސްޓެންޑާޑްސް" އާ އެއްގޮތަށެވެ.


Male gai parking ah7imaaraatheh alhanee\nމާލޭގައި ޕާކިންއަށް ހަތް އިމާރާތެއް އަޅަނީ\nހ. ހީނާމާގެ ޕާކިން : މާލޭގައި އިތުރު ޕާކިން އިމާރާތްތައް އަޅަން ވަނީ ނިންމާފައި -- ފޮޓޯ | އަވަސް\nމާލެއަށް ދިމާވެފައިވާ ޕާކިން މައްސަލަތައް ހައްލު ކުރަން މާލޭގެ ހަތް ސަރަހައްދެއްގައި ޕާކިންނަށް ހާއްސަ އިމާރާތްތަކެއް އަޅަން ނިންމާފައިވާ ކަމަށް ޓްރާންސްޕޯޓް މިނިސްޓްރީން ބުނެފި އެވެ.\nއެއްގަމު އުޅަނދުފަހަރު ތާޑު ޕާޓީ އިންޝުއަރަންސް ކުރަން ނުޖެހޭ ގޮތަށް ހެދުމުގެ އިތުރުން އުޅަނދުތައް ގަރާޖެއްގައި ރަޖިސްޓްރީ ކުރުން ލާޒިމު ނުވާ ގޮތަށް އެއްގަމު ދަތުރުފަތުރުގެ ގާނޫނަށް ހުށަހަޅާފައިވާ އިސްލާހުތައް މިދިއަ އޯގަސްޓް މަހު މަޖިލީހަށް ބަލައިގެންފައިވާއިރު، އެ ބިލު ދިރާސާ ކުރަމުންދާ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީއަށް ފުލުހުންނާއި، ޓްރާންސްޕޯޓް އޮތޯރިޓީ އާއި ޓްރާންސްޕޯޓް މިނިސްޓްރީގެ އިތުރުން މާލޭ ސިޓީ ކައުންސިލުން ވަނީ އިއްޔެ ހާޒިރު ކޮށްފަ އެވެ.\nއެ ކޮމިޓީގައި މެންބަރުންގެ ސުވާލުތަކަށް ޖަވާބު ދެއްވަމުން ޓްރާންސްޕޯޓް މިނިސްޓްރީގެ ފަރާތުން އެ މިނިސްޓްރީގެ ޑެޕިޔުޓީ މިނިސްޓަރު ޝިމާޒު އަލީ ވިދާޅުވީ އަހަރެއްގެ ތެރޭގައި އެވެރެޖުކޮށް 13،000 އެއްހާ ވެހިކަލް ރާއްޖެއަށް އެތެރެކުރާ ކަމަށެވެ.\nއެއީ ދުވާލަކު 30 އާއި 40 އާދެމެދުގެ އަދަދެއް ކަން ފާހަގަ ކުރައްވަމުން ޝިމާޒު ވިދާޅުވީ މާލޭގެ ކެޕޭސިޓީއަށް ބަލާއިރު، މިހާރު އެތެރެ ކޮށްފައިވާ ވެހިކަލްތައް މަދު ނުކޮށް، އަންނަ އަހަރުވެސް އެތެރެ ކުރެވޭ އިތުރު ވެހިކަލުތަކަށް ހާއްސަކޮށް މާލޭގައި ޖާގައެއް ނެތް ކަމަށެވެ.\nއެ މައްސަލަ ހައްލު ކުރުމުގެ ގޮތުން، ޕްލޭނިން މިނިސްޓްރީ އިސްވެ، މާލޭގެ ހަތް ސަރަހައްދެއްގައި ޕާކިންނަށް ހާއްސަ އިމާރާތްތަކެއް އެޅުމަށް ނިންމާފައިވާކަމުގެ މައުލޫމާތު ލިބިފައިވާ ކަމަށް އޭނާ ވިދާޅުވި އެވެ.\n"މިހާރުވެސް ދެ ސަރަހައްދެއްގައި އެ މަސައްކަތް ކުރެވެމުންދާކަމަށް މައުލޫމާތު ލިބިފައިވަނީ،" ހީނާމާގޭގައި ހުރި ބިމަކީ އެތަނުން އެއް ސަރަހައްދުކަން ފާހަގަކުރައްވަމުން ޝިމާޒު ވިދާޅުވި އެވެ.\nކުރީ ސަރުކާރުން 60 މިލިއަން ރުފިޔާ ހަރަދުކޮށްގެން މާލޭގެ އެކި ސަރަހައްދުތަކުގައި ހެދި މެކޭނިކަލް ޕާކިން ސިސްޓަމްތައް ބަހައްޓަން ނިންމި އެވެ. އަދި ބައެއް ސަރަހައްދުތަކުގައި އެތަކެތި ގާއިމް ކުރި ނަމަވެސް އެއިން އެއްވެސް ސިސްޓަމެއް ބޭނުން ކޮށްފައެއް ނުވެ އެވެ. އަދި އެތަކެތި އެގޮތަށް ހުރެ، ނުބެލެހެއްޓި ވަނީ ބާދަގަނޑަށް ވެފަ އެވެ.\nހީނާމާގޭގައި ވެސް ބެހެއްޓީ 300 ސައިކަލު ޕާކު ކުރެވޭ މެކޭނިކަލް ޕާކިން ސިސްޓަމެކެވެ. ނަމަވެސް މާލެ ސިޓީ ކައުންސިލުން ވަނީ އެ ސިސްޓަމް ނަގައިފަ އެވެ.\nމޯލްޑިވްސް ޕޮލިސް ސާވިސް ޓްރެފިކް މައްސަލަތައް ޓްރާންސްޕޯޓް އޮތޯރިޓީ + މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nތާޑްޕާޓީ އިންޝޫރަންސް އުވާލަން ދެކޮޅު


HAGEEGEE HAADHISA: Anbi Goyye Aai Lhiyanuge Gulhun Falhaa Ery Call Recorder Ge Sababun - Vaguthu\n*މަސްދަރު: ޖަޒީރާ ނިއުސް*\nޑިސެމްބަރު 10, 2019 18:55\nކޮބާ ދެން އޭނަ އައް ލިބުނު ދަރި\nޑިސެމްބަރު 11, 2019 02:08\nޑިސެމްބަރު 11, 2019 08:44\nތިކަހަލަ ކިތައްކަންތައް ފިރެހެނުން ކުރާނީ؟ އެކަމު ނުކެރޭ ނޫހެއްގަ ޖަހާލަންވެސް.\nޑިސެމްބަރު 11, 2019 12:11\nފިރިހެނަކު އެކަނި ކުރި ކަމެއްބާ ؟\nޑިސެމްބަރު 11, 2019 12:22\nފިރިހެނުން އެކަނިތަ ކޮށްފައެއޮތީ، މިހާރު ހަލާކުވާ ދިރިއުޅުންތަކުގެ އަޞްލަކީ ފިރިމީހާ ބުރަ މަސައްކަތު ދުރައް ދިޔުމުން އަނބިމީހާ ވަފާތެރިނުވުން، ވަރިކުރާ މިންވަރަށްވުރެ ވަރިވާން އުޅޭ އަންހެނުން ނިސްބަތުން މިރާއްޖޭގަ ގިނަ. ހައްތާވެސް ފޯނުން ވަގު ބިތުން ނަގައިގެން\nޑިސެމްބަރު 12, 2019 15:04\nތިކަހަލަ ހާދިސާ އެއް މަގޭ ފެމެލީ ވެސް ހަލާކުކޮށްލީ. ބޭބެގެ އަންހެނުން (ފަހަރި) މަގޭ ފިރިމީހާ ގުޅުން ބޭޢްވީ. ގުޅުންބޭއްވީ ނޫން ހަމަ އެކަނި. ބޭބެގެ ދަރިއެއް ކިޔާފަ ލިބުނޫދަރި ވެސް އެއީ އެދެމީހުން ގެ ދަރިއެއް. ޢެކަމުގެ ސަބަބުން އަހަރެން ވެސް ބޭބެ ވެެސް ދިރިއުޅުން ހަލާކުވީ. ޢެކަމަކު އެ ދެމީހުން އިދެގެން އުޅެނީ.. މީ ދުނިޔެ ދައްކާ އިބުރަތް.. އަންހެނުންގެ ނަމުގައި ހަރުފަ ވެސް އުޅޭ\nޑިސެމްބަރު 15, 2019 06:50\nބަލަ މީޒާ އިނދެގެން އުޅުނު މީހާ އަކީ ވަކި ހުދު ކަފަކޮޅެއްތަ؟ އަންހެންމީހާއާއި އެއްވަރަށް އޭނާ ދެކެ ރުޅިނާންނަނީ ކީއްވެބާ؟ އަދި މިހާދުވަސް ކޮށްފައި ވެސް ކޮމެންޓުކުރިއިރު "މަގޭ ފިރިމީހާ" އޭ ތިބުނީ ކީއްވެބާ؟ އަދިވެސް ގެޓްއޯވަރ ނުވަނީ ދޯ؟\nޑިސެމްބަރު 15, 2019 13:42\nރަށު ތެރޭ ގަ ވަރައް ދެކުނު ވާހަކަ ޔެއް...🤣\nޑިސެމްބަރު 15, 2019 13:37\nމައްސަލަޔަކީ ފިރިހެނުން! މީހުންގެ އަންބައް ގުޅަންޖެހޭނެ އެއްވެސް ސަބަބެއް ނޯންނާނެ!\nޑިސެމްބަރު 16, 2019 13:06\nމައްސަލައަކީ އަންހެނުން! މީހުންގެ ފިރިން ޖަހައިގަންނަން އުޅޭނެ އެއްވެސް ސަބަބެއް ނޯންނާނެ!\nޑިސެމްބަރު 16, 2019 23:22\nނުމޮށޭ ގުރާބާރަށް ދާގަންނާނެ. ތިހެންތިވީ